
Viimne ju jõudmas järk, mida kuulutatid Cumae Sibylla; 
võimukam aeg ajastaegade reast ujub vastsena valla, 
taas tuleb Neitsi ja taas oma skeptriga iidseim Saturnus; 
uus juba laskumas põlv ülalt taevast alla me maile. 
Aita siis, heldelt kaitse ta sündi, et eest hajuks raudne 
hõim ja et kuldsena noor, ülev tõug tuleks täitma maailma.. 



(Vergilius, neljas ekloog) 

Umbes nii nende ajalugu algas - masinad, raudne hõim, võtsid 
maast tolmu ja hakkasid seda kokku segama ehituskivideks, 
masinad läksid maa alla ja kaevasid seal metalle, masinad ehitasid 
valmis majad ja kütsid neid talvel tumeda söega. Valmis sai pesa, 
üsa, kus väikest ja abitut inimest hoitakse soojas, ta haudub nagu 
muna ja sünnib. Esimese inimese nimeks sai Deukalion. Selle olid 
paika pannud juba dotsentide loojad. Tal oli palju vendi ja õdesid, 
aga kõigi kurvastuseks polnud tal poegi ja tütreid. Ta oli viljatu. 
Nagu ka paljud tema vendadest ja õdedest. Dotsendid ohkasid 
ja proovisid asju paremaks muuta, pingutasid oma käsuridade 
jadasid ning lootsid valmis saada midagi, mis teeks inimestele 
head. Aga see oli nii raske. 

Võibolla on võimalik midagi minevikust õppida? Kas on 
võimalik teada saada, kuidas asjad enne olid? Lugeda neid mater- 
jale, mis kusagil on säilinud? Ei ole tähtis, kas hästi või halvasti, 
ei ole tähtis, kas me neid mõistame. Tuge on vaja! Minevikku... 

Mida arvata olevatest asjadest, nägudest meie ümber, eseme- 
test meie käes, kui neil poleks minevikku? Meie mõistmine olevast 
põhineb vaid minevikul. 

Aga minevikku säilitada on nii raske. Kunagi vajutasid Sumeris 
inimesed kiilukujulisi märke pehmetesse savitahvlitesse, vaen- 
lased tulid ja loopisid need minema, müüride vahele täidiseks, 
prahiks. Aga märgid põlesid tules kõvaks ja selgeks, säilisid aasta- 
tuhandeid. Siis tulid inimesed, kes kirjutasid tindiga loomanah- 
kadele, papüürusele, paberile. Nad leidsid vanu märke kõvast 
keraamikast ning kirjutasid need ümber, tõlkisid omasse keelde, 
mäletasid. Siis nad surid ja järele jäid vaid paberid. Paberile kirju- 
tatud märgid aga põlevad tules hästi, paber laguneb ka raamatu- 
kogus, pudeneb vaikselt loetamatuks, pulbriks, tuhaks. Kuhugi aga 
oleks tarvis kirjutada informatsioon, mis ei häviks. Inimestesse? 
Kuhu mujale, kes teine kannaks mälestust. Kõik ju laguneb, hävib, 
kaob olematusse. Ilma inimeseta. Nii juhtuski. 

Ja nüüd olid nad siin jälle. Alguses. Neil oli kõikidest asjadest 
natuke, aga puudus tervik. Polnud muud võimalust kui loota 
enda loojatele, õpetajatele, metallist prometheustele. Kas ajalugu 
hakkas ennast kerima tagurpidi? 

«Ideaalne liikumine on ringikujuline - algusest lõppu, häving, 
taastulemine, häving. Vähemalt nii on antiiksed seda asja 
mõistnud.» 

«Nii olen ka mina kuulnud.» 

«Niisiis - kas sa arvad, et me oleme nagu sipelgad liiva sisse 
joonistatud vaos, kes liiguvad minevikust tulevikku?» 

«Tundub nii.» 

«Ometigi näib siin olevat viga, sest meie käsitus ajaloost on 
hoopis teistsugune.» 

«Kuidas nii, sõber Kritias?» 

«Aeg on antud vaid meie tagantjärele tajumises, eks ole?» 

«Sinuga täiesti nõus. On hulk möödunud hetki, mida me tajume 
möödununa oleviku suhtes.» 

«Aga kuidas me saame aru neist minevikus toimunud sünd- 
mustest või möödunud hetkedest?» 

«Nii nagu nad meile praegu paistavad.» 

«Väga õige. Aga möödunud asjad paistavad meile erinevatel 
hetkedel erinevalt, eks ole? Kui ma ennist leidsin siit maast tald- 
riku killud, siis ma ei osanud selle kohta midagi arvata, ning alles 
seejärel, kui olin teada saanud, et linnud olid vaagna maha ajanud 
ning ära lõhkunud, mõistsin ma sellega seonduvaid sündmusi.» 

«Nii tõesti! Kui Deukalion pääses ainukesena hävingust ja 
hulpis laevaga vee peal, mis oli katnud kogu maa, kartis ta, et 
uputus ei alanegi. 

[— LÕIK PUUDU — ] 

Aga tuvi ei oleks talle saanud seda märki tuua, kui see juba 
enne juhtunud ei oleks olnud.» 

«Tõsi. Tänu tuvile sai ta teadlikuks asjadest, mis olid. küll 
juhtunud, kuid mida ta ei osanud ega saanud näha.» 

«Kas sinu arvates järeldub siit, et me tõlgendame juhtunud asju 
alati hilisema põhjal, ning lõpuks seda, et meie tulevik määrab 



Sangje ohkas ja tõstis pilgu tekstilt. Selle ümberkirjutamine 
vihikusse oli tüütu ning tekst oli üsna halvasti säilinud. Pealegi 
polnud ta kunagi kindel transkriptsioonis. Kas antiiksed oleksid 
parema meelega kasutanud c-d või k-d? Vahel jäi talle mulje, et 
tekst, mida ta ümber kirjutab, on juba iseenesest tõlge mingisu- 
gusest varasemast keelest ning sel juhul oleks kogu tema vaevle- 
mine korrektse esituse pärast mõttetu. Kontrollida ta seda aga ei 
saanud, sest kõik kättesaadavad Timaios Kritiase tekstid sisaldusid 

vaid ühes - sellessamas - rullis. Tõsi, mõningaid asjaolusid sai 
täpsustada ristviidete põhjal. Nii oli ta hoolikalt kirjutanud välja 
kõik viited tuvile ning seadnud just selle üheks oluliseks sõlm- 
punktiks oma töös. 

Sangje klõpsatas masina välja ja sirutas selga. Ta ei julgenud 
kunagi lugeja lambil niisama põleda lasta, sest selle töötunnid 
kippusid alati liiga kiiresti mööda saama, käis pauh, millele 
järgnes pimedus ning uue lambi muretsemine. Siis pidi minema 
varustaja jutule, kes hakkas peaaegu kohe, kui ta suu lahti oli 
teinud, hädaldama ning süüdistavaid vihjeid tegema. Sangje pidi 
viisakalt ja osavõtlikult kuulama, veidi alandlikult noogutama 
ja... Üldiselt kogu see tavaline jant. 

Aeglaselt keris ta filmi tagasi poolile ning pani selle karpi. 
Mikrofilmid on nagu papüürusrullid, selles mõttes tundis ta 
teatavat sugulust oma antiikajal elanud kaugete esivanematega. 
Sa pead selle kõigepealt lahti kerima, õigesse kohta jõudmine 
on tülikas, ei teki mitte mingisugust lugemise mõnu. Seepärast 
õpitigi kunagi neid tekste laulma, õpiti neid retsiteerima, õpiti 
pähe. Pähe oli õpitud ka mikrofilmide tekst. Kunagi olid dotsen- 
tide ehitajad tuupinud nende metallist peakolusse kuldsed, hõbe- 
dased, vasksed laused, andnud palju head nõu. Aga puu ju põleb, 
metall kulub. Masinad ei ole inimesed. Eks ole. 

Mille peale üks preestritest, imeliselt vana mees, ütles: «Oh Solon, 
Solon, teie, kreeklased, olete alati lapsed - ei ole sellist asja nagu 
vana kreeklane.» 

Ja seda kuuldes ta küsis: «Mida sa pead silmas selle ütlemisega?» 
Ja preester vastas: «Te olete hinge poolest noored, igaüks teist. 
Sest sisimas pole teil ühtegi uskumist, mis oleks iidne ja päri- 
neks vanast traditsioonist, ega isegi veel mitte ühte teadust, mis 
oleks pikaealine.» 

Vaade tuledesäras linnale kahekümnenda korruse kõrguselt tekitas 
kummaliselt võõristava tunde. Võibolla oli põhjuseks pimedus, 
võibolla toonitud aknaklaasid, võibolla ümberringi sagivad hästi 
riietatud ning poolpidulik-poollõbusa näoga inimesed. Ei tea... 

Sangje Kjab astus sammu karastatud klaasidele lähemale - 
nii, et kinganinad peaaegu puudutasid läbipaistvat vaheseina, 
seda sentimeetrist kaitsekihti, mis eraldas teda kuristikust, seal 
puhuvatest külmadest tuultest ning vahest ka kindlast surmast. 
Klaasi taga paistsid sirgete joontena tuled, mis järgisid täpselt 
teede kaari ning moodustasid sõlmpunktides eredamaid koba- 
raid, seal hõõgusid majade mitmevärvilised aknad ja kõige selle 
valguse kohal särasid mõned õhku paisatud ilutulestikuraketid. 
Valged, kollased, rohelised. Oks plahvatas sädemeteks. On hulk 
inimesi, kes ei suuda mitte kuidagi õiget aega ära oodata ning 
hakkavad uue aasta puhul põmmutama juba mitu tundi varem. 

Sangje toetas käed vastu klaasi ning suunas pilgu sõrmeots- 
tele. Nende vahelt vaatas vastu tema enda nägu. 

«See olen siis mina,» sosistas ta tasakesi. 

Tema nägu masinate ehitatud linna taustal, tema nägu selle 
kõige kohal. Peegeldus, mis ei ole ei siin ruumis ega ka väljas, 
vaid täpselt vahepeal. Nagu aastavahetuse moment, mida ta koos 
selja taga sebivate inimestega ootas. Ta ei olnud siin veel ühtegi 
dotsenti näinud. Murelikult heitis ta pilgu kellale. Veel oli aega. 

«Phh.» 

Taskust sigaretti kobades pöördus ta ringi ning otsis pilguga 
kelnerit. Valges ülikonnas mees laveeris seisvate külaliste vahel 
osavalt ning ilmus tema käeviipe peale teenistusvalmilt kohale. 

«Mida teile?» 

«Konjakit, ükskõik millist.» 

Kelnerite elu on teistmoodi. Nad saavad ülesande töötada 
kuskil peol, nad peavad teenindama võõraid inimesi ning seda 
just siis, kui teistel on lõbus. Mis tunne on vaadata soliidselt või 
moekalt rõivastatud mehi ja elegantselt või väljakutsuvalt kostü- 
meeritud naisi, kes õhtu edenedes üha rohkem purju jäävad? 
Mis tunne on teada, et nurga taga ameletakse võõrastega, samal 
ajal kui oma naine-mees õndsas teadmatuses kellegi jalgu või 
tagumikku vahib? Vaadata seda kõike ning samas seigelda ringi 
šampanjaklaaside, viskide, konjakitega ning naeratada. Naeratada. 
Ja seda ka uuel aastal, olles eemal sõpradest, naisest, lastest... Kui 
neid muidugi on. 

Sangje viskas talle ulatatud klaasi sisu ühe lonksuga kurku, 
vaevumata pead murdma selle üle, mis seal sees on ja kui palju 
see maksta võib. Täna maksis ülikool, või kes iganes seda pidu 
ka rahastas. 

«Aitäh, tooge veel üks.» 

Liibuvas ereoranžis, hirmuäratavalt avara dekolteega kleidis 
naine astus sebivast rahvahulgast välja, naeratas talle ning ütles 
kelneri poole vaatamata: «Mulle ka.» 

«Teid ei kohta just tihti meie üritustel,» jätkas naine muutu- 
matu ilmega. 

«Tõsi,» oli kõik mida Sangje suutis vastata. Ta ei tundnud end 
ebamugavalt, aga samas ei olnud tal ka midagi rääkida. Millest 
oleksid nad pidanud vestlema? Kas sellest, et ta oli lõpuks suutnud 
kõikTimaios Kritiase säilinud mõistujutud ära tõlkida? Võibolla 
sellest, et siin oli ta vaid lootuses projekti publitseerimiseks mõne 
rahastajaga kohtuda? Ei, kindlasti mitte. 

«Mul on väga hea meel, et ma selle kutse sain,» jätkas mees 
lepitava häälega. 

Naine mõõtis teda pilguga pealaest jalatallani: «Tulge, me 
joome seal booli.» 



10 



Kuldne Aeg 

«Kes me?» tahtis Sangje küsida, aga astus hoopis kuulekalt 
naise sabas. Sigaret oli näppude vahel lõpuni põlenud, kuid tal 
polnud seda kuhugi visata ning nii kõndiski ta laudkonna juurde, 
mudides koni närviliselt sõrmede vahel. Võõraid inimesi käteldes 
tundis ta kohutavat kihku sellest lahti saada, aga ükski neist ei 
suitsetanud ja tuhatoosi loomulikult ei olnud. Selle ebalustunde 
saatel lipsasid kõik kiiresti ja läbisegi öeldud nimed kõrvust 
mööda. Lõpuks poetas ta suitsuotsa suurde keraamilisse potti, 
kuhu meeleolu loomiseks oli istutatud kunstpalm. Seal oli juba 
hulk konisid ning Sangje mõtles, et ega üks enam midagi ei muuda. 
Ja pealegi - palm oli ju plekist ja plastikust. 

«Te töötate koos Annaga?» pöördus üks kättpidi tervitatu 
tema poole. 

«Jah, ühes osakonnas,» pobises ta vastuseks. 

Anna Karen oli ainuke inimene sellel peol, keda ta kas või 
natukenegi tundis. Paljud näod olid tuttavad, seda küll, aga ta ei 
olnud mitte kunagi nii kõrgest seltskonnast pärit isikutega isik- 
likult suhelnud. 

«Teate, Aldous just rääkis teist - meil võib teiesuguseid inimesi 
vaja minna,» teatas üks laua taga istuvatest naistest naljatleval 
toonil. 

«Jah?» 

Kui palju on selliseid vestlusi, mis näivad lubavat raha ja tööd? 
Kui istud koos teiste poolpurjus inimestega ühe laua taga ning 
teed kokkuleppeid kogu järgnevaks eluks. Kui palju? Need ei 
viinud tavaliselt mitte kuhugi ning oli suur õnn, kui keegi üldse 
midagi järgmisel päeval mäletas. Sangje tavaliselt ei mäletanud 
- aga need vestlused olid kõik muidugi ka teistsugustes olukor- 
dades peetud. 

«Te ju tegelete teadusajalooga?» 

«Mingis mõttes. Pigem ajaloolase kui teadlase seisukohalt.» 

See ei olnud küll päris täpne ja aus vastus, aga praegusel 
hetkel polnud mõtet hakata selgitama. Ta ei teadnud teadusest 
mitte midagi. 

«Just, just. Meid huvitab ajalugu. Et oleks võimalik ehitada 
masinaid, mis lendavad. Nagu seda enne tehti.» 

Sangje noogutas. Tõepoolest võis välja lugeda, et enne olid 
inimesed suutnud selliseid automaate ehitada. Neil oli isegi ühe 

- tõenäoliselt raketi - pilt olemas. 

Ta naeratas vabandavalt: «Ma saan aru küll, kuid mina ei ole 
oma uurimisega nii kaugele veel jõudnud. Selline tehnoloogia 
peab olema väga keeruline ning meil on teada vaid üldpõhimõt- 
teid. Pealegi,» - Sangje vaatas kohmetult ringi - «kas te ei peaks 
füüsikutega rääkima?» 

«Ärge selle pärast muretsege,» vastas läikivmustas ülikonnas 
mees talle nimekaarti ulatades. Sinna olid trükitud kolme värviga 
vinjetid ning keskele «Aldous Helsing». «Me oleme ka nendega 
rääkinud. Äkki saate omalt poolt vihjeid anda.» 

Visiitkaart oli väga soliidne ning seda nime oli ta kuskil 
kuulnud. Võibolla tutvustamisel? 

«Ei maksa lootusi üles kütta,» sisendas ta iseendale. Aga samas 

- visiitkaart ja teadus... 

Saabus kelner ning uuris, kas nad ikka tahavad veel konjakit. 
Sangje heitis mõtliku pilgu boolikausi poole, siis tagasi kelne- 
rile: «Olgu peale.» 

«Ega teil selle vastu midagi ei ole, kui ma suitsetan?» 

«Ei, muidugi mitte. Võtke booli,» pakkus Aldous lõpuks. 

Kõhukat boolipokaali konjakiklaasi kõrvale asetades mõtles 
Sangje kõigepealt sellele, et homme tuleb igal juhul jube pohmell. 
Naeratas siis ning silmitses üle alkoholiklaaside lauas istuvaid 
inimesi. Rikkad. Väga rikkad. Siit võib veel midagi kooruda. 
Meestel juuksed tihedalt vahatatud ning üle pea kammitud, naistel 
moodsa välimusega - ta ei osanud kindlalt öelda - kleidid, täpselt 

lõigatud soengud, silmakoopad mustaks värvitud. Nende tume- 
date ringide sees välkuvad silmavalged mõjusid veidi ohtlikult 
ning salapäraselt. See oligi vist eesmärk. 

«Peaasi, et ma liiga purju ei jääks ja lollusi ei teeks,» otsustas 
ta endamisi. 

«Sööge kindlasti vilju,» ütles naine helesinises. Koketeerivalt 
naeratades ulatas ta Sangjele kinnastatud käega peenikese metal- 
list varda ja jäi mehele küsivalt otsa vaatama. 

«Mis ta nimi nüüd oli,» püüdis Sangje asjatult meenutada 
ja võttis orgiga tüki punakat viljaliha. See maitses veidralt. Ta 
polnud kunagi midagi niisugust söönud - bool sellisel kujul oli 
vaid väga jõukate inimeste privileeg. 

«Väga huvitav,» kommenteeris ta teiste ootavate pilkude all. 

«Need on spetsiaalselt kasvatatud. Tellimustöö.» 

Sangje neelatas kramplikult. Tellimustööd olid ennekuulmatud 
asjad. Ta ei teadnud ühtegi juhtu, et Kronos oleks midagi sellist 
lubanud ning dotsendid oleksid selle ka ellu viinud. Tavaliselt 
püüdis Kronos asju ajada võimalikult vaikselt ega sekkunud eriti 
inimeste tegemistesse. Arvestades asjaolu, et vaid paarkümmend 
aastat oli möödas sellest, kui tema manipulatsioonid ilmsiks tulid. 
Nad kosusid ikka veel tagajärgedest. 

«Kas Kronos...» 

«Muidugi. Meie firma teeb juba aastaid temaga tihedat koos- 
tööd,» teatas Aldous nagu muuseas. Jättes targu puudutamata 
küsimuse, et kas üldse on võimalik nimetada tihedaks seda koos- 
tööd, kui üks osapooltest ei tea teise täpset asukohta, välimust 
ega mõtteid. Ei tea õieti mitte midagi peale pneumaatilise postiga 
saabuvate kirjade ning tellimuste. Näiteks nagu need virsikud. 
Mahtusid täpselt kassetti. 

Sangje vaatas kahtlustavalt boolikaussi. Selle sees siis ujuvad 
tükid, mis on pärit kontrollimatu masina mõistusest. Siin sees 
oli masina liha... Ohates lonksas ta konjakit peale. 

«Mis te arvate?» uuris Aldous. 

«Millest?» 

«Kas olete nõus minu firmat konsulteerima?» 

Rõhk oli sõnadel «minu firma», mis nagu püüdis seda asetada 
eraldi kõigist teistest firmadest siin linnas. Kõrgemale. 

Peaaegu mõtlemata ütles Sangje: «Hea meelega.» 

Enne, kui Aldous jõudis midagi vastata, tekkis ruumis oota- 
matult suurem sagin, inimesed vaatasid ärevalt ringi ning kogu 
nende laudkond tõusis nagu märguande peale üheskoos püsti. 
Kahemeetrise läbimõõduga suure seinakella osutid näitasid, et 
viisteist minutit puudus südaööst. Oli aeg. 

«Ma õnnitlen teid igal juhul, pärast räägime edasi,» teatas 
Aldous säravvalgete hammaste välkudes ning võttis helesinises 
kleidis naisel käe alt kinni. 

Mõistvalt naeratades voolas rahvamass lintide ja karraga 
kaunistatud tantsuplatsile, kingatallad sahisesid ja kriuksusid 
poonitud põrandal ning lavale roninud konferansjee hakkas 
rääkima sütitaval toonil järjekordsest aastast, kus inimeste arv 
on tõusnud, ja statistikute lubadustest, et järgmine saab olema 
veelgi parem. Vingerdades lendasid läbi õhu esimesed serpen- 
tiinid ning rütmiliselt kõikudes hakkas kogu summ laulma laulu 
sellest, kui püha on inimelu ning miks seda peab igavesti hoidma. 

«Me ei tohi unustada oma esiisadele antud lubadust,» kõlas 
selle esimene rida ning Sangje mõtles kahe säravas kleidis naise 
vahel kõikudes, et formaalselt ei ole me andnud mingisuguseid 
lubadusi. Võibolla vaid dotsendid ja Kronos. Aga nende poolt 
kõlas see rohkem käsuna. 

«Viis, neli, kolm, kaks, üks,» hüüdsid hääled läbisegi ning 
šampanjapudelid paukusid valgesse riietatud kelnerite kinnas- 
tatud käte vahel, klaasid kõlisesid meloodiliselt kokku ning 
inimesed soovisid üksteisele tormiliselt õnne. Helesinise klei- 
diga naine suudles Sangjet huultele. Sangje suudles ereoranžis 

kleidis Annat viisakalt põsele ja kummutas oma klaasi tühjaks. 
Samamoodi viisakalt vahetasid nad Aldousega tugeva käepigis- 
tuse. Kõik oli nii nagu peab. 

Mehed ja naised hakkasid lavale kogunenud orkestri tempoka 
muusika saatel rõõmsalt tantsu keerutama ja Sangje otsustas 
momenti kasutada ning rahva hulgast välja taganeda. Tal polnud 
niikuinii partnerit. 

«Oodake moment,» haaras Anna mehe varrukast kinni. 

Sangje silmitses naise oranžiks värvitud suud. 

«Ega ma teid siis päris niisama ka sinna lauda ei vedanud.» 

«Või nii?» 

«Tulge, tantsime.» 

Sangje võttis Annal juhatuse peale ümbert kinni ning libistas 
käe seljale. Läbi õhukese kleidi oli tunda nahka ja lihaseid ning 
tugevat pihta, aga ka kerget kramplikkust või puisust. Ta ei osanud 
täpselt otsustada. 

«Ma lootsin, et Aldous teile sellise ettepaneku teeb.» 

«Miks siis ometi?» vastas Sangje, ise samal ajal mõeldes, 
et tema peaks rohkem jooma või peaks Anna rohkem jooma. 
Niisugusel kujul see asi ei lähe. 

«Tal on palju raha ning ainult see saab meid aidata.» 

«Seda võis arvata.» 

«Mida nimelt?» Anna vaatas talle otsa. Tema hallikaskirjud 
silmad näisid meest pilkavat. 

«Et asi pole ainult minu töös. Aga ei maksa sellest numbrit 
teha. Mul on päris ükskõik, kust see raha tuleb. Ja miks.» 

Päris nii see siiski ei olnud, aga oma järsu vastusega üritas 
Sangje naist rääkima meelitada. Oli ju veidi kõhe anda oma 
jah-sõna kellelegi, kelle eesmärkidest sul endal vähimatki aimu 
ei olnud. 

Anna muigas mõistvalt: «Nad tahavad tõepoolest lennukeid 
ehitada. Et minna linnast kaugemale, uurida.» 

«Loodetavasti ei ole te sellest rääkinud, et ma teadusest midagi 
ei taipa.» 

«Jätke nüüd, kelleks te mind peate.» Anna raputas pead. «Aga 
ärge seda neile ise ka öelge. Me peame selle projekti ellu viima.» 

«Meie?» imestas Sangje endamisi, aga ei öelnud midagi. 

Paarid keerutasid tantsupõrandal ning kõigi näod peegeldasid 
rahulolu ja reipust. Vaid mõned härrad istusid röötsakil laua taga 
ning jõllitasid nüristunud pilguga enda ette. Eemal talutasid 
kelnerid üht kõõksuvat naisterahvast tualeti poole ning nende 
kannul sebiv mees juhendas neid hüsteeriliselt kätega vehkides. 
Sigaretisuits oli õhu paksuks muutnud. Sangje astus suurde klee- 
puvasse šampanjaloiku. 

«Mmmh, ma võtaks vist midagi juua. Näiteks seda booli,» 
üritas Sangje vestlust mujale juhtida. 

«Oh, see peaks jah kohe mõjuma hakkama.» 

«Noh, mina küll vaid maitsesin.» 

«Ega keegi meist palju rohkem ei võtnud,» ütles Anna kavalalt. 
«Te ju kuulsite, et need on spetsiaalselt kasvatatud.» 

«Ja siis?» 

«Eks te varsti näete...» 

Naine kallutas end tahapoole ja nad keerutasid nii, et ümbrit- 
seva ruumi tuled muutusid triipudeks ning ainuke selge objekt 
selle pöörise keskel oli tema ise. Lühikesed tumedad juuksed, 
kahvatu nägu, kuumav kleit. Anna selg tundus vähem pingul ja 
Sangje naeratas tahtmatult ning tõmbas naise tugevamini enda 
vastu. Ta tahtis seda. Tahtis tunda naise pehmeks ja painduvaks 
muutunud keha. 

«Millest selline...» lipsas peast läbi ning siis jõudis kohale 
mõistmine. Viljad või mis iganes. Need hakkasid vaikselt mõjuma. 

«Ma tahan,» ütlesid nad teineteisele otsa vaadates ning 
hakkasid korraga naerma. 

Sangje libistas kätt ülespoole, nagu ta oleks pidanud seda 
tegema. Ajendiks ei olnud niipalju iha kui vajadus, vajadus libis- 
tada sõrmedega üle naise selja, vajadus puudutada kaela ja seal 
keerduvaid õhukesi juukseid. 

Anna tegi väikeste variatsioonidega sedasama. 

«See on...» 

«See on empaatia,» sosistas naine. «Alateadlike tähelepanekute 
võimendumine peaaegu sunduseks. Armastuse keemia. Oksitosiin. 
Serotoniini blokeerimine.» 

Aldous oli talle kõike põhjalikult seletanud. 

«See on lõks,» mõtles Sangje ja tal oli õigus. Anna surus end 
veel lähemale. Mees tundis piinlikkust ja häbi ning tegi vabandava 
liigutuse. Naine naeratas. Sangjel tuli tahtmine teda suudelda. 
Nad suudlesid. Sangje pani silmad kinni ning pööras naisele selja. 

Ta ei suutnud mitte millestki aru saada ning kõik tunded, 
kõik aistingud nõudsid kord üht ning siis täpselt vastupidist. 
Nagu kontrolliks keegi teine tema tegevust, nagu oleks ta kurjast 
vaimust vaevatud. Silme ees keerlesid tuled ning sõõrmetesse 
ulatus vaevutajutav puhta ihu ning armastuse lõhn. 

«Ei maksa karta,» rääkis hääl kõrva juures. «Lase ennast vabaks 
ning naudi seda, mis tuleb. Sest see on hea.» 

Sangjele ei jäänud märkamata, et nad on sujuvalt «sina» peale 
üle läinud. Ta oleks tahtnud istuda ja mõelda, jõuda otsusele, kas 
see, mis nüüd järgnema pidi, oleks tema enda või kellegi teise 
tahe. Aga samas. Ka Anna on vilja söönud. 

Püüdes eemale peletada naeruväärset paralleeli Eedeni aias 
toimunud sündmustega, ta naeratas ning avas silmad: «Mis siis 
ikka.» 

Nad suudlesid ning Sangje teadis täpselt, mida teha - millal, 
miks ja kuidas. Anna teadis väikeste variatsioonidega sedasama. 
Neil oli teineteise läheduses väga hea. 

Järgmine teadlik mõte oli kurbus, mis vääramatult järgneb 
seksuaalaktile ja on omane kõigile elusolendeile. Millestki oli 
natuke kahju, millegi üle oli võibolla veidike hea meel, aga 
peamiselt oli suur tühi tunne ning tema ise - rääkimata naisest 
ta kõrval - tundus olevat eemal kõigest ja kõigist. 

«Ühinemine, ühendus on kõige selle kohta väga vale sõna,» 
arutas ta. «See on pigem lõhkirebimine, vägivald, väsimus ning 
põgenemine.» 

Selg ja reied kipitasid naise küünte poolt jäetud jälgedest, tal 
oli valus, aga tundus sobimatu täpsemalt uurida. End istuli ajades 
tõmbas ta kortsus ning kägardunud ülikonnapüksid üles, vedas 
rihma kinni ja hakkas särki värvli vahele toppima. Anna naeratas 
süüdlaslikult justkui kellelegi teisele, kellelegi, kes seisis väga 
kaugel Sangjest, ning see vaatas, kuidas naise kehal kaovad aegla- 
selt siinsamas koridoris lõpetatud seksuaalakti jäljed: juuksed 
siledamaks, kleit, avara dekolteega kleit sirgeks, väikesed valged 
püksid uuesti jalga. Allavajunud nailonsukad trippidega pingule. 

Nad mõlemad teadsid ja tundsid, et oleks vaja ära minna. 
Või vahest hoopis ilmuda jälle välja, teiste sekka, juua kelne- 
rite pakutavaid jooke ning arutada rahaasju, nagu mitte midagi 
poleks vahepeal juhtunud. Aga mis siis üldse juhtus? Nad ju 
läksid lihtsalt niisama koridori ning suudlesid äkki, läksid korruse 
võrra kõrgemale ning suudlesid trepimademel. Läksid edasi ning 
vajusid nahkdiivanile, sinna, kus nad ka praegu on ning seda- 
võrd põhjalikult võõrandunult end korrastavad. Mis juhtus? 
Obsessiiv-kompulsiivne häire? Virsiku poolt pähe surutud sund- 
mõtted ja sundteod? 

Sangje tõusis püsti: «Lähme?» 

«Mine sina, ma tulen kohe järele.» 

Mees läks - igal sammul tegid kriimustused vastu püksiriiet 
hõõrudes valu, nagu püüdes talle meenutada, et juhtus. Et ta ei 
unustaks niisama lihtsalt. Et ta oli käitunud enda jaoks oota- 
matult. Ja et Anna oli teadnud, et ta niimoodi käituma hakkab. 

Pead raputades püüdis Sangje kasutust paranoiast vabaneda: 
«Midagi ei juhtunud...» 

Koridori nurgal ta peatus, pööras ümber, vaatas korraks tagasi 
ja nägi naist ikka veel istumas ning enda ette tühjusesse põrnit- 
semas - põsed õhetasid, silmad niisked ja huuled poolavatud. 

«Ei tea...» sosistas Sangje endamisi ning hakkas aeglaselt 
trepist alla minema. 

Täpselt kahe korruse vahepeal seisid keegi mees ja naine ning 
rebisid teineteist riietest, kätest, juustest, kaelast. Suud otsisid 
meeleheitlikult teineteist, hambad plõksusid kokku, silmad olid 
kinni ja liigutused kordineerimatud, peaaegu vägivaldsed. 

«Need oleme siis meie,» mõtles Sangje. 

Mehel ülikond samamoodi kortsus, lips viltu, suuümbrus 
huulevärviga koos. Naisel olid lühikesed tumedad juuksed ja 
helepunaseks värvitud suu. Automaatselt tõmbas Sangje käega 
üle oma huulte ning jäi vaatama õrnoranži tooni peopesas. 

«Mhh,» nohises ta paarikesest möödudes ning pöördus WC-sse. 

Peegel vaid kinnitas aimdusi ning ta püüdis kõige ilmse- 
maid märke siluda. Kummalisel kombel ei ole võimalik sellises 
olukorras mitte kunagi saavutada isegi rahuldavat tulemust - alati 
jääb mulje, et midagi on kindlasti tegemata ning miski annab ära. 
See on arusaamatu, põhjendamatu süütunne, ning loomulikult ei 
ole võimalik seda niisama minema peletada. Kuigi vahest tahaks. 

«Loll!» 

Sangje tõmbas märgade kätega üle juuste ning otsustas ära 
minna. Minema siit. 

Anna jälgis, kuidas mees just nagu häbistatult trepini kõndis, 
viivuks ebalevalt tagasi vaatas ning siis vaateväljast kadus. 

«Kahju...» 

Kärmelt püsti tõustes heitis ta kiire, otsiva pilgu vasakule- 
paremale ning hakkas tõtlike sammudega Sangjele vastupidises 
suunas minema. Kleidiga ühes toonis kõrgete ja teravate kont- 
sadega kingad klõpsisid asjalikult ja otsusekindlalt mööda puna- 
valgeruudulisi keraamilisi plaate ning peatusid koridori lõpus 
asuva mattklaasiga ukse juures. Sinna oli kandiliste ja rangete 
tähtedega kirjutatud: «Personal.» Juba esimesel pilgul oli selge, et 
see uks oli ehitatud vaid vähestele kasutamiseks - asukoht kori- 
dori kõige pimedamas nurgas, silt, rangus pidid kõigile raudkind- 
lalt selgeks tegema, et niisama ei ole mõtet isegi üritada. Vaid see 
väike ja privilegeeritud osa inimkonnast, kes võib ennast «perso- 
naliks» nimetada, saab näha ja nautida siia peidetud imesid. 

«Kip, kop, kop.» 

Keegi pani sees tule põlema ning alguses tohutuna tunduv vari 
hakkas järjest väiksemaks muutudes ukse poole liikuma. 

«Anna... Tule sisse,» ütles lüheldane jässakas mees ning heitis 
kahtlustava pilgu koridori. Suurtest akendest sissehiilivas hämaras 
valguses paistsid kaks teineteisesse koomiliselt klammerdunud 
inimsiluetti, kes parajasti nurga tagant välja koperdasid ning 
üsna selge sihiga suure nahkdiivani poole suundusid. Jässakas 
mees kortsutas küsivalt kulmu. 

Anna raputas pead: «Ma arvan, et pole oluline...» 

Teine tegi selle peale mõistetamatu grimassi ning läks ruumi 
tagaosas asuva ukse juurde, kolistas suure võtmekimbuga ning 
astus siis kõrvale. Kui Anna oli lahkunud, istus mees uuesti väike- 
sele raudjalgadega toolile, märkis midagi pruuni kladesse ning 

kustutas tule. Koridorist oli ähmaselt kosta purjus naisterahva 
allasurutud itsitamist. 



Anna astus kitsast keerdtrepist üles ning jäi seisma madalas, 
hämaralt valgustatud ruumis. Tolmune õhk, längus lagi ning seina 
ääres seisev arusaamatu otstarbega koli viitasid kõik sellele, et 
tavaliselt seda ruumi ei kasutata. Võibolla alles täna hommikul 
oli keegi siin üle pika aja esimest korda koristanud («Mitte kuigi 
hoolikalt,» märkas Anna), vabastanud suurema osa põranda- 
pinnast ja toonud kohale kirjutuslaua. Aga samamoodi - väli- 
muse järgi otsustades - võis olla, et see oli siin seisnud juba enne 
ning alles nüüd uuesti kasutusele võetud. Selle näruse plaadiga 
laua tagant tõusis nüüd püsti ülikonnastatud, lipsuga ning väga 
väsinud silmadega mees. 

«Siiapoole.» 

«Tere, Akira.» 

Mees naeratas nukralt, viipas käega ja Anna kuuletus, võttis 
kingad jalast, lasi sukkadel langeda. Püksid kukkusid sinna 
kõrvale ja naine astus kleiti seljast võtmata ning seda vaid pikkade 
valgete sõrmedega kõrgemale sikutades laua juurde. Selle kõva 
plastikuga kaetud plekilisel pinnal seisid kolvid, destilleerimis- 
aparaat, Petri tassid, piirituslamp ning helkivas metalltopsis 
mitu vatiga kaetud klaaspulka. Anna vöökohta üles tõmmatud 
ja pahmakaks kägardunud kleidi tõttu kummaliselt deformee- 
runud vari ulatus üle kõige selle, peaaegu ovaalse pööninguak- 
nani välja. See oli Willendorfi Veenuse vari. Viljakusjumalanna 
vari hämarast öötaevast haloga... 

Akira kohendas ühe sõrmega ninalevajunud kandilisi prille, 
astus asjalikult naise juurde, kummardus, heitis kiire pilgu jalge- 
vahesse ning mõmises siis heakskiitvalt. Mehe liigutused reetsid 

harjumust, professionaalset teadmist ja tegutsemiskindlust, mis ei 
lase ennast vähimalgi määral häirida ülevaadatava subjekti soost, 
vanusest või välimusest. Tema jaoks olid nad kõik patsiendid, 
keerulised verest ja lihast objektid, mida tuli uurida - ei midagi 
enamat. 

«Palun tõsta jalg toolile,» jätkas ta Annale otsa vaatamata. 
«Pole siin normaalseid tingimusi, aga noh, nii lihtsa asja puhul.» 

Lõpetanud protseduuri, vaatas ta mõtlikult klaaspulka ning 
asetas selle siis otsapidi väikesesse klaasnõusse - vatitupsu otsas 
olev aine hakkas aeglaselt reageerima ning ülespoole kerkisid 
lillakad triibud, mis segunesid lõpuks kolvis olnud läbipaistva 
vedelikuga. Mees noogutas ning andis Anna kätte ümmarguse 
portselankausi. 

«Ole hea.» 

Naine kadus sirmi taha ja Akira istus raskelt toolile, justkui 
oleks eelnev lühike asjalikkuseperiood teda kohutavalt väsitanud. 
Hõredate juuste vahelt paistev peanahk helkis lambivalguses 
õliselt ning aastatest ja kes-teab-millest-veel kortsuline otsaesine 
leemendas higist. Pead kätele toetades põrnitses ta midagi laua- 
plaadil ja pani siis silmad kinni. 

«Päris tore pidu on olnud.» 

«Pole viga,» vastas Anna hääl sirmi tagant. 

«See Kjab ei tea asjast vist midagi?» 

«Paistab küll nii, jah,» ütles naine, tuli sirmi tagant välja ja 
ulatas kausikese Akirale. 

See heitis vaid põgusa pilgu sisule, asetas anuma metallist 
kolmikjalale ning paigutas selle alla väga väikeseks keeratud 
leegiga piirituslambi. 

«Veri?» 

«Jah, kohe,» vastas Anna ja sirutas käed välja. 

Sõrmeotste sisse peidetud taskutest sähvatasid esile kolme- 
sentimeetrised tugevad ja kergelt kaardus küüned, mis paistsid 

olevat nagu loodud puude otsas ronimiseks. Kui oleks vaid 
kusagil puid olnud. 

Akira kraapsas peenikese pulgaga sealt alt mõned proovid 
ja ohkas: «Testimine on pärast seda Kronose janti väga keeruli- 
seks muutunud.» Määrinud helkivad verepiisad väikesele klaas- 
plaadile, jätkas ta: «Enam ei saa mitte midagi arstide hooleks 
jätta. Kui enne veel, siis nüüd jälgivad nad linnavalitsuse reeg- 
leid nagu lollakad.» 

«Noh, pole viga, ma saan aru, et nende andmebaasist oleme me 
küll kõik vajaliku hankinud. . . Ja see Kjab oli nimekirjas viimane?» 

«Potentsiaalsetest küll. Ma loodan, et sellega minu osa lõpeb - 
see salatsemine ja varastamine ei meeldi mulle sugugi. Ma olen 
juba vana ja praegu oma reputatsiooni kahjustamine mõjuks 
mulle laostavalt. Mõtleks vaid, mis siis juhtuks, kui nad teada 
saaksid, et haigla peaarst teeb ebaseaduslikke katseid! Õudne 
mõeldagi,» puhises Akira ärritunult. 

«Noh, Kronos ju toetab meid.» 

«Tjah. Aga enamik dotsente ei vaata tema peale eriti hea 
pilguga. Oli ju juttu isegi likvideerimisest.» 

«Seda räägiti küll vaid pärast katastroofi,» lausus naine sukki 
kohendades lõbusal toonil. 

«Ah jah. Minu poolt on igal juhul kõik. Aldous võib homme 
omad tulemused kätte saada. Ma saadan ülejäänud sperma teiste 
juurde.» 

«No ära ole nii pessimistlik. Aga muidugi ütlen ma edasi!» 
hüüdis Anna, lehvitas ja hakkas trepist alla minema. 

Tema sammud kõmisesid metallist astmete peal õõnsalt. 



Aldous naeratas laialt, kui Anna tagasi lauda jõudis: «Kõik 
korras?» 

«Muidugi!» 

«Sa mõjusid vist meie sõbrale Sangjele kuidagi hirmutavalt, 
igatahes siia ei ole ta tagasi tulnud,» muigas mees talle jooki 
kallates. «Ehmatasid vaesekese kindlasti päris ära.» 

«Oli jah sellise kohkunud moega teine. Aga muidu on kõik 
korras.» 

«Peaasi, et ta nii ära ei kohkunud, et põnnama lööb. Sa pead 
selle asja homme ära klaarima - meil läheb teda üsna kindlasti 
tarvis. Nii head eksemplari polegi veel ette sattunud.» 

«Aga mis saab siis, kui Akira sulle homme teatab, et ta ei 
kõlba?» 

«Kindlasti kõlbab. Mul on sellisteks asjadeks annet, sa ju tead.» 

Saalis tantsivaid ja juttu ajavaid inimesi oli jäänud märga- 
tavalt vähemaks ning õhkkond muutunud sedavõrra frivool- 
semaks. Kostis ohjeldamatuid naerupurtsatusi, eemal laua peal 
vihtus keegi naine orkestri poolt mängitava menuloo saatel tant- 
sida ning kummutas suurest pokaalist veini. Ümberringi seisvad 
õhetavate nägudega mehed ergutasid teda käteplaksude ja lühi- 
keste hõigetega. 

«Vaata, kuhu me oleme jõudnud,» ütles Aldous trallitava 
seltskonna poole viidates. «Just selle pärast ma olengi nii kindel, 
et midagi on tarvis kiiresti ette võtta. Suitsetamine! Joomine! 
Lõtvus kõigis asjades! Praeguse tempo juures sureme me juba 
saja aasta pärast välja. Ükskõik, mis need statistikud siis ka ei 
väida. Terveid, tugevaid ja sigimisvõimelisi inimesi on vaja. Meil 
peab olema julgust: linnavalitsuse ja dotsentide konservatiivsus 
viib vaid hauda. Tegelikult said ka dotsendid ise sellest kunagi 
aru - ega nad muidu ei oleks hakanud Kronost ehitama... Selle 
poolt oli muidugi vastutustundetu nii kiiresti oma projektiga 
pihta hakata, aga suund, suund oli õige. Meie viime nüüd lõpule 
selle, mis tal pooleli jäi.» 

Aldous nautis silmanähtavalt kõnepidamist ning asjaolu, et 
kogu laudkond pühendas talle jagamatut tähelepanu, tõstis mehe 
enesekindlust veelgi. Tal oli sisemist sära, mis sundis kuulama, 
ning ta ise teadis seda kõige paremini. 

Tekkinud pausi aja küsis helesinises kleidis naine: «Aga need. 
Kas sa nendele ei räägi?» 

«Omal ajal. Omal ajal... Kõigepealt on vaja Kronose käest kogu 
informatsioon kätte saada. Hoolimata sellest, et me oleme tege- 
likult samal poolel, on ta kuidagi tõrges. Kirjutab vahel täiesti 
segaseid kirju! Alles siis, kui kõik on teada, saame hakata tegut- 
sema, kõrvaldame need metallist masinad ning edasi saabub juba 
õitseng. Ma tean, et Kronos kasutab kusagil oma järelejäänud 
homunkulusi uue linna ehitamiseks. See on vaja vaid üles leida 
ja inimestega asustada. Ja ma loodan ausalt, et Sangje saab meid 
selles oluliselt aidata.» 

Eemal laual tantsiv naine oli ergutajate hüüetest hoogu juurde 
saanud - hõiskamise ja kiljumise saatel võttis ta ühe käega suurt 
pokaali tühjendades teisega endal aluspükse jalast. Punetavate 
nägudega mehed juubeldasid ja Aldous torutas põlglikult huuli. 
Nad tuletasid talle selgelt meelde, kuhu võib ka kõige säravam 
mõistus, kõige pühendunum inimene langeda, kui ta kaldub liial- 
dustesse. Midagi nende näoilmetes oli nii sarnane Sergei Doriani 
pahedest ja kurbusest vaevatud näoga, kui too jutustas Aldousele 
oma elulugu, et tal hakkas neist peaaegu kahju. Sellest oli väga 
kaua aega möödas. 

Haigla rütm oli - nagu praegu, nii ka kakskümmend aastat tagasi 
- otsekui sureva inimese hingetõmbed: katkendlik, kohati kiire ja 
kähisev, lakates mõneks hetkeks sootuks, et seejärel äkki vilinal 
suur sõõm antiseptiliselt haisvat õhku sisse tõmmata. Ka sus 
oli täiskuu ajal alati rohkem tööd, haigeid toodi sisse lademetes, 
pead verised, purjus, narkojoobes. Naised hakkasid sünnitama 
ning mehed kaklema. Nii rääkis Sergei Dorian. Ka tema hinge- 
tõmbed olid sel hetkel samasugused. Korratud... 

Aga peale hingetõmmete on veel süda. Nii nagu inimesel, nii 
ka haiglal. See töötab vaevatud ihu sees ühtlaselt, ühtlaselt nagu 
metronoom. Haiglas on töölised, lapsed, kooliõpilased, noorukid 
internaatidest, keda tuuakse vaktsineerimisele. See vool ei lõpe 
mitte kunagi. Päevade kaupa hõigatakse välja nimesid, keri- 
takse üles varrukaid, vatitups puhastab veenid ning peenike nõel 
norutab inimese sisse elu vedelikku. See on lõppematu ringkäik, 
sest inimene, keda ei ole vaktsineeritud, on aasta pärast surnud. 
Vaktsineerimine on haigla süda ja see tuksub ustavalt, ei näita 
märkigi väsimisest. Noored meditsiiniüliõpilased saavad siin oma 
praktika. Kedagi on ju vaja selleks, et neid süste teha. Usaldada 
õdedele? Kust neid nii palju võtta? Kaadrit on niigi vähe. 

«Ma tahaksin leida mooduse, et ei oleks enam seda tüütut 
iga-aastast vaktsineerimisjanti. Et oleks vaid üks kord viie aasta 
jooksul näiteks.» 

«Kindlasti on võimalik leida ka mingisugune variant, et 
sündinud laps vaktsineeritakse ning ta on pärast eluaeg immuunne. 
Selle kohta on kirjandust.» 

Sergei Dorian nipsutas koni aknast välja: «Kui need kuradi 
dotsendid annaksid selle koostise meie kätte, teeksime me asja 
nagu naks valmis...» 

Sergei oli siis veel noor, ta tahtis teada ja otsida. Sellises ühis- 
konnas oli just arstiteaduskonnas kõige parem seda teha. See oli 
nagu elu enda saladustesse pühendamine - dotsendid õpetasid 
sulle inimest, näitasid, kuidas teda teha ja kuidas teda ravida. 
Aldous Helsingiga kohtus Sergei alles palju hiljem, alles siis, kui 
ta enam ei teadnud, kas see, mida ta oskab, on hea või halb ja 
kas ongi võimalik üldse niimoodi inimest teha, nagu dotsendid 
seda endale ette kujutasid. Võibolla oli ta selleks ajaks samale 
seisukohale jõudnud kui Aldouski, et masin ei oska inimest 
luua. Selleks on vaid inimene võimeline. Ainult elust saab elu, 
masinad on surm. 

«Ärge lobisege siin! Oleval on sünnitus, minge vaatama. 
Võibolla õpite ka midagi!» 

See oli valvearst, kes oli nähtavasti pahane, et ta ise minna 
ei saanud. Muidugi, sünd oli siinkandis tunduvalt haruldasem 
nähtus kui surm ja seetõttu püüdsid kõik arstid pigem surijaid 
vältida ning vaadata sündi. Alati, kui levis kumu, et ühel naisel 
on veed tulnud, tormasid loiult oma kohustusi täitnud valgetes 
kitlites internid ja isegi arstid - kõike muud hooletusse jättes - 
ülemisele korrusele ning parvlesid sünnitustoa läheduses. Selle 
ruumi ümber oli ehitatud peeglitagune panoptikum, järsult lasku- 
vate kaarjate pinkide rida, mis koondus kõige madalamas punktis 
ümmarguseks sünnitustoaks. Panoptikumi toolidel võisid huvi- 
lised täpselt elu alguse imelist kulgu jälgida, kõik vihikutesse 
kirja panna ja meelde jätta, et lapsed peaksid tegelikult sündima. 
Mitte inkubaatoris kasvama. 

Poolpeeglit läbiv valgus hajus auditooriumis kergelt pruuni- 
kaks ning muutis tegevuse teispool läikivat pinda miskipärast 
kaugeks ja ebareaalseks. Nad kummardusid lähemale, just nagu 
lootes paremini näha, olla juures. Tegelikult toimus kõik ju nüüd- 
sama. See oli päriselt. Siin oli pinget, ootamatust, vahel ka õudu. 

«Millised on prognoosid?» 



27 



Meelis Friedenthal 

«Rasedus on normaalselt kulgenud, põhimõtteliselt ei tohiks 
olla mingeid komplikatsioone. Dotsendid ütlevad, et kaksikud.» 

«Vaata aga. Seda pole teab mis ajast enam juhtunud.» 

«Saab ta ise hakkama?» 

«Eks näis. Nad on ka keisriks valmis.» 

«Ahah. Tõesti on peaaegu kõik siin.» 

Naine kõndis sünnitustoas vaevaliselt edasi-tagasi, tohutu 
kõht venitamas sinise-punasekirjude täppidega heledat hõlsti. 
Ringutas siis käsi, kaks ämmaemandat seletasid talle midagi, ta 
hingas sügavalt, pigistas reformvoodi otsa. Oigas. 

«Kaugel asi on?» 

«Kontraktsioonid viieminutiliste vahedega.» 

«Siis on veel aega. Kes kohvi toob?» 

«Mine ise!» 

«Olgu.» 

Naine kükitas ning hakkas end laulvalt häälitsedes kõigutama. 
Ava, kust lapsed peavad välja tulema, on väike ja valus. See on 
kõige esimene initsiatsiooniriitus, kõige esimene üleminek ühest 
olekust teise. Väljudes täielikult avanenud üsast nagu Pöial -Liisi 
lillekarikast, satuvad vastsündinud soojast ja pimedast valgesse 
ja külma. Nabaväät lõigatakse läbi ning kummikinnastes käed 
kaaluvad sind. Kas oled äkki liiga kerge? Kas kõik reaktsioonid 
on paigas? Kas võib võtta vastu ühiskonda? Elutust mateeriast 
saab elu. Sünnile järgneb puberteet ja ka surmast ei pääse naljalt 
keegi. Normaalne kulgemine tagab positsiooni. Ja see on elus 
kõige olulisem. 

«Kaheksa senti avanenud...» 

«No nüüd läheb vähem kui tund. Ütle teistele ka.» 

Robinal hakkas panoptikumi inimesi juurde tulema, kiiruga 
olid nad kustutanud konid ning pilku poolpeeglilt pööramata 
jõid tassides jahtunud kohvipära lõpuni. 

«Pagan, ma ei näe siit mitte midagi. Nad on ta täiesti valesti 
paika sättinud.» 

«Kohe...» ütles vastutav arst ning teatas mikrofoni: «Palun 
patsient nõuetekohaselt tooli paigutada.» 

Ämmaemandad hakkasid sebima ning tirisid naise tema ilmsel- 
gest protestist hoolimata valge plastikuga kaetud sünnitustooli. 
See oli kruvitud põranda külge nii, et auditooriumisse peitunud 
huvilised saaksid toimuvast kõige parema ülevaate. 

«Korras.» 

Sergei Dorianile oli see esimene sünnitus. Ta oli küll siin 
haiglas juba peaaegu aasta töötanud, kuid selle aja jooksul ei 
olnud mitte ühtegi avalikku esitust toimunud. Oli kuulda, et kaks 
rasedust katkestati hirmus, et laps võib sündida deformeerunult. 
Mis laadis need muutused olid, ei kommenteerinud muidugi 
mitte keegi. Pärast seda, kui Kronos oli alustanud augmenteeri- 
mist, juhtus sageli, et ilmale tulid ühiskonda mittesobivad isendid. 
Ja dotsendid otsustasid kohe algusest peale, maksku mis maksab, 
kõike toimuvat üldsuse eest varjul hoida. Meditsiiniüliõpilased 
sinna hulka ei kuulunud. Nemad olid sellesse pühendatud nagu 
preestreid pühendatakse ususaladustesse. Aga nagu tavaliselt, 
jõuab varjatud ning salajane ikka nendeni, kellele see tegeli- 
kult pole määratud. Linna peal liikus kumu... Võibolla oli keegi 
üliõpilastest lobisenud, võibolla märkasid inimesed ise. Lõpuks 
pole ju keeruline märgata veidrate sündmuste kuhjumist? Selle 
kohta öeldakse tavaliselt, et aeg on rase. Kronos oli selle sigitanud, 
inimestes see kasvas ning arenes ning kohe, kohe varsti pidi see 
sündima. Saama avalikuks. See oli kõikjal õhus. 

«Pea paistab. Juuksed...» 

Panoptikumi läbis kahin, kostis sosistamist, lühikesi ärevaid 
lausekatkeid. Naise vaevatud näoilmest, tema tooli ebamuga- 
vatesse käetugedesse surutud küüntest, verel huultest, kõigest 
paistis pingutuse valu. Lihaseliste kiudude rebestuse ja katkemise 

valu. Selle valu tulemusena oli täielikult avanenud emakakae- 
last näha lapse väikest ja veidi lopergust pead ning... juukseid. 
Mitte tavalisi beebijuukseid, vaid tihedaid, pikki, pruunikaid ja 
sirgeid karvu, mis verest ja vetest ligasena olid keerdunud, klee- 
punud näkku, kaelale, kehale, ümber jalgade. Ta ei olnud veel 
hingama hakanud. 

«Kõigil lahkuda,» teatas sünnituse jälgimise eest vastutav arst 
järsult püsti tõustes ning ajas käed peletades laiali. «Kohe!» 

Üliõpilased kergitasid end pahaselt toolidelt, püüdsid protestee- 
rida ning hakkasid siis vastumeelselt - samaaegselt sirmi lange- 
misega poolpeegli ette - ukse poole liikuma. Meelega viimaste 
hulka jäädes jõudis Sergei silmanurgast veel märgata, kuidas 
naise pingutuste tulemusena paistis esimesest lapsest juba pool 
keha, väike käsi viskles edasi tagasi, üks ämmaemandatest oli 
püüdmiseks valmis, teine ergutas sünnitajat. Kohe kõigatakse 
nabanöör läbi ning laps hakkab iseseisvalt hingama. Kui hakkab. .. 

«Mis neist saab?» küsis ta väljas. 

«Mis ikka, midagi oli ju valesti.» 

«Laps paistis muidu terve olevat?» 

«Need juuksed pole loomulikud. Tal on mingi augmentatsioon. 
Tõenäoliselt isoleeritakse.» 

«Aga teine?» 

«Vaevalt et sellega ka kõik korras on. Kuigi mine tea, kaksi- 
kuid on nii vähe.» 

«Jah.» 

See oligi kõige esimene augmentatsioon, mida Sergei Dorian 
nägi. Tema ajal ei olnud need veel päris tavaliseks muutunud. 
Keegi ei teadnud siis veel midagi täpsemat, dotsendid lootsid, 
et neil õnnestub asi lõpuks summutada. Naiivsed masinad, 
nagu nad olid. Nad püüdsid ikka veel Kronosega koostööd teha. 
Augmentatsioone aga tuli päev-päevalt üha rohkem ja rohkem 
ilmsiks - sageli sündides, mõnikord puberteedis, mis andis 

tunnistust sellest, et Kronos oli juba aastaid salajas katsetanud. 
Tihtilugu lõppes see katsetamine surmaga ning dotsendid olid 
muutunud kurvaks ja paranoiliseks. Nad said aru, et midagi on 
valesti. Kronos ei suuda luua stabiilset elu. Ja tõesti, mõne aasta 
pärast hakkasid inimesed karjakaupa surema, nende augmen- 
tatsioonid mädanesid, piinasid neid, väsitasid ja lõpuks tapsid. 
Sergei nägi seda kõike lähedalt pealt, aga ei suutnud mitte midagi 
teha. Keegi ei suutnud. 



Uue aasta esimesel ööl liikusid tänaval vaid mõned üksikud kiirus- 
tavad kogud, kuid peaaegu kõik aknad olid valged ning nende 
taga võis aimata peomeeleolus tantsivaid ja käratsevaid inimesi. 
Sadas kerget lörtsi ning see moodustas asfalteeritud teele õhukese 
libeda kihi, mis ei olnud ei lumi ega ka vesi, vaid midagi taba- 
matut seal vahepeal. Nagu aastavahetuse hetk - mitte enam ja 
mitte veel. Sangje Kjabi sammud plartsusid selle nimetu olluse 
sees ning tema jäljed kadusid kohe, kui jalg jõudis maast tõusta. 

«Tõepoolest vastik ilm,» sisistas ta läbi hammaste. 

Linn oli piisavalt suur selleks, et jala ühest servast teise kõndi- 
mine tüütas ja teed katval lägal tasakaalu säilitamine väsitas. 
Samas aga piisavalt väike, et kõik siiski ilma kaelamurdva pingu- 
tuseta võimalikuks osutus. Veel inimpõlv tagasi oli vahest sada 
tuhat või enamgi inimest siin ringi liikunud ning omi asju ajanud. 
Siis aga alustas Kronos augmenteerimist ning vähem kui kümne 
aastaga oli peaaegu pool elanikkonnast surnud. Loomulikult oli 
see šokk, katastroof - eelkõige muidugi Kronosele endale, kes 

kõige sellega oli vaid head soovinud. Aga mis on hea ja õige? Isegi 
need mõisted olid vahepealsete aastatega hägusaks muutunud, 
sest mitte keegi ei suutnud enam kindlaks teha, mis oli alguses 
olemas. Kas alguses oli tohuvabohu? Kas Jumal lõi inimese oma 
näo järele? Ning kes oli Jumal? Keegi ei suutnud nendele küsi- 
mustele vastata. Kõige vähem dotsendid, kes oleksid pidanud 
hoolitsema inimeste eest. 

Sangje tundis, kuidas tema sileda tallaga peokingad üha märje- 
maks muutuvad, ning lisas sammu. Sokid olid juba vettinud ning 
varvastel hakkas külm. 

«Ja siis veel Aldous,» mõtles Sangje. 

Kui see mees tõepoolest tahtis hakata lennukeid ehitama, siis 
pidi vähemalt midagigi sellest vallast teada olema. 

«Võimatu!» 

Niikaua kui ta mäletas - ja tema erialaks oli mäletada või 
lugeda teiste mälestusi -, ei olnud ükski inimene ühtegi masinat 
ise valmis ehitanud. Ühtegi töötavat asja. Dotsendid panid 
kokku materjalid, dotsendid kasvatasid süüa - isegi lapsi kasva- 
tasid dotsendid. Jah, ka lastesaamine, see lihtsaim ja keerulisim 
inimeste kohustustest ei õnnestunud korralikult. Naised ei viljas- 
tunud, mehed ei suutnud viljastada. Loomulik sünnitus oli harul- 
dane. Siin oli midagi sellist, millele ta ei osanud veel vastata. Aga 
juba üsna varsti saab ta teada. Sest ta kavatseb tõesti Aldousega 
ühendust võtta. 

«Kui see nali Annaga nüüd midagi ära ei rikkunud...» 

Mantlihõlmu koomale tõmmates kiirustas ta ebakindlal 
sammul mööda sirgeid teid, mööda nöörsirges rivis ehitatud 
kandilistest majadest, poesiltidest, kus lubati värskeid rohutirtse, 
putkadest, kus lubati värskeid ajalehti, ja vabrikutest, mille kors- 
tendest tõusis lakkamatult suitsu. See oli linn, millel polnud nime, 
sest ainukesel linnal maailmas ei ole seda vaja. See oli linn, mis 
oli olemas enne inimesi - kui esimene inimene siia saabus, olid 

tänavad juba sillutatud, majadele olid kruvitud sildid ja numbrid, 
poed olid täis kaupa, raamatukogu täis raamatuid ja tööpingid 
ootasid töölisi. Kronost siis veel ei olnud. 



Pööritus kõhus. Sangje Kjab istus väga tagasihoidlikult sisus- 
tatud korteris madalal voodil ning vaatas mõtteis mujal viibiva 
inimese absoluutselt tühja ning hirmutava pilguga enda ette. 
Helehalli taevast varjasid helehallid kardinad ja läbi nende paistis 
tuppa kahvatukollane, vaid üksikute pilveräbalatega looritatud 
päike. See oli harukordne ning meeldiv sündmus sellel talvel - 
enamasti kattis taevas rippuvat kera nimetu ning vormitu tume- 
hall mass, mis lasi endast välja vahel lund, aga peamiselt siiski 
lörtsi. Nüüd aga valgustasid viltused kiired tuba ja joonistasid 
varjude vahele sündantsoojendavaid laike. Sangje mõtted ja 
pilk rändasid laikude vahel ning mööda mustrilisi sisalikke lino- 
leumil. Need lihtsate joontega esitatud geomeetrilised loomad 
said eksisteerida vaid koos teistega, sest neil ei olnud omaenese 
piirjooni: kus üks lõppes, hakkas teine juba peale ning see ring 
keerles lõpmatuseni. Iga üksik reptiil oli defineeritud mitte iseen- 
daga, vaid kõrvalasetsevate reptiilide poolt - Escheri muster, mis 
esindas perfektselt sotsiaalset vangistust, mida pidid põdema nii 
joonistatud sisalikud kui ka oluliselt rohkem elavad inimesed. 
Sisalikud, õigupoolest, olid siiamaani vaid kunstnike fantaasia. 

Sangje libistas näpuga mööda imaginaarset roomajat: «See 
olen siis mina.» 

Täpselt niisamuti siblis tema koos teistega oma teed ning 
täpselt niisamuti ei oleks teda olemas, kui poleks teisi. Tema 
töökaaslasi, perekonda, riiki. Sellele oli vastik mõelda. 

«Ahh...» 

Nagu ta eelmisel õhtul booli juues arvaski, ei olnud hommik 
sugugi õhtust targem. Selle vanasõna mõtlesid tõenäoliselt välja 
need, kes ei korraldanud kunagi ametlikke pidustusi ega orga- 
niseerinud pikaleveninud vastuvõtte kaunistatud saalides, ei 
kutsunud kallilt riietatud külalisi ega veetnud õdusaid õhtupooli- 
kuid, mis lõppesid šampanjaloikude ja juhuslike seksuaalsuhetega. 

«Hommik!» vandus ta endamisi, kobades pikki punaseid, juba 
korbatanud triipe seljal ja tagumikul, kuivanud vereniret, mis 
ulatus ööseks j algajäänud sokkideni välja. Eileõhtune alkoholist 
tingitud tuimestus oli lakanud ning nüüd oli tunne, nagu oleks 
ta öö läbi klaasikildudel püherdanud. 

«No kus pidid ikka küüned olema!» 

Asjaolu, et teda üldse sellele ballile kutsuti, üllatas mõnevõrra. 
Sinna juurde veel ootamatu ja kummaline rahapakkumine. Kogu 
see õhtune jutt ei kindlustanud muidugi absoluutselt mitte midagi, 
aga ta oli saanud Aldouse visiitkaardi - võimalus, võimalus oli 
olemas ning viisakas oleks sellest kinni haarata. Ole küsida, uurida, 
võibolla isegi paluda. Sest ta on ju üks neist müütilistest sisalikest 
seal põrandal, kes ei suuda teisteta hakkama saada. 

Sangje tõusis, pöördus, tahtis elektrilist veesoojendajat sisse 
lülitada, aga vaatas siis hoopis külmkappi: ei paistnud midagi 
isuäratavat. Ohates sirutas ta käe pintsakutaskusse ja kobas seal 
siledaid rahatähti - neid oli vähe, vaid nii palju, et sai mõned 
purgid konserve osta, ei enamat. Aga pole hullu, mõtles ta, võib- 
olla olekski supp kõige parem kehakinnitus, mis ta iganes suudaks 
leida. Polnud ju sugugi kindel, kas organism pärast kõike seda, 
mis eile juhtus, oleks tahtnud ka midagi tahedamat vastu võtta. 

«Raha,» mõtles Sangje WC-s potile istudes ja valust suud 
kõverdades. 

Sellest saab kõik alguse. Kas tal õnnestub ehk rohkem teenida 
kui enne? Saaks oma projekti lõpetada ning võibolla isegi pare- 
masse rajooni kolida, sest tema on ju naisest sündinud. 

«Sündinud, mitte kasvatatud,» kordas ta vaikselt. 

See kitsas, roheliseks värvitud seintega ubrikus öeldud lause 
kõlas nagu tsitaat usutunnistusest, mis on tuliste vaidluste käigus 
lahti harutatud, tühisemadki peensused selgeks tehtud ning siis 
lihtsasse lausesse kokku pandud. Usu aluslaused peavad kinni- 
tama usklikke ning näitama neile õiget teed lunastuseni. Sünni- 
tamise ja emaks olemise soodustamiseks oli linn otsustanud, et 
sündinud, mitte kasvatatud inimesed on suuremate õigustega. 
Edel - nii nimetati neid. Tema oli esimese põlve edel. 

Sangje krimpsutas nägu, genitaalides tulitas midagi. 

«No pagan...» vandus ta omaette. 

Üldiselt peeti võrdlemisi haruldaseks, et selline naisest sündinu 
elab inkubaatorlastega ühes rajoonis. Valehäbist, aga võibolla 
ka aastate jooksul omandatud seltsimehelikkusest (just see on 
õige sõna, mõtles Sangje pükse kipitavate jalgade otsa sikutades) 
varjas ta oma päritolu, sest ei olnud vähimalgi määral selge, 
kuidas naabrid teadasaamise järel temasse suhtuksid. Asjaolu, 
et ta ülikoolis töötas, äratas juba niigi kahtlust - tavaliselt läksid 
kõik need, kes olid lasteaedadest tulnud, kuhugi vabrikusse tööle. 
Siin vähemalt tema päritolu luges midagi. Aga ta oli nendega 
koos üles kasvanud. Isegi lasteaias käinud. Ja hiljem internaadis. 

«No mida kuradit see Anna tegi,» sisistas ta, kui särk vigas- 
tatud ihu puudutas. 

Saanud selle ja pintsaku selga, vaatas ta end peeglist ning 
püüdis kindlaks teha, kas kusagil ei paista häbiväärseid jälgi 
möödunud õhtust. Esmapilgul tundus peeglis paistev isik isegi 
võrdlemisi normaalne - vibalik, kõhn, peaaegu lumivalge nahaga 
pidevast raamatukogus istumisest ja mikrofilmide lugemisest, 
tuhkhallid juuksed võibolla liiga sassis ja pikad. Riided varjasid 
kõik muu. 

«Peaks natuke rohkem liigutama ja kindlasti vähem jooma,» 
ütles Sangje sellele kujule õpetliku häälega, silus käega üle pea 
ning astus kitsukesest korterist välja. 

«Lähete poodi?» 

«Jah.» 

«Tooge mulle ajaleht. Palun.» 

See oli naabrimutt, kes oli viimasel ajal nii põduraks jäänud, 
et käis vaevalt väljas. Selle kompenseerimiseks oli ta arendanud 
endas üliterava kuulmismeele ja sinna juurde veel mingisuguse 
nimetu tunnetuse, mis suutis eksimatult ära tabada momendi, kui 
Sangje poodi läks. Peaaegu alati palus ta endale üht-teist tuua. 
Mõned teadsid rääkida, et üle viiekümnestele - mis oli pensio- 
niiga - vaktsineerimine enam ei aita ning keskkond hakkab tasa- 
pisi tervist sööma. Tavaliselt keegi nii kaua küll ei elanud. 

Sangje vaatas närtsinud nägu ja veresoontest sinakaid, piits- 
peenikesi sõrmi, mis ulatasid talle ühese plastikraha. «Olgu 
peale,» ütles ta. 

Läbi korruste keerduvast trepist alla minnes vilistas ta tasa- 
kesi eelmisest õhtust kummitama jäänud viisijuppi, mille saatel 
nad olid Annaga tantsinud ning, nagu talle meenus, ka saalist 
lahkunud. See oli rahutukstegev mälestus ja ta jäi kahtleval ilmel 
vait. Sisemuses keerles miskipärast ärev tunne, nagu peaks täna 
midagi juhtuma - kas head või halba, seda ta ei osanud veel 
otsustada. 

Kõik möödunu ja kahtlane aga hajus kohe, kui ta peauksest 
välja päikesepaistesse astus. Tänaval jalutasid inimesed, kes nähta- 
valt nautisid talvevärsket õhku ning kiirustamata sooritasid oma 
toiminguid. Oli vaba päev - harv puhkepäev lakkamatult töö 
ümber keerlevas maailmas. Öine sula oli kaotanud tänavatelt 
lumekirme ja hommikune külm maa tähendanud. Kamp tume- 
datesse palitutesse rõivastunud poisikesi tormas mööda ning üks 
neist hüüdis midagi. Ta ei saanud aru, aga poisid naersid ning 

jooksid irvitades nurga taha. Neil olid pead paljad ja hõlmad eest 
lahti, nagu nad ootaksid juba kevadet. Aga selleni - ta teadis - 
oli veel mitu kuud aega. 



Poest tagasi jõudnud, tahtis Sangje just hakata trepist üles minema, 
kui teda peatas oma konkust väljavupsanud majahaldur: «Teile 
helistati. Oks naine oli.» 

«Ahah... Mis ta siis rääkis?» teeskles ta huvipuudust, olles tege- 
likult üsna kindel, kes ja milleks. 

«Suurt midagi, andis vaid oma numbri. Et te peate kindlasti 
tagasi helistama.» Mehike muigas ja tegi talle kavalalt silma. 
«Kuidas siis eile õhul läks. Tulite üsna hilja?» 

«Ei olnud midagi erilist,» valetas Sangje. 

«Noo ei, seal olid ju suured ninad puha. Ega minusuguseid 
sinna keegi ei lase.» 

«Mis ta nüüd siis ära ei ole. Niisama. Joogid olid kõik tasuta.» 

«Ässa! Siuksest tahaks küll osa võtta! Oli kõva pidu, jah?» 

«Oli küll,» lausus Sangje endamisi. 

Mis ta peaks ütlema, et välja vabandada sellisel peol käimist? 
Mis ta saakski enam teha, sest kindlasti teadis juba terve naab- 
ruskond tema äkilisest sotsiaalsest hüppest ning kahtlemata 
tekitas see juurde nii vaenlasi kui ka sõpru, kes lootsid tema 
käest midagi saada. Aga varem või hiljem pidi see lugu nii ehk 
naa välja tulema. Parem siis juba nii. 

«Töökaaslased kutsusid. Ega ma ka päris niisama sinna 
pääsenud.» 

«Ma annan kohe numbri,» jätkas majahaldur teenistusvalmilt. 
«Peol saite kokku, jah?» 

«Tööasjus,» jäi Sangje endale kindlaks. «Ainult tööasjus.» 

Ja ega see väga vale ju polnudki. 

Lasknud mõned veerandised mündid telefoniaparaadi pilusse, 
vaatas ta ootavalt majahaldurile otsa ning see mõistis, pöördus 
ümber ja kadus oma konkusse tagasi. 

«Niikuinii kuulab pealt,» teadis Sangje. Aga nii vähemalt ei 
olnud teine talle päris kuklasse hingamas. 

«Hallo? Sangje Kjab siinpool.» 

« » 

«Ei, ma olin poes. Tõin ajalehe.» Ta viibutas nähtamatule vest- 
luspartnerile kotti konservidega. 

« » 

«Ei. Ei ole.» 

« » 

«Jah, seal võib kokku saada küll... Sobib.» 

« » 

Vaikse klõpsuga läks toru tagasi hargile, münt kõlises masina 
metalses sisemuses ning Sangje naeratas endamisi. Anna oli 
tahtnud kokku saada. See iseenesest oli märk, et eileõhtune vahe- 
juhtum ei olnud mingisuguseid olulisi pahandusi kaasa toonud. 
Vabad seksuaalsuhted olid tavalised, jah, seda küll, aga alati võis 
juhtuda, et keegi leiab kusagil midagi ebaviisakat või jämedat. 
Seda oli ennegi juhtunud. Kõik pidi jääma ettenähtud piiridesse, 
mis iganes need siis ka polnud. 

Kiirustades jooksis ta trepist üles («Arh,» nohises ta enda- 
misi, kui kriimustused haiget tegid), viskas konservid külmkappi, 
koputas naabri uksele ning jäi ootama teise sahisevaid samme. 

«Näete, tõin ajalehe.» 

«Aitäh, poja.» 

«Ma tahaks paar raha laenata,» jätkas Sangje. 

«Nonoh, ikka saab.» 

Pensionäridele maksti üldiselt päris hästi - tõenäoliselt sel 
põhjusel, et neid oli nii vähe. Ja oma naabriga olid Sangjel juba 

pikaajalised võlausaldaja-võlgniku suhted. Head suhted - ta 
maksis enamasti õigeaegselt tagasi. 

Mantlisiil jalgu takerdumas, ruttas ta välja ning heitis pilgu 
kõnniteeserval posti otsas olevale kellale. See näitas paar minutit 
üks läbi. Puhkepäevadel käis buss vaid iga kahe tunni tagant ning 
seda ootama jääda ei olnud mitte mingisugust mõtet. 

Äkki jäi ta peaaegu võpatades seisma: «Milleks selline kiirus- 
tamine ja rõõmutuhin?» 

Ta ei tundnud Annat peaaegu üldse ning koosveedetud aeg 
töö juures ei olnud neid enne mitte kunagi päriselt kokku viinud. 
Anna oli oma ruumis ning luges ja kritiseeris moodsat kirjan- 
dust, suhtles ärimeeste ja kirjanikega, enamik pealtnäha täispu- 
hutud tüübid. See väike osa, kes alguses halba muljet ei jätnud, 
paljastas oma tõelise olemuse paari lause järel. Veider seltskond. 
Sangje oli oma kabinetis ning tõlkis vanu tekste. Ta ei olnud 
Annat isegi niimoodi vaadanud. 

«Rahulikult nüüd.» 

Tempot meelega aeglaseks sundides jalutas ta mööda heledaid 
tänavaid ja peatus sageli vaateakende jälgimiseks, luges stendidelt 
ajalehte. Uudised ei huvitanud eriti: seal olid peamiselt suured 
uusaastatervitused, leheküljesuurused fotod linnavalitsuse liik- 
metest, naeratavad näod. Vanu traditsioone austades oli ajaleht - 
linna ainuke - trükkinud ära ka täies ehtes kuusepuu pildi. Selle 
olid dotsendid juba enne inimesi leidnud ning otsustanud, et 
Vana Maa tava peab ilmtingimata jätkama. Plastikust kuusekesed 
olid tähtsamate firmade fuajeedes, ehitud täpselt samamoodi kui 
selle pildi peal. Enamasti olid nad küll lapikud, kahemõõtmelised. 
Ainuke korralik, detailselt, viimse kui okkani pildi järgi tehtud 
kuusk oli ülikooli peahoone ees. 

Sangje naeratas: ta teadis ühena vähestest, et kuusepuu 
polnud ainuke aastavahetuspuu. Mõnikord oli hoopis palme 
ehitud ning siis veel teatud kummalise kujuga lehtedest pärgi 

punutud. Kahjuks ei olnud nendest pärgadest ühtegi korralikku 
pilti säilinud, kuigi Sangje arvas, et hea tahtmise juures saaks 
ta kirjelduste ja fragmentide järgi päris täpse koopia joonistada. 
Aga see polnud tegelikult tema uurimisala. 

Selja taga rohelise posti otsas seisev kell näitas, et paar minutit 
puudus poole kahest, ning Sangje märkas rahuloluga, et jääb 
tõenäoliselt veidi hiljaks. Mitte küll palju, aga piisavalt selleks, 
et näidata Annale oma ükskõiksust. Miks ta seda näitama pidi, 
see ei olnud talle endalegi veel päris selge. Naisele mõeldes oli 
sees ebamäärane ärevus. Hirm ja lootus. 

Kohviku ees ta seisatas, luges selle kohal väänduvalt neoon- 
kirjalt «Voltaire» ja astus, hetkeks hinge kinni pidades, otsusta- 
valt sisse. Kahepoolsed klaasuksed avanesid valdavalt pruuni 
tooni ruumi, mis oli sisustatud kaardus seljatugedega toolide 
ja väikeste ümmarguste laudadega. Gaasilambid andsid meel- 
divat sooja, üksikud külalised istusid ja rüüpasid valgetest tassi- 
dest teed või kohvi, ajalehed rippusid koos palitutega nagis ja 
vaikne jutusumin segunes sigarettidest tõusvate suitsukeeristega. 
Seintele olid kleebitud kuulsate näitlejate pildid. Ultramoodne 
sisekujundus ja väga kallis koht. 

Sangje polnud mitte kunagi siia sattunud. Ja Annat ei olnud 
veel kohal. 

«Pagan,» needis ta ning astus leti juurde. «Vett paluks. Tavalist.» 

«Sidruniga?» 

«Ei-ei. Tavalist vett.» Sidruni eest maksmiseks polnud tal kohe 
kindlasti raha, sellist luksust lubasid endale vaid vähesed. 

Klaasi huultele tõstes nägi ta nagu läbi suurenduse, kuidas 
uksest astus sisse tihedalt ümber keha liibuva jakiga naine, kelle 
näojooned paistsid läbi vedeliku laialivalguva hämuna. Kiiresti 
asetas Sangje klaasi tagasi letile. Vett loksus maha. 

«Tere.» 

«Tere.» 

Mõlemad vaikisid: mees natuke nõutult, aga naine - justkui 
otsusekindlalt. 

«Sellest Aldouse asjast... Kui tõsine ta võis olla,» alustas Sangje 
teemast, mis võibolla läks vähem korda, aga mille pärast nad tege- 
likult üldse siin olid. Poleks ju olnud teda, siis poleks ka booli 
olnud, poleks tantsimist ja... 

«Väga. Ma tean, et ta otsis kedagi sinusugust. Ma rääkisin, mida 
sa teed ja isegi seda, et sa oled sündinud. Ta oli väga huvitatud.» 

«Tjah. Millal ma peaksin temaga sinu arvates...» Sangje pani 
tähele, et nad on ikka veel sina peal. «Millal ma peaksin temaga 
rääkima? Ja kust sa üldse tead, et ma sündinud olen?» 

«Eh...» naine naeratas ebalevalt. «Ülikoolis on ju kõikide kohta 
põhjalikud dokumendid. Sealt lugesin. Ja Aldous tuleb üsna varsti. 
Ta peaks juba tegelikult siin olema.» 

«Kohe siia?» ei suutnud Sangje üllatust tagasi hoida. 

«Jah,» jätkas Anna. «Ma tahan sulle veel enne öelda... See, 
mis eile juhtus... Ma loodan, et sa sellesse väga tõsiselt ei suhtu.» 

«Ei. Ma ei tea, mis see oli ja miks. Kangesti tahaks öelda, et 
asi oli boolis.» 

«Muidugi oli! Selles pole üldse küsimust. Aga sa olid eile nii 
ärakohkunud moega, et ma kohe ei osanud käituda. Ja siis veel 
põgenesid ka sealt. Aldous oli kohe päris mures.» 

Sangje tundis piinlikkust: «Mhhm. Eks ma olin ju joonud ka.» 

Anna naeratas: «Tellime mõned virsikud?» 

Enne kui teine jõudis vastata, hakkas naine lõbusalt naerma: 
«Nali! On tõesti näha, et sa pole eriti seltskonnas liikunud. See 
on praegu üks popimaid drooge. Muideks, Aldouse idee... Eks 
ta ise räägib.» 

Tegelikult polnud asi päris nii. Aldous oli seda õppinud Sergei 
Dorianilt. Sergeil oli olnud ühena vähestest olemas teatud ette- 
kujutus dotsentide ja selle kaudu ka Kronose teadmistest. Ning 
muidugi pikaajaline huvi narkootiliste ainete vastu. Paraku ei 

suutnud tema heroiinist vaevatud ja väsinud aju nende tead- 
mistega väga palju peale hakata, ning kui Aldous temaga paar 
aastat tagasi kohtus, võis imeks panna, et ta üldse midagi mäletas. 



VI 

Sergei Dorian oli näinud juba viit sünnitust, kuid see esimene ei 
andnud talle mitte kuidagi rahu. Painas. Mis oli lapsest saanud? 
Mis oli emast saanud? Kes oli isa? 

«Ma sooviksin üleviimist.» 

«Jah? Kuhu?» 

«Vanglasse.» 

«Milleks?» 

«Ma olen viimasel ajal spetsialiseerunud augmentatsioonide 
peale, ning lõputööks vajalikku materjali saan ma vaid sealt. Mul 
on olemas juhendaja soovitus.» 

«Hmm... Vaatame.» 

Peaarst (muide, Akira otsene eelkäija ja õpetaja) uuris põhjali- 
kult Sergei soovitust ning koputas pliiatsiga tasakesi vastu lauda. 
Ta teadis, et Sergei oli näinud ühe tõenäolise augmenteeritu sünni- 
tust ning vahel juhtus, et see mõjutas inimesi emotsionaalselt. Ei 
lasknud neil enam oma tööd teha. Nad pidid sellesse täie tõsi- 
dusega suhtuma. Mis oleks siis saanud, kui kõik lapsed oleksid 
ühiskonda vastu võetud? Neil oleks juba terve armee lendajaid, 
mitmekäelisi, nokkadega inimesi. Aga seda ei saanud ju ometi 
lubada. Dotsendid olid Kronose projekti pärast maniakaalselt 
kahtlustavad. Oli ju neile endile kunagi antud käsk tegelda inim- 
konna taastootmisega. Inimkonna. Sõnagi ei olnud juttu sellest, et 

nad peaksid ka kõik kentaurid, mantikoorid, harpüiad, elevandid 
ja kaamelid uuesti looma. Neil polnud selle jaoks ju korralikku 
geneetilist materjaligi. Seepärast olidki dotsendid kunagi hakanud 
Kronost ehitama, et see mõtleks välja, kuidas luua olemasolevate 
materjalide, piltide ja kirjanduse põhjal elu. Tulemused ei olnud 
kiita ning dotsendid olid isekeskis tülli läinud. Paljud kahetsesid 
tehtut, teised tahtsid Kronost täiustada, et ta hakkaks lõpuks 
korralikult tööle. Aga tema muidugi järgis ainult oma loogikat. 
Või polnud tal seda kunagi olnudki, keegi ei teadnud... Ja nüüd 
tahtis see üliõpilane augmentatsioonidega tegelema hakata. 

«Peab dotsentidega rääkima,» teatas peaarst Sergeile. «Enne 
ei saa ma mingisugust vastust anda.» 

«Loomulikult.» 

Polnud suuremat lootust, et dotsendid nõus on. Tavaliselt võeti 
vanglasse juba kogenud arste, kellel oli seljataga pikk ja põhjalik 
treening. Nõrgema närvikavaga inimestele seal kohta polnud. Nad 
ei tohtinud oma tööst rääkida. Nagu sõdurid ja vangivalvuridki. 
Vaid omavahel said nad südant puistata, lootes võibolla kergen- 
dust leida dialoogist, sest inimene, kes jääb oma mõtetega üksi, 
läheb hulluks. Enamasti nad aga vaikisid vastastikku, naersid 
tehtult, suitsetasid, mängisid puhketubades kaarte ja püüdsid 
muust mõelda. Ainult mitte sellest. Aga öösel... öösiti käisid 
neil unenägudes ikkagi külas inimesed, kellel nad olid augmen- 
tatsioonid eemaldanud või kelle steriliseerinud, tapnud. Nad 
püüdsid seletada, põhjendada, visklesid unes ja sonisid. Asjata. 
Nii mõnelgi sündinul lõid augmentatsioonid välja alles puber- 
teedieas ning nii mõnigi kord ei näinud dotsendid täpselt naise 
üsas toimuvat. Seetõttu olid nende kirurgilise käe alt läbi käinud 
nii vastsündinud lapsed ja noorukid kui ka rasedad naised. Kõik 
see, mida ühiskonnas hinnati ja pühaks peeti. Ja nemad tapsid, 
sest väga paljud ei elanud üle algeliste vahenditega sooritatud 
operatsioone. Aga see oli paratamatus. Kõigile oli juba selge, et 

kui minna kaasa Kronose projektiga, siis on tulemuseks segadus 
ja häving. See hull masin oli seda ise tõestanud. 

«Ma teatan teile homme vastuse.» 

Sergei noogutas ja lahkus kabinetist. Kui ta on juba arstiks 
õppinud, siis ei huvita teda teisejärguliste probleemidega tege- 
lemine! Kõige olulisem on mitmekesisus. Dotsendid võivad ju 
kiivalt oma puhtas inimeses kinni olla, aga nii bioloogid kui 
ka kirjandusteadlased suutsid veenvalt näidata, et tegelikult oli 
kunagi liikide variatsioon palju suurem kui ainult putukad ja 
inimesed. Ta ei saanud muidugi heaks kiita Kronose salalikku 
tegevust, aga mõistis väga hästi tema motiive. Kronos oli tahtnud, 
et kõik oleks nagu Vanal Maal. Nagu nende piltide peal, mida 
raamatukogust oli võimalik tellida. Roheline ja kollane ning 
sõbralike loomadega. 



Vanglakompleks oli täiesti omaette maailm. Sinna sisse viis vaid 
üks kitsas tee, loogeldes läbis see heeliksitena keerdus okastraa- 
dipuhmaid, veoautode poolt jäetud sügavad roopad viisid sepis- 
tatud raudväravani, millele oli laitmatute, selgete ja sirgete tähte- 
dega kirjutatud: «Töö teeb vabaks.» 

See oli sisutu fraas, mis oli ammutatud kirjandusest. Sama 
hästi oleks seal võinud olla: «Jätke kõik lootus, kes te sisenete» või 
koguni: «Tulge tagasi, inimese lapsed». Need olid lihtsalt sõnad, 
mis markeerisid üleminekut ühest olekust teise. See pidi selgeks 
tegema, et kes sa enne olid, ei oma mitte mingisugust tähtsust, 
ning kõik, mis on oluline ja mis saab kunagi oluliseks, on siin. 
Oli vaid sõnadesse peidetud õrn tagasipöördumise lubadus. Usu 
küsimus tegelikult. Siin tervitas Sisyphose töö, Dante allilm, kiri 
surnuaia väravalt. Nad kõik ütlesid üht. Oht ja sedasama kõigile. 
Ka Sergeile. 



44 



Kuldne Aeg 

Presentriidega kaetud autos aeglaselt väravatest sisse loksudes 
mõtles Sergei, et miks ikkagi olid dotsendid nõustunud tema siia- 
toomisega. Kas nad usaldasid teda? Või tema juhendajat? Võibolla 
tahtsid nad võimalust anda. 

«Kohal!» 

Auto pidurdas ning ajas end tagumise osaga vastu betoonist 
valatud eendit. Sealt said nad kõik kuiva jalaga edasi, vahetasid 
riided, ajasid selga valged kitlid ning asusid oma kindlaksmää- 
ratud toimingute juurde. Nagu pilkeks oli ka siin Sergei põhite- 
gevuseks vaktsineerimine. Tema normiks oli kümme süsti päevas 
ning ta täitis seda nagu kõik teisedki. Vilunult, möödaminnes, 
huvitult. Esimesest, kõike järgnevat defineerivast sünnitusest 
saadik ei olnud ta suutnud enam oma töösse tõsiselt suhtuda. 
Sisemuses keerles mingisugune ebamäärane tunne, et see, mida 
ta teeb, on vale ja kasutu. Hoopis teistele asjadele peaks rõhku 
panema. Mõtlema teistmoodi. Aga ta ei suutnud. Nagu kogu 
siinsel kaadril, nii keerles ka tema unenägudes kummitus. See oli 
kummitus pikkade juustega lapsest, kes ema käest ära võetakse 
ning saadetakse kuhugi alla, ligasesse ja pimedasse tunnelisse 
surema. Seda tunnelit valgustab vaid hetkeks ülalt avanev luuk, 
valgeks poleeritud skeletid läigatavad elektrivalguse käes ning 
plartsatusega lendab väike keha vette. Ta võpatas ja ärkas. 

«Need öised valved on ikka täielik piin. Ma ei suuda mitte 
kunagi ärkvel püsida.» 

«Selle jaoks on muideks rohtusid, kas tead.» 

«Mida sul on?» 

«Näh, võta.» 

Sergei hõõrus niiske käterätikuga nägu ning vahtis väikest 
tabletti laual. Tal oli tõesti midagi vaja, et siin ärkvel püsida. 
Kakskümmend neli tundi kestev vahetus muutus pikapeale 
luupainajaks. Oleks siis veel nii olnud, et keerad kuhugi kõrva- 
lisse nurka pikali. Ei. Alati oli kellelgi midagi viga, toodi sisse 



45 



Meelis Friedenthal 

mõni uus vang, kelle pidi üle vaatama, valvurid astusid läbi, et 
suitsu teha ning natuke lobiseda. Magada ei saanud. 

«Võta, võta. Hoiab su ärkvel.» 

Sergei laskis kohviplekilisse kruusi vett ning neelas väikese 
valge rattakese ühe sõõmuga alla. 

«Hoi. Tulge kohe,» teatas keegi ukse vahelt. «Üks vang on siin 
jamaga hakkama saanud.» 

Just nagu kergendunult tõusid nad mõlemad püsti ja läksid 
vastuvõturuumi. Seal seisis mees, näol vinene ja jabur naeratus, 
ning hoidis kätt kehast eemal. Ilmega, nagu see ei kuulukski talle, 
nagu oleks keegi teine tulnud ning talle vingerpussi mängimiseks 
võõra ja vale käe külge sokutanud. Selle labast, peaaegu täpselt 
keskelt, oli läbi löödud isetehtud nuga. Viilitud välja rauasae 
lehest, tüütu vaevaga vastu betooni teravaks ihutud ning kalt- 
sudest pide ümber. 

«Noo, mis juhtus?» 

«Vedasime kihla...» 

Sergei sättis tuimestuse valmis ning vaatas küsivalt teisele 
otsa: «Sina tõmbad?» 

«Olgu peale.» 



Sergei Dorian oli juba täieliku tüdimuseni Teise osakonna vange 
tohterdanud, kuulanud nende veidraid hädasid ning sageli 
lappinud nende läbinüsitud veene. Seda tegid nad vist niisama, 
tööst pääsemiseks või parema toidu saamiseks. Tundus, et pole 
neil suuremat häda midagi. Ta teadis ja nägi, et nad sehkendasid 
viletsa oopiumiga, said vahel harva üledoose ning pussitasid selle 
pärast kedagi. Teised arstid rääkisid, et see on paratamatus, ning 
pigistasid silma kinni. Silma pigistasid kinni ka valvurid. Kõik 
pigistasid. Ja vahel pigistasid nad oopiumist veidi puhtamat 

morfiumi endale soontesse. Tulemus oli vaid veidi kirkam. Ega 
nende positsioon vangide omast nii palju parem ka polnud. 

«Milles asi?» küsis Sergei sissetulnud mehelt. 

See pilgutas kavalalt silma ja ulatas pruuni ümbriku: «Said, 
mis tahtsid. Suunamine Esimesse. Mine kohe Cromwelli jutule.» 

Sergei ei osanud teisiti reageerida kui naeratusega. See muutus 
järjest laiemaks, tal oli raske enam-vähem viisakat ilmet hoida. 
Lõpuks varjas ta juba totraks muutunud irve käega. 

«Lõpuks,» sosistas ta endamisi. 

Esimeses osakonnas hoiti selgete või veel väljaravimata 
augmentatsioonidega vange. Need augmenteeritud tegid oma 
vabastavat tööd nagu kõik teisedki, vaid selle vahega, et neid ei 
lastud mitte kunagi päikese kätte, alati olid maa-aluste tunnelite 
luugid kinni ning nad olid pideva arstliku kontrolli all. Lühidalt 
- keelutsoon. Vahel juhtus, et juba väljaravitud augmentatsioon 
tuli tagasi, väljaopereeritud tiivad kasvasid uuesti lennuvõime- 
liseks, amputeeritud j alaköndid hakkasid armistuma, kõvenesid 
ning jälle olid seal otsas sõrad. Tuli pidevalt valvata. 

Sergei tahtis nende kõigi hulgast vaid üht leida. Oht kolme- 
aastast pikkade pruunide juustega tüdrukut. Teisest lapsest ei 
teadnud ta midagi, see teine oli vaid võimalus, aga esimene oli 
pilt, selge pilt ja mälestus. Pikajuukseline laps. Oli tõenäoline, 
et ta oli ikka veel oma emaga koos, aga Sergeil ei olnud sellest 
naisest mitte midagi muud meeles kui vaid valukrimpsus nägu 
ning pikad pruunid juuksed. Peaaegu sama pikad, kui lapsel olid 
olnud. Ta otsis pikki pruune juukseid. 

«Noh, täna on su esimene vahetus all.» Cromwell ulatas 
Sergeile sõbralikult käe. «Ma ei tohiks küll sulle sellist nõu anda... 
aga ma tean väga hästi, mis seal ees ootab. Ära loo endale illu- 
sioone. Ma olin ise ka kunagi sinusugune. Soovitan soojalt, et 
päris kainelt sinna minna ei tasu. Võib vedada, et ei juhtu midagi, 
aga võib ka väga jõhkraks kätte minna. Võta need.» 



4? 



Meelis Friedenthal 

Sergei vaatas väikest purki amfetamiiniga ning naeratas. Tal oli 
endal juba ammu samasugune. Kõige selle jaburuse juures, selle 
rutiini, jabura rutiini juures oli pea võimatu teistmoodi hakkama 
saada. Polnud ju erilist vahet, kas sa lürbid kümme tassi kohvi 
või võtad ühe väikese tableti. Kõik oli hästi. 

«Ja võta need ka, kui väga hulluks läheb.» Cromwell koukis 
veel ühe purgi rinnataskust välja. 

«Mis see on?» 

«Sarnane. Mu enda segatud. Võta, võta... Seal all on niikuinii 
kõigil. Vahel ma ei tea, miks me seda üldse teeme. Sa tahad teoree- 
tilisele tööle minna?» 

«Pärast piisava hulga andmete kogumist, jah.» 

«Kogu siis kiirelt, või muidu pole sust enam pärast asja. Sul 
on annet.» 

Nad astusid koos väravate juurde ning valvurid lasid Sergei - 
tema pabereid enne hoolikalt uurinud - läbi. Cromwell lehvitas 
ja pöördus minekule. 

Teisel pool ootas energilise ilmega väikest kasvu mees, kes tal 
kohe käest kinni rabas ning ilma end tutvustamata kaasa vedas. 

«Sina oled Sergei Dorian? Jah, ma tean. Lähme, lähme. Ma 
näitan kohe kõike. Selle vahetuse teeme koos.» 

Sergei ei suutnud mitte midagi sellest, mida talle näidati, 
meelde jätta. Olid koridorid, metalltrepid, kaldteed laskusid ja 
tõusid, vahel olid näiliselt juhuslike kohtade peal valvurite putkad, 
valvurid vaatasid möödujaid kahtlustavalt. Mehike rapsas selle 
peale käega ning seletas, et nende ülesanne on kahtlustada. Ei 
maksa tähele panna. Ja nii edasi kuni haiglakorpuseni. 

«Näed, sina istud siia ja vaatad täpselt kõike seda, mida mina 
teen, siis teed ise. Põhimõte on kõik sama, ma seletan sulle kõik 
puha täpselt ära. Eks?» 

Sergei istus ning noogutas segaduses: «Jah.» 

Ruum oli väike, peaaegu täpne koopia juba harjumuspäraseks 
saanud regulaarosakonna vastuvõtutoast. Oks uks arstidele, teine 
patsientidele ja valvuritele, kes tulevad alati niisama asjatama ja 
sinu tööd segama. Mis teha. Vangla. 

«Näed, siin on 3C paberid. Esimene on 3C1415,» seletas mehike 
kiirustades. 

«3C1415!» kraaksatas ta äkki ebaloomulikult valjusti ja jätkas 
siis usalduslikult: «Esimese hüüad sisse, teised teavad juba ise 
tulla. Tulevad päris korralikult. Valvurid oskavad neid distsipli- 
neerida, ära karda.» 

«Jah,» oli Sergei nõus. «Jah, hea küll...» 

Kogu tema vangilaagris veedetud aeg hakkas nagu otsast peale. 
Ringi, ringi. Vaid see oli erinev, et nüüd olid kõik patsiendid 
samasugused nagu mees, kellel oli nuga käelabast läbi löödud. 
Kõigil oli oma vai ihus. Kellel nähtavam, kellel vähem silma- 
hakkav. Nad tulid uksest sisse, koorisid end riidest lahti ning 
seisid kergelt külmetavatena kabinetis, ihu pikaajalisest maa all 
viibimisest lubivalge. Vahel näis, et miski imeb siinolijate marras- 
nahast ära pigmendikihi, sest need, kes oleksid võinud näo järgi 
olla pruunid, kollakad, roosakad, olid nüüd kõik valged. Valged 
nagu betoonplaatide vahel elutsevad mitmejalgsed putukad. 
Mõned siin - tõsi - olidki mitmejalgsed. Aga vist siiski inimesed. 

«Ma käin korraks ära,» ütles Sergei väga rahuliku häälega. 

«No, ära kauaks jää...» 

Sergei noogutas, astus puhketuppa, sõbras närviliselt taskutes 
ning võttis lõpuks mõlemast purgist ühe tableti. Mõelnud hetke, 
võttis mõlemast veel ühe, et asi saaks kindel. Ohates astus ta kraa- 
nikausi juurde, jõi peoga vett, neelatas, tegi rätikunurga märjaks 
ning surus selle vastu nägu. 

«Olgu peale... Oks, kaks, kolm. Kõik on rahulik. Ma tean, mida 
ma siia otsima tulin.» Sergei puhus õhu aeglaselt kopsudest välja 
ja jäi endale otsa vaatama. «Mõtle vähem,» ütles ta. 

Pani siis silmad kinni ja noogutas peaga. «Jah... Tegutsema.» 

Ta läks tagasi oma veidra õpetaja juurde, kes parajasti vaatas 
ühe naise sandistatud kõrvu ning vangutas kurvalt pead: «Ei-ei-ei, 
halvasti paranevad.» 

Naisel oli pikk kitsas nägu, kõrge laup ning ilme nagu ta tahaks 
kohe sellest maailmast põgeneda. Heledad juuksed olid satikate 
pärast lühikeseks lõigatud. 

Sergei vaatas teda ning küsis enne järgmise patsiendi tulekut: 
«Kas siin mõni selline ka on, kelle juuksed, noh... kasvavad liiga 
kiiresti?» 

«Mmm... Ah jah. Oks laps on küll. Aga meie siin lastega ei 
tegele.» 

«Mis osakonnas lapsed on?» 

«1A,» vastas mees samal hetkel, kui uks järjekordselt avanes. 
See kõlas nagu üks sõna. Oksa. 

Sergei naeratas. 



VII 

Aldous Helsing oli tusane. Kogu see jahmerdamine, tüütu tule- 
muste tagaajamine ei viinud mitte kuhugi. Kronosele ei saanud 
absoluutselt loota, tema salatsemine ja intrigeerimine muutsid 
kogu olukorra ainult segasemaks. 

«Hulluks võib minna!» 

Vahepeal jäi endalegi mulje, et nii tema, Kronos, dotsendid 
kui ka kogu maailm nende ümber on mõistuse kaotanud. Miks 
ta üldse pingutas? Inimeste apaatsuse müürist ei olnud võimalik 
läbi tungida, dekatentlikule tuimusele ei olnud võimalik midagi 

seletada - kui palju oli ta seda proovinud. Vaid mõned üksikud 
näisid olevat pisut helgemad. Dotsendid... jah, need olid muidugi 
omaette küsimus. Kogu selles sasipuntras oleksid nemad vähe- 
malt pidanud olema kõige normaalsemad. 

«Kah mul normaalsuse etalonid!» hüüatas Aldous kibestunult. 

Dotsendid olid ehitatud kunagi ammu, enne hävingut, inimeste 
poolt - inimeste kaitseks ja hüvanguks. Aastatuhandeid olid nad 
passinud maa sees ning vaid aeg-ajalt sisse lülitunud kontrolli- 
maks temperatuuri, radiatsiooni, bioloogilist saastet. Jumal ise teab, 
mis nende ajudes sel ajal toimus ning mis juhtus, et nad näisid 
nüüd nagu nupust nikastunud vanamemmed. Lasteaiakasvatajad- 
ehitajad. Keevitajad-günekoloogid! Ühel hetkel oligi siis maa seest 
väljunud kamp veidrikke ja hakanud linna ehitama. 

«Võibolla isegi linnu,» mõtiskles Aldous juba ei tea mitmendat 
korda. 

Sest miks peaks olemas olema vaid üks linn? Enam kui loogi- 
line oleks ehitada sadu kolooniaid, sadu asundusi koos inimeste 
ja dotsentidega. Võibolla suudaks siis isegi taastada Vana Maa? 
Keeruliseks muutis olukorra see, et informatsioon, mida dotsendid 
oleksid pidanud nii kiivalt ja hästi valvama, oli uuesti kirja 
panduna ja mikrofilmidele ilmutatuna fragmentaarne, segane 
ja mõnikord lausa arusaamatu. Mis siis üldse oli juhtunud? 
Dotsendid olid selle asemel et arengut soodustada muutunud 
arengut pidurdavaks faktoriks. Nad tuiasid ühe koha peal ning 
ajasid ikka ühte ja sedasama juttu. Nad olid teinud palju head - 
keegi ei saanud eitada -, kuid nüüd tuli nad hävitada. 

«Paratamatu,» ohkas Aldous ning vaatas aknast välja. 

Madalate majade siluetid sulasid järjest väiksemaks muutudes 
hämuks ning sealt edasi paistis lagedus. Vaid rohi, putukad 
ja põõsad - silmapiirini. Ta oli lasknud Pietrol ja Sokratesel 
läbi uurida sajakilomeetrise maa-ala linna ümber, aga mitte 
ühtegi märki asustusest ei suutnud nad avastada. Sokrates oli 

spetsiaalselt selle jaoks auto tellinud ning vaid suure vaevaga 
õnnestus neil dotsente veenda ürituse vajalikkuses. Kütus oli 
kallis ning seda ei tahtnud dotsendid kunagi niisama välja anda. 

Loomulikult ei huvitanud teda vähimalgi määral eesmärgid, 
millest ta linnavalitsusele ja dotsentidele aru andis. Häh! 
Arheoloogia ja ülikooli toetamise sildi all võis ükskõik mida ette 
võtta. Teda huvitas Kronose poolt konstrueeritav linn. Ükskõik 
milline teine linn! Polnud muidugi kindel, kas sellist asja üldse 
olemas oli - võibolla eksisteeris see vaid masinate segases mõis- 
tuses ja soovides, kuid proovima pidi. Sergei Dorian oli talle 
ometigi rääkinud tunnelist - see pidi kuhugi välja viima. 

Närviliselt vurre siludes silmitses ta paksu kladesse tehtud 
märkmeid: seal olid nimed, kuupäevad, lühikesed laused, osa tema 
suurest projektist. Kõik oli nii, nagu planeeritud, aga eileõhtune 
optimism oli hajunud ning situatsiooni lootusetus ajas vihale. 

«Kus ta kurat on?» küsis ta kurjal toonil sisetelefoni kohale 
kummardudes ja selle nuppu peaaegu puruks muljudes. 

«Ei ole veel tulnud,» kostis vastuseks meeldiv naishääl. 

«Kui tuleb, siis saada kohe siia!» 

«Loomulikult.» 

«Mis kell see kokkusaamine oli?» 

«Kell kaks, Voltaire'is.» 

Tal oli vaja kindlasti enne Sangjega kohtumist Akira käest 
analüüside tulemused teada saada. Praegusel hetkel ei olnud 
aimugi, kas ta võiks teda oma eesmärki pühendada, ja kui, siis 
mil määral. Hommikul oli ta oma emaga rääkinud - viisküm- 
mend kaks aastat vana ja ikka veel hinges - ning see arvas, et ei 
maksa pimesi usaldada. Ei olnud ju teada, kes oli Sangje Kjabi 
isa, ning see on alati kahtlane. Õe olemasolu muidugi lubas, aga... 
Raamatut lapates uuris ta veel kord Sergei Doriani käest saadud 
infot: Ema: Ahalya Kjab; isa teadm; õde augment - koprus EO - 
hiljem Kronos?; Sangje eraldatud, 2/5 lasteaed. See oli kõik, mis 

tal oli kätte saada õnnestunud. Polnud küll palju, aga piisavalt 
selleks, et huvi äratada. 

Äkitselt vilistas kassett pneumaatilises postitorus ning lõi 
terava klõpsuga üles saabumist tähistava lipukese. 

«Kurat küll,» vandus Aldous. 

Postitoru oli ta lasknud paigaldada Kronosega parema ühen- 
dusepidamise huvides, aga enamasti polnud sellest mingit rõõmu. 
Masin kasutas seda peamiselt tema terroriseerimiseks ning nõud- 
miste esitamiseks. Õigupoolest oli arusaamatu, miks dotsendid 
olid toru ehitamisega üldse nõus olnud. 

Nüüd põrnitseski ta tükk aega punast lipukest, mis oleks nagu 
hoiatanud: ära ava mind. See ärritas teda kohutavalt. Teda olid 
käsud alati ärritanud. Seiske kollase joone taga. Reklaamsiltidelt 
vastukarjuvad kirjad «joo mind». Suitsetamine keelatud. Kuigi 
ta ei suitsetanud, tundis ta silte nähes tahtmist neid trotsida 
ning kiuste suitsu ette panna. Ta teadis, et positsioon võimaldaks 
seda. Ta oli palju kannatanud selle nimel, et jõuda sinna, kus ta 
ei pidanud teiste käskudest-keeldudest hoolima. Ainult Kronos 
ja dotsendid olid veel jäänud. 

Vihaselt mühatades avas Aldous õhukindla katte ja tonksas 
kasseti asendisse, kus võis lugeda pealkirja. Selleks oli «Aga 
kokkulepe?». 

Närviliselt rebis ta tumeda vahaga ületilgutatud ja pitseeritud 
kasseti lahti ning asus lugema: 

Kui ma sulle vilju kasvatasin, siis sa lubasid, et varustad mind 
kõige vajalikuga. Kuhu on need lubadused jäänud? Ma tõepoo- 
lest enam ei tea, kas saabki üldse teid usaldada. Jääb mulje, et 
reeturite hoolitsus on teid peast kangeks teinud ning kõrgemad 
huvid olete te täiesti ära unustanud. 

Aldous muigas virilalt: «No on ikka stiil!» 

Ta teadis küll, et pärast katastroofi olid Kronos ja enamik 
dotsente omavahel tülli läinud ning mingil hetkel olid viimased 

koguni Kronost likvideerida püüdnud. Nähtavasti oli vaesekestel 
häbi sellise olendi ehitamise pärast. Kronos muidugi hakkas 
omakorda vimma kiskuma, ning oleks tema teha olnud, oleksid 
dotsendid juba hävitatud. Need paar vigast masinat, kes teda 
teenisid, ei olnud kunagi päris elu ja tervise juures olnud. 

Kui meie kokkulepe enam ei kehti, siis nõnda kirjutagi. Ma 
pole nii abitu midagi, et ise hakkama ei saaks. Täida kohe oma 
lubadused! 

Aldous viskas kirja just selleks otstarbeks muretsetud tuha- 
toosi ning kõrvetas senikaua väikese gaasipõletiga, kui nahkne 
leht mustaks tõmbus ning lagunema hakkas. 

«On sinder!» 

Vajutas siis kommutaatorinupule: «Kuidas meil spermaga lood 
on? Ole hea, uuri välja.» 

«Kohe, jah,» kõlas teenistusvalmis vastus. Ja hetke pärast: 
«Saatmiseks kõlbulikku pole üldse. Laborist öeldi, et kõik lootused 
on Sangje peal.» 

«Kust nad teavad, et sealt üldse midagi loota võib. Selgeltnägijad 
on või?» 

«Nii nad ütlesid.» 

«Tule siia.» 

Hetke pärast avanes uks, sisse astus lühikese ruudulise seeli- 
kuga, tugevate jalgade ning laiade puusadega neiu ning naeratas 
viisakalt - muidugi ta tuleb, täidab käsu, sest vastasel juhul suuna- 
takse ta lihtsalt teisele tööle. Vabrikus olid aga päevad mitu tundi 
pikemad, töö palju raskem ja räpasem. 

«Kauss on kapis,» ütles mees. 

Neiu naeratas veel kord, tõi kapist väikese portselankausi ning 
põlvitas keerulise mustriga vaibale. Aldous Helsing oli leebe 
ülemus, kes lubas vahel poole päeva pealt koju ja eriti ei kihu- 
tanud tagant. Ja palk oli igal juhul üle keskmise. 

«Mul on isegi vedanud,» mõtles ta mehe püksirihma kallal 
askeldades. 

Aldous vaatas samal ajal tusaselt aknast välja. Ta pidi vähe- 
malt midagigi Kronosele saatma, et see ta rahule jätaks. 



Poole tunni pärast astus Akira ebaleva näoga kabinetti ja jäi 
raskelt ohates ukse kõrvale seisma. 

«Tule istu,» pakkus Aldous laisalt. 

«Ma saatsin sperma töökotta. Sobis küll.» 

«Nii et vähemalt sigimisvõimeline. Väga hea... Väga hea. 
Hiljaks jäid natuke, aga pole viga... Analüüsid?» 

«Positiivsed. Ja päris huvitavad veel pealekauba. Ma olen sarna- 
seid näite juba tegelikult kohanud.» 

«Ära sa märgi!» hüüatas Aldous kergendatult. Tema pessi- 
mism oli tegelikult juba mõnda aega tagasi jäägitult haihtunud. 
«Mul oli kohe hea tunne selle Kjabiga seoses. Kelle puhul siis?» 

«Kas mäletad seda lendajat? Keegi Rinboche müüs ta sulle. 
Vaatasin järele.» 

«Hmm... See oli see, keda oli tulistatud?» 

«Täpselt see. Noh mõningad näitajad on Sangjel üsna sarnased. 
Paistab, et tal on potentsiaali.» 

«Nii et lendaja ka veel. Väga hea. Väga hea. ..» Aldous naeratas 
võidukalt. «On väga tähtis ta oma poolele saada.» 

«Jah, kuidas arvad,» teatas Akira peaaegu ükskõikselt. Teda ei 
huvitanud tegelikult see vestlus, teda ei huvitanud need katsed. 
Ta tahtis seda juba ammu öelda, aga Aldous... ei lasknud. Maksis 
ka muidugi hästi. 

«Tegelikult... Tahtsin sulle rääkida... ühesõnaga, ma arvan, et 
enam pole minu abi vaja? Ei taha silma jääda. Kõik see töö küll, 

aga ikka hakkavad kahtlustama, kui ma pidevalt puhkepäevadel 
laboris istun ja mingeid analüüse teen.» 

«Ole nüüd,» raputas Aldous pead. «Puhkepäevad on just meie 
võimalus. Meil on vaja vähemalt esialgu dotsentide varustust 
kasutada. Sa ju tead, et minu tehnika ei võimalda keerulisemaid 
analüüse teha. Aga neid meil just praegu vaja ongi. Kronos tahab 
oma osa, homunkuluste kasvatamiseks on ka korralik eeltöö 
oluline. Ma usun, et poisid on läbimurdele päris lähedal.» 

«Ikkagi. Ega sul ei lähe ju mind enam rohkem tarvis? Nad 
teavad juba niikuinii rohkem kui mina.» 

Aldous vaatas vanale mehele mõtlikult otsa. «Esialgu olgu 
peale. Jätka vaid tööd vaktsiini kallal. See on ju puhas teadus... 
See on mulle - ja inimkonnale - tõesti väga oluline. Muuga on 
korras, ma arvan.» 

Tehes näo, et sellega on teema end ammendanud, tõusis Aldous 
lõbusalt püsti. «Lähme kohtume siis päevakangelasega? Mina 
maksan.» 

«Ma ei tea... Hetkeks võibolla,» oli Akira segaduses. Ta polnud 
ikka suutnud end vabaks rääkida. Alati võttis ta hoogu, valmistas 
mõttes ette kõne, kuidas ta enam ei taha seadust rikkuda ning 
tegelikult arvab, et dotsendid, mitte Aldous, on õigel teel. Seisis 
kodus peegli ees, harjutas miimikat ning julget näkkuvaata- 
mist. Asjata. Iga kord, kui ta Aldouse ette sattus, kadus tema 
autoriteetne olek, ta oli pabinas ja kohmetu. Ning mees ise oli 
veel temast noorem, oleks võinud olla üks tema üliõpilastest. 
Masendav! 

Aldous naeratas seepeale ning teatas laua sisse peidetud mikro- 
foni: «Tänaseks aitab. Võid koju minna.» 

Vaatas siis otsivalt kabinetis ringi, haaras nagist mantli ning 
seda kergelt õlgadele visates avas viisakalt vanemale mehele 
teed andes ukse. 

Sekretärineiu vaatas neile otsa ning kohmitses juba laua pealt 
asju kokku koristada. 



Voltaire'i kohvik oli kohe üle tänava, Aldouse kontorihoone vastas. 
See oli üks nendest kohtadest, kus ta armastas pärast tööd istuda 
ja õhtust napsi teha. Ta ei joonud kunagi palju - kaks, kolm klaasi 
viskit. See oli maksimum. 

Ta astus ruumi ja tervitas kõiki kättpidi. Sangje paistis pisut 
ebalev, Anna oli lõbus nagu tavaliselt. Seltskonnaga olid liitunud 
vahepeal veel kaks inimest, kelle oleku järgi võis otsustada, et 
nad on juba vanemad olijad. 

«Akira Matsuhita,» tutvustas Aldous vana meest Sangjele. 
«Sõber ja kaastöötaja. Teisi, ma loodan, et sa juba tunned?» 

Sangje noogutas nõusolevalt ja Aldous naeratas. 

«Noh, olukord on vist selline, et ma võlgnen mõned selgitused? 
Teile mõlemale.» Ta vaatas Akirale paljutähenduslikult otsa ning 
seadis end mugavamalt istuma. 

«Nagu te vist olete aru saanud, ei ole see projekt niisama pusi- 
mine, nagu seal ülikoolis tehakse. Mul on, teate, andmeid, mida 
kellelgi teisel pole, ja ainult mulle teadaolevatel põhjustel ei saa 
ma neid ka kellelegi teisele anda.» 

Tema kõnemaneer ja liigutused viitasid sellele, et eileõhtune 
reipus oli naasnud. Tegemist ei olnud hoopiski enam selle mehega, 
kes vihaselt oli oma kabinetis mõtteid mõlgutanud ja omaette 
tusatsenud. Nüüd istus ja jõi toekast klaasist kuldpruuni jooki 
mees, kes oli oma aja, raha ja mõtete valitseja. Mees, kellel pole 
hirmu, et äkki teda ei mõisteta. Enesekindlus ja sarm kiirgasid 
peaaegu kohviku pimedate nurkadeni välja. 

«Punkt üks: meil on vaja rohkem teada ümbritsevast - praegu 
oleme tuttavad vaid umbes sajakilomeetrise alaga linna ümber. 

Lendamine on lahendus! Pane oma füüsikud tööle, Pietro! Lennuk 
teeb selle töö ära kiiremini, kui me eales suudaks ette kujutada. 
Meil on vaja ehitada see neetud lennumasin valmis või leida 
mõni muu moodus lendamiseks...» 

Aldous naeratas poole suuga. Ta oli jõudnud otsusele, et praegu 
veel on võibolla vara Sangjet kõigisse üksikasjadesse pühendada. 
Tuleb tema tegevust mõnda aega jälgida ning vahest siis. Ei tasu 
tormakas olla, jääme puhtalt tavateaduse piiridesse. 

«See viib meid järgmise punkti juurde.» 

Ta näitas sõbramehelikult näpuga Sangje poole. 

«Mida me õieti teame oma ajaloost? Segapuder. Meil on vaja 
usaldusväärsest baasi kogu eksistentsile. Mida me siis õieti taas- 
tada tahame! Kas keegi teab? Ei... Aga on vaja teada! Et sellega 
paremini hakkama saada, ehitan ma masina, mis suudab infor- 
matsiooni töödelda. Ei Kronost ega dotsente ei saa tegelikult 
usaldada. Meie oleme masinate peremehed, mitte vastupidi! On 
vaja selget ülevaadet minevikust! Kõik info on vaja sorteerida 
ja ajaliselt järjestada.» 

Aldous jälgis Sangje näole tekkinud naeratust ning muigas 
mõttes. Selleks kõigeks ei olnud tal tegelikult Sangjet tarvis. 
Hoopiski mitte. Aga kuidagi peab ju nii hea potentsiaaliga tege- 
last meelitama. Kuidagi? Ikka rahaga... Muidugi. 

«Punkt kolm: seame sisse üleüldise veredoonorluse. Ilma vereta 
ei tee me mitte midagi ära. See dotsentide poolt toodetav pahn 
pole mitte midagi väärt. Meil on kõigeks, mida teeme, verd 
tarvis. Palju verd. Nemad aga annavad vaid nõrka ja alaväärtus- 
likku massi, mis kedagi tegelikult ei toida. Ning muidugi, kõige 
tähtsam... vaktsineerimine. Need neetud dotsendid lihtsalt ei 
anna teada selle koostist! Suudate te ette kujutada? Meil on vaja 
välja töötada oma vaktsiin, sest ilma selleta... noooh ma ei pruu- 
gigi teile rääkida. Teate ju ise: surnud olemel Sellega tegeleb meil 
Akira! Ära hakkagi vabandama. Sa oled parim, tead seda ju isegi.» 

Vana mees tõmbus kössi ja noogutas väsinult. 

Aldous vaatas Sangje poole ning seletas lahkelt: «Me teame 
juba põhikoostist, vaid detailide kallal on tarvis veidi nokitseda. 
Edasi... Punkt neli: Lõpetame ära dotsentide inkubaatoriprojekti. 
Selle aeg on ümber. Niiviisi toodame vaid stagnatsiooni ja surma. 
Te ju kõik näete, mis toimub? Eluiga allpool igasugust arves- 
tust, vaimne lodevus, distsipliini puudumine. Dotsendid ei saa 
aru, et kui me tõesti tahame ellu jääda, siis peab meil ka areng 
olema. Arengl See saab toimuda vaid sündide ja loomuliku - või 
kui, siis vaid veidi õhutatud - geneetilise valiku teel. See, mida 
Kronos üritas, oli küll tänuväärne, aga kahjuks, jah, läbi mõtle- 
mata. Me kasutame ära tema oskusteabe ning siis jätkame. Ma 
ise võtan selle ülesande enda peale. Sokrates... sinuga tahan ma 
pärast eraldi rääkida.» 

«Kindlasti,» nõustus mees teadjalt noogutades. 

Sangje ei öeldnud midagi, vaid vaatas lihtsalt lauaplaati enese 
ees. Nüüd ta siis oligi siin, kus aetakse asju, millest ta oli kuulnud 
vaid sosinal räägitavat. 

«Vastupanuliikumine. Koostöö tegemine Kronosega. Veri!» 
heietas ta enda ette ja oletas, et see asi küll päris puhas ei ole. 
Midagi tuleb kindlasti veel ja tal ei olnud aimugi, mis see võiks 
olla. 

«Kas kõik projektis osalejad on siin?» uuris Sangje lõpuks 
ettevaatlikult. 

«Ei, ei. Ei ole mõtet rahvakogunemistega tähelepanu äratada,» 
naeratas Aldous. 

«Muidugi mitte,» ütles Sokrates ning avas suu, et veel midagi 
tähendusrikast lisada. Ta ei jõudnud aga kahjuks oma kavatsust 
teostada, sest täpselt sel hetkel - ja Sangje, olles näoga väljapääsu 
poole, nägi seda väga hästi - paiskusid kohviku uksed pärani 
ning sealt tormasid sisse sinelitesse rõivastunud mehed, vint- 
püssid käes. Otsustavad näod, nagu reprodelt mahakopeeritud 

poosid, säärsaapad vastu põrandat katvaid mosaiikplaate plak- 
sumas, suundusid nad joonelt nende laua juurde, piirasid selle 
sisse ja jäid sõnatult ootama. Aldous kargas püsti ja sosistas 
midagi Annale, Akira läks näost veel valgemaks kui enne ja surus 
rusikad meelekohtadesse, Sokrates vaatas otsiva näoga ringi ning 
tema olekust paistis võitlusvalmidust ja trotsi. Pietro vajutas käed 
taskutesse ning tõmbus pingule. Sangje jäi, nagu Akiragi, istuma 
ning silmitses avanevat pilti kasvava ebalustunde ja uudishi- 
muga. Sinelite eraldusmärkideta õlakud, meeste tugevad lõua- 
pärad, tuhm pilk ja tegevuse kordineeritus viitasid kõik sellele, et 
nende ees seisavad erirühma sõdurid, väga valitud seltskond. See 
organisatsioon töötas otseselt dotsentide käsutuses ja linnavalit- 
susel oli sageli nendega probleeme - allumatus avalikule korrale, 
isepäine käitumine ja igasuguse hirmu puudumine karistuse ees 
muutsid nad tülikaks ja ohtlikuks. 

Selle jäigastunud, justkui foto jaoks komponeeritud stseeni 
keskele ujus täielikus vaikuses aeglaselt dotsent, metallist kest 
peegeldamas kohviku laetulesid ning inimkätega väga sarnased 
jätked paberit hoides ette sirutatud. 

«Olete arreteeritud sotsiaalse vaenu õhutamise - paragrahv 
151 lõige 2b - ja kodanikuõiguste kuritarvitamise - paragrahv 
168 - eest. Mul on olemas linnavalitsuse luba kõiki teid kinnipi- 
damiskohta viia kuni edasise uurimiseni ja süü tuvastamiseni.» 

«Ma olen ise linnavalitsuse liige,» pahvatas Aldous. «Mingit 
sellist luba ei ole seal kunagi välja antud!» 

«Tutvuge,» teatas dotsent külmalt ning viibutas paberit mehe 
näo ees. «Eelnevaga seoses ei ole teil õigust kaitsjale ning lange- 
tatav otsus edasikaebamisele ei kuulu.» 

«Reetmine,» sisistas Aldous ja vaatas otsivalt ringi. 

Nagu märguande peale tegi Pietro hüppe, tõukas end mööda 
dotsendist, haaras ühel vintpüssi hoidval arreteerijal käest, virutas 
talle rusikaga kõrri ning tormas väljapääsu poole. Sinel röögatas, 

kostsid kolm peaaegu üheaegset lasku, kiirustav kogu komistas, 
käed haarasid õhku, pea lõi klirinaga klaasist uksetahvli sisse 
korrapäratu avavuse. Paukudega võrreldes tundus klirin mahe 
ja meeldiv. Tulvas sisse jahedat talveõhku. Läbi tekkinud augu 
proovis Pietro end tänavale upitada, peod otsisid sakilistest serva- 
dest tuge, näis, et veel hetk, ning ta on juba väljas... 

Kõrvad ikka veel püssiplaksudest huugamas, nägid aga teised, 
kuidas hetke möödudes hakkas pidet otsivate käte alt veri sirinal 
põrandale tilkuma, klaas murdus ning langes punaste sillerda- 
vate tükkidena kildudeks. Jalad kramplesid korraks ning jõudu 
kaotades kukkus Pietro abitult rippuma sinna, kus enne oli olnud 
piimjas klaastahvel sildiga «Voltaire». 

Kaks sinelit hüppasid juurde, rebisid mehe äkilise ropsuga 
põrandale - Pietro suust kostis vaid ähmast käginat - ning 
pöörasid näoga lae poole. Vihane eriväelane lähenes ning ühe 
käega enda valutavat kaela kinni hoides virutas lamajale jalaga 
kubemesse. 

«Aitab!» hüüatas dotsent hüsteerilise häälega. 

Sangje võdistas õlgu ning suutis ikka ja jälle imestada, et 
dotsendid olid loodud nii emotsionaalseteks. Kehamiimika ja 
näoilmete puudumise korvasid nad häälega. See võis olla hell ja 
hoolitsev - hellem ja hoolitsevam, kui ükski inimene suutis eales 
kuuldavale tuua - või karm ja range, ning nagu nüüd selgus, ka 
täiesti hüsteeriline. Kes iganes oli need masinad ehitanud, mõtles 
kindlasti sellele, et emotsioonid mängivad äärmiselt suurt osa 
inimese arengus, ning nõnda olidki dotsendid varustatud kõige 
vajalikuga. Probleem seisnes vaid selles, et emotsioonide määr 
oli paigast ära - nende masinate jaoks ei eksisteerinud midagi 
vahepealset. Nad ei olnud natuke hellad, natuke kurjad, natuke 
hüsteerilised, vaid kui juba, siis täiesti. Kas kõik või mitte midagi. 
Ja siinsed inimesed olid kogu oma eksistentsi nende masin- 
like emotsioonide raamides elanud - nii juhtuski, et dotsentide 

kasvatuse ja valvamisega harjununa ei suutnud nad hoolimata 
sellest, et olid seda just nüüdsama plaanitsenud, masina hinges- 
tatud ja ahastavale häälele vastu seista ning sattusid paanikasse. 

Anna varises põlvili maha ja hakkas nutma. Aldouse nägu 
tõmbles, nagu tahaks ta valjusti karjuda. Sokrates ahmis õhku 
ja tegi rutaka sammu Pietro vabiseva kogu poole. Akira istus 
ikka veel rusikaid meelekohtadele surudes ja põrnitses omaette. 
Võibolla ei olnud ta mitte midagi märganudki? Sangje... Sangje 
mõtles dotsentidest ning nende ehitajatest ning tundis isegi piin- 
likkust. Miks suhtub ta sellesse verisesse pilti nii rahulikult? 

Kohvikus olnud teised külastajad järgnesid peamiselt Anna 
eeskujule ning põlvitasid või isegi lamasid täies pikkuses maas, 
mõned tihkusid nutta, mõned ei julgenud sedagi. 

«Aitab küll,» halises dotsent. 

«Niigi sureb palju inimesi, me ei tohi sellele kaasa aidata. Te 
olete liiga tormakad,» pöördus masin siis sinelites meeste poole, 
hääl karmiks ja süüdistavaks muutunud. «Oleksite võinud ta 
kinni püüda. Viige kohe haiglasse ja teised vangimajja. Kohe! 
Kiiresti nüüd!» 



VIII 

«Töö teeb vabaks!» teatas mustast rauast sepistatud värava kohal 
ilutsev kiri. Kaunite tähtedega kirjutatud, korralikult viimistletud, 
veatu kompositsioon. Elektrifitseeritud liinide vahel keerduvad 
kidalised traadid, metallvõrkude vahel sile, ühegi märgita liiv. 
Mitte midagi ei olnud sellest ajast muutunud, kui Sergei Dorian 
siit kakskümmend aastat tagasi esimest korda sisse sõitis. 

Kaks vintpüssidega varustatud valvurit surusid rasked värava- 
pooled laiali ning eskordi saatel viidi neid linna ainukese kinni- 
pidamisasutuse territooriumile. Otse sissepääsu vastas ilutses 
madalal betoonist ehitisel silt: «Suitsetamine keelatud», mille 
silmamisel kõik nende valvurid, nagu märguande peale, krõbis- 
tasid taskus, tõmbasid välja üsna räsitud välimusega plotskid 
ning süütasid need põlema. 

Sangje köhatas kohmetult. Aldous näris vihaselt vuntsi. 

«Rivvi!» kõlas tüdinud häälel käsklus ning püssiots viibutas 
kuhugi platsi keskele. 

Paratamatult tääkide suunavatele märguannetele alludes 
moodustasid nad kuulekalt midagi rivitaolist ning jäid uuriva 
ilmega ootama. Eriväelased olid pärast sigarettide süütamist ja 
rivi moodustamist nende vastu igasuguse nähtava huvi kaotanud. 
Ei ilmunud välja ka kedagi teist, kes oleks võtnud vaevaks jätkata 
sealt, kus sinelis meestel pooleli jäi - polnud näha ühtegi amet- 
nikku, dotsenti, vangi. Ilmetu tühjus madalate barakkide taustal. 

Lörtsise maapinna külmus tungis läbi Sangje kingataldade ja 
õhukeste sokkide - mantli oli ta maha unustanud, portfelli samuti. 
Tuul laperdas pintsakuhõlmadega ning ajas kananaha ihule. 

«Ärge muretsege,» sosistas Aldous poolihääli. «Ma päästan 
meid siit välja.» 

«Tõbras...» häälitses Akira vaevukuuldavalt. 

«Ma tean enam-vähem, kuidas siin asjad käivad,» jätkas Aldous 
tungivalt. «Ma kartsin, et nad lasevad meid kohe maha.» 

«Kogu plaan on rikutud,» sisistas Sokrates vihaselt. «Loogiliselt 
võttes pidi kõik ju salajas olema!» 

«Rahu,» palus Anna. 

«Vait!» täiendas tema soovitust laisalt väravapostile toetuv sinel 
ja sülitas demonstratiivselt. Liigutus, mis andis selgelt mõista, et 
teda kogu see värk igal juhul tüütab ning palju lihtsam lahendus 
kõigi jaoks oleks, kui ta need paar pauku püssist ära teeks. 

Rivi kohmetus ja jäi vaikseks. 

Ilm hakkas pikkamisi hämaraks tõmbuma ning peagi langesid 
taevast ka esimesed märja lume räitsakad. Keereldes maandusid 
need külmetavale seltskonnale: Sokratese mantlile, Aldouse 
punasele pintsakule, Sangje näole ja keelele, kui ta proovis vesi- 
seid helbeid püüda, Anna sinakaks tõmbunud käsivartele, mis 
paistsid ilma varrukateta kleidi alt, Akira kaabule. Ükshaaval 
süttisid põlema piirdetara strateegilistesse kohtadesse paigutatud 
laternad ning tornides plõksatasid ja alustasid oma igaöist lakka- 
matut surinat peegelprožektorid. 

Ainukesena piisavalt soojalt riietunud Sokrates vaatas lõdi- 
seva Anna poole, naeratas hapult ja hakkas õhukese lumekihiga 
kaetud villast mantlit seljast ajama. 

«Tasa seal,» käratas hääl ning Sokrates võpatas liikumatuks, 
mantel varrukaid pidi käte otsas rippumas. 

Kauguses kostsid kaks lühikest hüüatust ning keegi - lõpuks 
- otsustas nähtavasti seda väikest külmetavat seltskonda tähele 
panna: võimas valguskiir suunati neile peaaegu otse näkku. 
Sangjel hakkasid silmad valutama ning kogu ümbruskond ujus 
kokku ühtlaseks kollakasvalgelt hõõguvaks varipildiks, kus tema 
kaaslaste kujud olid kui muhklikud, inetud, risti-rästi maasse 
surutud toikad, mille uskumatult pikad varjud lõppesid kusagil 
kauguses. 

«Kui ma nimetan teie nime, siis te astute ette ning kõnnite 
baraki nurga juurde,» teatas äkki hääl teispool hõõguvat valgust. 
«Helsing, Aldous. Karen, Anna. Kjab, Sangje. Matsuhita, Akira. 
Gorgias, Sokrates.» 

Nagu kunagi väga ammu internaadis füüsilise kasvatuse tunni 
ajal nõksatasid kõik nimepidi nimetatud ettepoole ning kõndisid 
siis külmast ja pikast seismisest kangete jalgadega määratud kohta. 

«Eemaldage kõik kehakatted ja isiklikud esemed. Kiiresti!» 

Riided langesid üksteise otsa hunnikusse, kingad, viis paari 
kingi, moodustasid korrapäratu kuhja - justkui oleksid uksest 
sissetormanud lapsed kiiruga väikesesse esikusse oma hilbud 
jätnud ning käratsedes tuppa tormanud. Siin aga ei käratsenud 
lapsed, ei käratsenud keegi, kui mitte arvestada lühikesi hauku- 
vaid juhtnööre, mida nende saatjad külma käes auru õhkavatest 
suudest välja paiskasid. Valvekoerad, kes püüdsid hoida jõng- 
lasi kontrolli all. Ja jõnglased suundusid, õlgu võdistades ning 
paljaste jalagadega lumme väikeseid auke sulatades, hanereas 
baraki metalluksest sisse. 

«Kõik tuleb ära võtta!» käratas sõdur ja rebis järsu liigutusega 
puruks Annale jalga jäänud peened pitsilised püksid. 

Naine kiljatas valust ning sai seepeale võmmu vastu selga, mis 
paiskas ta teistest mitu sammu ettepoole. Ta vaatas kartlikult ringi. 

Ebatasane, kühmline, hooletult valatud põrandaga ruum oli 
värinaidtekitavalt lage. Otsekui parkimisplats südaöösel, nagu 
tehasehoone pärast tööpäeva lõppu. Oli peaaegu füüsiliselt tunda, 
et vahel on siin palju rohkem rahvast, ning aimdus sellest tekitas 
ebamääraselt võõristava tunde. Kõik oli ebaloomulik. 

Kraan, voolik, kaubakaal ja kanalisatsioonikaev keset ruumi 
jäid selle tühjuse taustal väga selgesti silma. Ja muidugi ka kõige 
kaugemas nurgas seisvad, äraootava ilmega inimesed. Range 
näoga lühemat kasvu ametnik, neli valvurit, õliselt läikiva sine- 
liga mees. Viimane hakkaski nende saabumisel ainsana vilkalt 
liigutama ning astus kraani juurde, kostsid naksatused ning 
maas vedelev must voolik hakkas äkki siuglema ning vett prit- 
sima. Kindlalt seda jalaga kontrollides haaras mees vooliku ning 
suunas betoonpõranda keskele kogunenud külmast sinakasvalgele 
seltskonnale. Kostis hälin, vaikset vandumist ning kellegi naeru- 
mügistamist. See tuli voolikukontrollija suust. Sangje püüdis oma 
kehaga, korbatanud küünejälgedega seljaga Annat varjata, ise 

midagi mõtlemata, pladiseva ja torkiva vee ees kössi tõmbudes. 
Naine võttis tal ümbert kinni, kuid Sangje tundis ainult külma. 

«Järelikult pean mina olema tema meelest soe,» lipsas mõte 
peast läbi. 

Ta lõdises ja seisis, vaadates betoonpõrandat Anna selja taga. 
Vesi moodustas seal korrapäratuid loike, otsis teed kanalisatsioo- 
nikaevu juurde, kõhkles hetke metallist serva juures ning langes 
siis pladinal kuhugi alla. Naine surus end tema vastu - kahva- 
tuvalged, tugevad, jäised rinnad puudutasid Sangje ribisid ja ta 
võpatas, sõrmed libisesid üle küünte poolt jäetud haavade ning 
Anna sosistas, suuga peaaegu mehe kõrva puudutades: «Vabanda.» 

Hetkeks suundus veejuga pisut kõrvale ning end eemal hoides, 
vaid käte jõuga virutas üks valvuritest Sangjele vintpüssi kabaga 
vastu kaela. 

Sangje oiatas ja kükitas maha - jõudmata, tahtmata midagi 
vastata. Külmus ja tuimus hakkasid vaikselt kõigist teistest tungi- 
dest võitu saama. 

«Praegu toimub kohustuslik desinfektsioon. Teie endi huvides, 
muide.» Tagaseinas seisnud musta kunstnahka riietatud mees 
astus aeglaselt lähemale ja viipas lõpuks käega: «Aitab küll.» 

Takseeris siis kummalistesse poosidesse kägardunud, paljaid 
ja veest tilkuvaid inimesi ruumi keskel ja ütles naeratades: «Tere 
tulemast. Nagu te kõik teate, on teile antud võimalus oma kuri- 
tegusid ühiskonna ees tööga heastada. Siin ongi see koht, teie 
kodu edaspidiseks. Ega kellelgi mingeid haiguseid, augmentat- 
sioone pole? Ah?» 

Vaikus. 

«Meie arst vaatab teid kohe niikuinii üle, ärge selle pärast 
üleliia muretsege. Hah!» 

Sangje toetas käed põrandale ja vaatas mehe naeratavasse 
näkku. Kas see üldse teadis, mille eest neid kinni võeti? Kas keegi 
teadis? Tema enda roll kogu loos oli ju niivõrd väike, tühine, et 

ei saanud kuidagi olla väärt sellist karistust. Ei olnud väärt! Ta 
muidugi ei teadnud, mida teised teinud olid. Mingeid plaane 
sepitsenud, võibolla, jah, seda küll. Aga mida reaalselt teinud? 
Dotsendid muidugi võisid üle reageerida ja otsuseid teha ka 
niisama, kaudse informatsiooni põhjal. Lab ülikud... mõttetu 
oleks seletada. Aga et neilt võeti igasugune edasikaebamisvõi- 
malus, tähendas seda, et ei saanud ka inimestega argumentee- 
rida. Ei saanud enam midagi tõestada. Sest kõik oli justkui selge. 

«Liigutage nüüd!» 

Ükshaaval aeti elektrilõikuriga neil kõigil pead paljaks, nad 
astusid külmale kaaluplaadile, lõdisesid. Sangje sikutas niiske 
keha peale talle visatud põikitriibulise kostüümi, vaatas, kuidas 
teised kangete liikmetega neid riidetükke endale selga ajasid, 
püüdsid karedast materjalist sooja saada. Automaatselt moodus- 
tasid nad konarliku rivi. 

«Oma numbrid saate siis, kui teid osakondadesse määratakse. 
Hakake astuma!» 

Käeviibutusega suunati nad ruumi vastasseinas olevast kitsast 
uksest vangilaagri territooriumile. Nad olid läbinud eeskoja, 
võtnud ära saapad ja mantlid ning nüüd oli pererahvas valmis 
vastuvõtuks. Näitama kallitele külalistele oma kodu. Esik oli igast 
servast barakkidega piiratud, suhteliselt väike väljak. Tibas ikka 
veel kerget lund ning tuulepuhangud lükkasid keerlevaid helbeid 
edasi-tagasi, nagu ei suudaks otsustada, mida nende pisikeste 
külmunud veepiiskadega peale hakata. Mõned neist maandusid 
värskete vangide paljaksaetud ja surnukahvatutel pealagedel, 
jättes endast järele lörtsise kühmukese. Anna põsed olid laiali- 
valgunud silmavärvist räämas ja mustad, lihased tudisesid kont- 
rollimatult. Akira hingeldas peaaegu nuuksudes, nahal külmuvad 
veepiisad tegid haiget, ta püüdis neid minema pühkida. Asjatult. 

Sangje tõstis pilgu ning püüdis aru saada, kuhu nad on 
sattunud: esmapilgul paistsid vaid üksikud, laternate kollakates, 



67 



Meelis Friedenthal 

helvestest virvendavates sõõrides vedelevad objektid, mis olid 
nagu tükid piltmõistatusest: kaared, astmed servad... Mitte ühtegi 
inimest. Siis ta mõistis. 

Keset hoovi paiknev kaldtee viis alla maa sisemusse, seal olid 
betoonist valatud tunnelid ja suured saalid. See maailm, kuhu 
nende kehasid uhtunud külm vesi oli langenud. Alla. 

«Minge!» 

Nende kõigi ühine kodu. 

Tääkidega suunati nad madalasse hoonesse, uks sulgus ning 
sammud kaugenesid vaikusesse. Nad ei olnud veel maa all. Aga 
Sangje tajus juba paanikat rinnus kerkimas - sissepääs maaalus- 
tesse koobastesse, tunnelitesse, grottidesse oli siinsamas nende 
kõrval. Ta peaaegu tundis selle hallitavat ja ahnet hingust, draa- 
koni hingust, kes tahab kõik elava alla neelata. Meeli valdas äkit- 
selt kindel veendumus, et kui nad juba sellesse tunnelisse, beto- 
neeritud kõrisse aetakse, siis ei pääse nad enam mitte kunagi 
ning kõhnuvad ja mädanevad seal all, kuni jääb järele vaid paar 
peotäit tuhka suurtes põletusahjudes. Sepalõõtsadega aetakse 
nende jäänused heledalt hõõguma ning draakoni ninasõõrmest 
lendlevad nende hinged keereldes välja. 

«Meil on vaja kohe välja sõna saata,» sosistas Aldous, kui nende 
saatjad olid lahkunud. «Pärast võib see keeruliseks osutuda. Mul 
on üht-teist tarvis, et väljapääsemist korraldada. Ma loodan, et 
nad meid kõiki kohe Esimesse osakonda ei saada. Kui me siin kaua 
oleme... siis on kõik läbi. Ma tean, kuidas siin asjad käivad. Ärge 
kartke.» 

Ja ta vaatas murelikult kõigepealt Sangjele ning siis Annale 
otsa. 

Ka teised põrnitsesid ärevalt ringi ja silmitsesid kahtleval 
ilmel seintele kinnitatud plakateid alasti inimestest, inimesesar- 
nastest olenditest, peaaegu loomadest. Ristlõiked, hüüumärki- 
dega tähistatud liigsed jäsemed, sõrmed, kabjad, sarved ja sabad. 

Saleda kehaga tüdruk, kaunid sinised silmad ja näos terav vihase 
ilmega nokk. 

«Noh?» 

«Sinu süü, et me siin oleme. Mõtle nüüd ise välja,» ühmatas 
Akira vastuseks. 

«Tahad siit välja või ei taha?!» küsis Aldous kurjalt. 

«Mu elu on niikuinii rikutud. Sina tegid seda,» karjus vana 
mees äkki kähedal häälel. «Ma tahtsin minema. Sa lubasid!» Ta 
värises vihast ja meeleheitest. 

«Praegu pole sellel enam tähtsust. Meil on siit välja vaja saada!» 

«Tal on õigus, Akira,» segas Anna vahele. 

«Sina ka! Ma tunnistan kõik üles, ma räägin kõik, vast siis...» 

«Keegi ei taha siin sinu, sita, tunnistusi kuulda,» käratas 
Sokrates. «Perse mine oma halinaga.» 

Pöördus siis Aldouse poole: «Mis sa mõtled?» 

«Sangje.» 

Sangje kohmetus: «Mina?» 

«Sina, jah. Sa vist ise ei tea, aga su õde oli augmenteeritud. Ja 
ma arvan, et sina pärisid tiivad, noh, teatud andmed näitavad. 
Pikk ja keeruline lugu. Pärast räägin. Sellepärast sa tegelikult 
üldse siin oledki.» 

«Tiivad? Õde?» 

Sangje vahtis kõigepealt Aldousele otsa ja siis, justkui tuge 
otsides, plakateid seintel, otsis pilguga ristlõiget tiibadega inime- 
sest ja imestas kogu situatsiooni ebatõepärasuse üle. See kõik 
nagu toimunuks kellegi teisega, kusagil mujal. 

«Sul endal ei ole nähtavaid tunnuseid, aga... See on üks 
võimalus. Kui me kohe sõna ei saada, siis oleme siin mitu kuud 
ning kes teab, mis siis võib juhtuda.» 

Akira pobises uskumatu ilmega: «Hullud olete. Siin katse- 
tada. Hullud.» 

Aldous rehmas tema poole käega ning seletas kiiresti ja närvi- 
liselt edasi: «Tiivad töötavad tahtega. Sa pead mõtlema avami- 
sele ja siis nad avanevad. Sa võisid selle pärida ise midagi tead- 
mata. Siit saab ära vaid lennates. Proovi!» 

Sangje silmitses keskendunult plakatit pooleks saetud sokujalga- 
dega mehest, lasi Aldousel rääkida, seletada ja kätega vehelda ning 
mõtles, et miks teab Aldous tema minevikust rohkem kui ta ise. Tema 
lapsepõlvest. Õest. Kes ta on? Ons tema pilt siin kusagil üleval? Ja 
kes ma ise olen? Kogu teadmine endast, teadmine maailmast, kuhu 
ta oli sündinud ning kuhu sisse harjunult kasvanud, muutus. Alus. 
Minevik. Ta oli kogu aeg otsinud maailma, kõigi inimeste mine- 
vikku. Enda minevik ei olnud teda kunagi niivõrd huvitanud. Aga 
kas oleks pidanud? Vist küll. Nüüd pannakse ka tema pilt mingil 
hetkel siia üles. Niikuinii. Kõigile nendele hoiatuseks ja meeldetu- 
letuseks, keda sellesse ruumi veel kunagi eskorditakse. 

«Ma ei tea sellest kõigest mitte midagi.» 

«Proovi!» 

Kui ta siis lõpuks, peaaegu automaatselt, nagu oleks miski 
väline jõud teda sundinud, proovis mõelda tiibade avamisele, 
vaatasid lahatud, eemaldatud nahaga, korralikult sooritatud sisse- 
lõigetega poolinimesed teda seintelt süüdistavalt. «Sina siis ka,» 
oleksid nagu öelnud need prepareeritud olendid. «Sina ju näed, 
mis meiega juhtus...» 

Sangjega ei juhtunud midagi. 

«Proovi!» 

«Ei juhtunud midagi.» 

«Näita siia!» Aldous kargas lähemale ning kompas midagi 
abaluude vahelt. 

«Anna!» 

Naine vaatas, raputas pead, ohkas. 

«Lõika, kurat võtaks! Aega on isegi vähe!» 

Teravaotsalised küüned kasvasid sõrmeotstesse peidetud tasku- 
test välja. Helkjad, tugevad, kaardus nagu konksud ja räpased 
nagu torumehe kämblad. Nähtavasti ei olnud voolikust pritsitud 
desinfitseeriv lahus suutnud nendeni tungida, küll aga muda ja 
tolm kõikjalt sealt, kust neid oli täna läbi veetud. Veoautokastidest, 
poriloikudest, vedelaks sulanud lumest. 

Sangje jõllitas Anna käsi: «Paistab väga ebahügieeniline...» 

Tema ajus aga karjatas kile ja murduv hääl: «Augmenteeritud!» 

Seesama naine oli ju lebanud tema all sohva peal, ta oli pigis- 
tanud neid õlgu, tõuganud end selle kahvatu ihu sees edasi-tagasi, 
vaadanud silma, suudelnud. Needsamad käed olid tal ümbert 
kinni hoidnud, needsamad küüned kraapinud selga. Masinate 
poolt augmenteeritud keha. Kuhu ta oli end mässinud? Seda 
kõike oli liiga palju. 

«Pole hullu midagi,» lohutas Sokrates ja kummardus õhinal 
lähemale. «Lõika!» 

Sangje hüppas kõrvale: «Kuradile! Mind te siin küll ei lõika!» 

«Ära muretse,» selgitas Aldous rahustava häälega. «Teeme 
vaid väikese kriipsu, et naha alla näha. Sul lihtsalt pole praegust 
avaust. Kohta, kust tiivad saaksid välja tulla.» 

See kõlas sonimisena. «Me lõikame sulle tiibade jaoks koha,» 
mõtles Sangje. «Lollakad...» 

«See on meie kõigi ainuke võimalus,» sisendas Aldous edasi. 
«Näed, Anna pühib küüned puhtaks.» 

«Väike kriips?» 

«Jah, üsna väike. Meil on väga vähe aega.» 

Sangje ei suutnud end veenda, aga justkui mesmeriseeritult, 
nagu nukk, keda kontrollib keegi teine, keeras ta lõpuks selja ja 
ohkas. Kõik rääkis selle vastu - mõistus, tunne, situatsioon, kõik. 
Ta tundis end idioodina. Plakatite peal olevad kujud noogutasid 
talle, olid sellega täiesti päri. 

«Nüüd!» 

Anna sosistas vaevukuuldavalt «vabanda» ja lõikas. Nagu 
udust tuksatas Sangjes uuesti osa sellest, mis oli olnud. Suudlused, 
valu. Valu. 

«Ai!» 

Mööda selga hakkas voolama midagi sooja, mis selles ruumis, 
palja ülakehaga raudnaril kohutades, tekitas vaid vastikuid 
külmavärinaid. Ja valu, kipitav terav valu, tulise raua kõrvetus. 

Ta rabeles, kargas püsti: «Aarh...» 

Veri nirises mööda jalga. 

Keegi ei teinud tema kaebest välja, silmitsesid vaid uurivalt 
selga, isegi Akira küünitas vaatama. 

«Mis seal siis on? Ah?» 

Vaikus. 

«Akira, vaata sina,» lausus Aldous ebaleva häälega. 

«Mhhm...Tja,» pobises see. «Tühjus.» 

Vaikus. 

Vana mees prantsatas istuma ning toetas pea alistunult kätele: 
«Kõik on läbi. Asjata tegite. Ma ütlesin, et see on hullus. Seal pole 
mitte midagi näha... Pole vähimatki lootust.» 

«Aga analüüsid ju näitasid?» pobises Aldous hämmastunult. 

Sangjest jooksis verd nagu katkisest mahlapakist. Külmavärinad 
ja pööritus. 

«Persse, ma olin täiesti kindel,» vandus Sokrates. «Ma ütlesin 
kohe, et ta on kasutu.» 

Aldous vaatas talle imestusega otsa: «Sina ole vait.» 

«See on ju ilmne,» porises mees tusaselt. 

Kõik vaikisid masendunult, julgemata ja oskamata midagi 
öelda. Õrn lootus, ainuke, mis neile oli veel jäänud, nõrgus mööda 
narile toetuva mehe püksisäärt maha ja imbus aeglaselt kõvakst- 
rambitud muldpõrandasse. 

Sangje tundis end äkki otsekui unest ärkavat: «Siduge see siis 
kinni! Kähku! Kohe!» 

Anna võpatas, rebis ribadeks mehe seljast kooritud ning siis 
mahavisatud särgi - särgi, mille kohta kõik arvasid, et seda enam 
vaja ei lähe - ja andis Akira kätte: «Sina seo.» 

Vana mees vaatas talle pikalt otsa, mühatas pahaselt ja hakkas 
end aeglaselt püsti ajama. Samal hetkel, kui ta jõudis haava serva 
kokku tõmmata ja esimese triibulise riideräbala sinna peale 
asetada, kääksatas uks ja sisse astus järelevalveametnik koos 
valvurite ja pikka kasvu, valgesse rõivastunud mehega. Otsekohe 
klõksatasid püssilukud ja pärad toetati kiiresti vastu õlga. 

«Mis siin toimub?» 

Sokrates köhatas. 

«Mis siin toimub? Vastake!» 

Paus. 

«Näete, mis te teinud olete,» alustas äkki Aldous. «Inimesel 
selg lõhki. See on teie süü.» 

Sissetulnud vahetasid omavahel pika pilgu. 

«Ega see teid ei päästa, ärge arvake,» sõnas ametnik, hääles 
vaid õrnalt aimata ebakindlust. «Viige ta laatsaretti.» 



IX 

Ahalya Kjab ei käinud mitte kunagi arsti juures. Tal ei lastud ka 
oma lapsega koos minna. Ta pidi õmblustöökojas kitleid õmblema. 
Ta oli terve. Ta nuttis peaaegu lakkamatult. 

Alguses oli olnud lootust. Arstid tulid ja vaatasid väikest 
tüdrukut, mõõtsid teda, kontrollisid. Kõik oli korras. Ta sõi hea 
isuga, võttis kaalus juurde ning juuksed kasvasid iga päevaga. 
Need olid välimuse järgi kõige tavalisemad juuksed, ei alanud 

näost ega seljalt, ei olnud sulelised. Siledad, õhulised, sirged ja 
pikad. Liiga pikad siiski. 

Kolleegium võttis kõik olemasolevad andmed kokku. Tegemist 
ei ole millegi ebaloomulikuga. Kõikidel inimestel on juuksed. 
Aga need siin kasvasid liiga kiiresti. Mida teha! Mida teha? Nagu 
tavaliselt sellistel puhkudel, otsustati mitte midagi otsustada. Eks 
näis, mis saab. Dotsendid paistsid ka nõus olevat. Pärast Kronose 
ehitamist olid nad kuidagi tagasitõmbunud ja sõnaahtrad, jätsid 
paljudel juhtudel viimase sõna hoopis inimestele ning täitsid 
vaid omi ülesandeid. Nagu häbeneksid enda olemasolu, nagu 
oleks neil millegi pärast kahju. Nad said aru, et midagi on valesti 
läinud. Aga kus täpselt? 

«Kus?» sosistas Ahalya. «Miks?» 

Ta ei saa mitte midagi teha. Nad andsid talle valida, kas olla 
haige lapse juures või minna tagasi ühiskonda... koos selle teisega. 
Sellega, kes oli pool tundi pärast tütart tema üsast väljunud, olnud 
õige kaaluga, õigete juustega. Ämmaemandad olid naeratanud 
ning lapse hellalt puhtaks pesnud. See teine tundus talle nüüd 
peaaegu võõras, võõras ja vaenulik. Selle olemasolu, selle normaa- 
lsus oli seadnud ta valiku ette, et ta peab ühe neist kahest maha 
jätma. Kummal neist võiks rohkem ema tarvis olla? Keeruline? 
Ei ole. 

Ta istub oma lapsega nüüd siin, arstid mõõdavad ja tema 
lõikab oma tütre juukseid. Ahalya püüdis ette kujutada peaaegu 
lõputut aastate rida, mõõtmisi, lõikamisi, tütre kasvu. Pisarad 
hakkasid silmadest aeglaselt voolama. Ahalya ei pühkinud neid 
ära, oli sellega juba nii harjunud ja põrnitses läbi vesise hägu 
kalendrit seinal - mõne päeva pärast pidi Remedios saama nelja 
aastaseks. Neli aastat on juba läinud. Laps ise ei teadnud sellest 
muidugi midagi. Käis koos teistega lasteaias ning mängis omi 
eriskummalisi mänge. Kes suudaks taibata seda, mis toimub 
nelja-aastase inimese peas? Miks nad mängivad selliseid mänge, 

kuidas tunnevad rõõmu? Mis toimub Remediose peas, et tal 
juuksed niimoodi kasvavad? Arstid olid andnud range korral- 
duse igal hommikul tema juukseid lõigata ning see tagas talle 
õhtuks peaaegu täiesti normaalse väljanägemise. Siis olid tal 
juuksed umbes õlgadeni. 

Ahalya tõusis püsti, pani käärid klõpsakuga lauale ja hakkas 
kambris närviliselt edasi-tagasi käima: «Mis saab? Mis saab?» 

Tüdruk istus samal ajal kannatlikult toolil ning vaatas rahu- 
like ja veidi imestavate silmadega ema poole. Ta oli nii harjunud 
sellega, et tal juukseid lõigati. Samamoodi oli ta harjunud sellega, 
et ema nuttis, vormiriides valvurid valvasid, arstid mõõtsid ja 
pobisesid midagi omaette. Ta pidi iga päev võõrastega kokku 
puutuma, iga päev sageli veidrate ja täiskasvanute silmis tihti 
kohutavategi lastega koos mängima. Ta oli kõigega harjunud. 

Ukselink klõbises ning ettevaatliku koputamise järel astus sisse 
valges kitlis mees: «Jõudu!» 

Ahalya ei vastanud midagi, keeras vaid pea ära ja pühkis 
käeseljaga kiiresti üle näo. 

Arst silmitses hetke ruumi, silmad udused ning suured, nagu 
püüaks ta pilguga haarata kõike ümbritsevat, ning astus siis 
kärmelt tüdruku juurde. Kükitas rabedalt ja vaatas talle pikalt otsa. 

«D-R...» 

«Jah?» küsis mees. 

«D-O-R-I-A-N,» veeris tüdruk aeglaselt edasi. 

Mees viskas pilgu rinnasildile ja naeratas laialt, aga samas 
kuidagi ebalevalt: «Tubli tüdruk, oskab juba lugeda» 

«Igal juhul mitte tänu teile.» 

«Vabandust?» alustas arst, kuid nähes naise äranutetud 
nägu, jätkas kohkunult: «Kas midagi on juhtunud? Palun, võtke 
taskurätt.» 

«Aitäh.» 

«Minu nimi on Sergei Dorian,» ütles mees. «Ma olen siin uus 
arst.» 

«Ahah,» kohmas naine, võttis taskuräti vastu ja mõtles, et mida 
see mees ometi tahab. Miks ta siin on? 

«Kas teil on ikka kõik korras?» uuris Sergei edasi. 

«Pole midagi. Teie ärge nüüd küll muretsege.» 

Sergei vaatas naist pika pilguga, kõigutas end korra ebalevalt 
kandadel ning jätkas siis, nagu oleks milleski otsusele jõudnud: 
«Mul on väga hea meel, et Remediosel nii hästi läheb.» 

«Ta on ju siin vangis. Kuidas tal saab hästi minna?» 

«Oleks see minu teha... Aga otsustab siiski kolleegium. Minu 
arvates on ta küll terve.» 

«Muidugi ta on terve. Teie. Teie... hoiate teda siin.» 

«Ma nägin, kuidas ta sündis. Mina teda siin ei hoia...» 

«Mismoodi?» üllatus Ahalya. 

Mees kükitas ja vaatas lapsele otsa. Silitas tema õrnu, peaaegu 
udusuliseid ja siidjaid juukseid ning tõusis siis püsti. «Ainult 
Remediose pärast ma olengi siin. Ma tahan teda siit välja aidata.» 

«Nad ei lase.» 

«Ma proovin.» 

«Miks?» Naise hääl oli külm ning tundetu. Ta oli õppinud 
niimoodi nutma, et ei olnud vaja pisaraid pühkida, ja oli õppinud 
niimoodi suhtuma, et ei olnud lootust. Tal ei saanud enam mitte 
kunagi lootust tekkida. 

«Ma arvan, et see, mis nad teevad, on vale. Dotsendid on hullud. 
Ma tean, kuidas siit välja saab...» 

«Ja mis edasi? Meid võetaks kohe kinni. Ja kui ei võetakski, 
siis vaktsiini me ikka ei saaks.» 

«Ma muretsen vaktsiini.» 

«Ma ei usu seda. Teie ju teate seda kõige paremini.» 

«Ma tulen ise kaasa.» 

«Te olete hulluks läinud.» 

Sergei vaatas naist ning mõtles aina, kuidas selgitada talle 
oma peas toimuvat. Ta oli nii pikalt seda momenti ette valmis- 
tanud. Mõttes vestlust korrutanud, üksikuid lauseid harjutanud. 
Need laused oli talle nii omaseks saanud, et kui ta nüüd rääki- 
miseks suu oli lahti teinud, siis näis, et rääkijaks ei olegi tema. 
Nagu oleks keegi tema ajju hüpnoosiga uuristanud sõnadejada, 
mis nüüd, vastava märguande peale, maha mängiti. Ta oli sama- 
moodi hull nagu dotsendid ja Kronos. Ta oli meeleheitel. Tal 
oli vaja see laps päästa. Päästa laps, et päästa ennast. Et vaba- 
neda halbadest unenägudest. Et vabaneda kummitusest. Eksinud 
hingest, kes käib öösiti anumas ja halamas. Käib su voodis ja 
su unenägudes, palub, et sa teeksid midagi, mis päästaks hinge 
vaevadest. Sergei tajus seda kummitust nüüd peaaegu ilmsi. See 
oli tal nüüd peaaegu kogu aeg kõrval. See oli laps, kes kandis enda 
peal tema maailma patud. Ta pidi päästma lapse, et päästa iseen- 
nast. Ta otsis lunastust. Aga kuidas seda naisele seletada? Tule 
minuga ja mina annan sulle hingamise? Uue elu? Hullus. Hullus... 

«Palun mõelge selle peale.» 

«Te mõtlete seda kõike tõsiselt?» 

«Jah, loomulikult.» 

«Et te võiksite tõsiselt meid siit välja aidata?» 

«Jah.» 

«Ma võibolla kaalun seda... Kas te mu teisest lapsest. Teate 
te midagi?» 

«Ei... Ma ei teadnud... üldse, kas ta sündis,» ütles Sergei ebale- 
valt ning imestas, miks ta ise selle peale ei tulnud. See oli ju nii 
lihtne, nii oluline. Aga nähtavasti olid ta mõtted seotud vaid 
omaenda mälestustega ja ta ei osanud arvata, et teistel selle 
sünnituse osalistel - tema esimese ja selle naise esimese sünni- 
tuse osalistel - olid need nii erinevad. Naine oli esimeseks sünni- 
tuseks paigutatud klaasi taha ning tema oli oma esimesel sünni- 
tusel sealsamas. Klaasi taga. Klaasi tagant oli ta näinud sündi ja 

loonud sellest endale pildi, oma mälestused, uskunud seda, mida 
ta nägi. Aga naine oli ju veel ühe korra sünnitanud. Võibolla juba 
paar minutit pärast seda, kui teda koos teiste üliõpilastega oli 
ruumist välja aetud. Sünnitas ja tema ei teadnud sellest midagi. 
Ei mõelnud sellest midagi. 

«Sündis küll, öeldi, et terve. Ta on nähtavasti kusagil laste- 
kodus. Uurige. Ma... Nad sundisid mu ta maha jätma.» 

«Uurin,» nõustus Sergei varmalt, just nagu püüdes heaks teha 
oma mõtlematust. Oli ju veel üks laps, kelle peale ta polnud 
kordagi mõelnud. Tõesti, miks? Sellel lapsel siin oli olemas ema, 
aga ei olnud vabadust. Sellel teisel ei olnud aga midagi. Kas 
ta üldse teadis, et tal kunagi ema oli? Või olid dotsendid talle 
emaks ja isaks? 

«Muidu ma ei tule.» 

«Kindlasti.» 

Sergei proovis julgustavalt naeratada ning taganes peaaegu et 
paaniliselt nägu krimpsutades kambrist välja. Põgenes. 

«No see oli küll tobe...» 

Mida ta oli mõelnud! Et tuleb lihtsalt uksest sisse ning kuulutab 
naisele pääsemist! Kelleks ta end pidas! Miks kukuvad kõik sellised 
asjad nii halvasti välja? Vihaselt omaette porisedes kõndis ta oma 
kabineti poole ning jõudis otsusele, et tegutsema peab kohe. Ei 
saa hetkegi viivitada! 



Teened nõuavad vastuteeneid, ilma ei saa midagi. Sergei teadis 
seda ning seda teadsid nähtavasti väga hästi ka kõik need, kes 
Esimeses osakonnas töötasid. Et saada, tuleb anda. Aga kellel 
on anda? 

Sergei noogutas otsustavalt. 

Juba kohe algusest oli selge, et meditsiiniline personal on 
teatavas mõttes selle paiga valitseja - nad ravisid ja aitasid kõiki. 
See tähendas muidugi, et peale ihuhädade raviti ka hingehädasid. 
Mis hingehädad võiksid olla valvuritel ja vangidel? Üksindus, 
eraldatus maailmast, äng. Kitsastest ruumidest sisikonda imbuv 
klaustrofoobiline paine. Tuimade seinte, vangide ja valvurite 
vahtimisest tekib alguses rahutus, siis viha, meeleheide. Tahaks 
põgeneda masenduse eest, luua endale koht, kuhu ümbritsevad 
inimesed, sind vahtivad näod, ei saa järele tulla. Teatavas mõttes 
on see šamanism, püüd lülitada välja tsivilisatsiooni, kaasini- 
meste, ajaloo poolt peale surutud erinevate stampide, rutiinide, 
eelistuste ja vaevade kihid ning jõuda sinna, kus asetseb kõige 
algus. Geomeetriliste kujundite, värvide ja vikerkaarte, haldja- 
riigi tasand, see tasand, kus elab looteasendisse kerra tõmbunud 
laps ema kõhus. Aga tagasitee üsasse on väga keeruline. Ainult 
unistus. Ainult unes. 

Ettevaatlikult tõmbas Sergei läbipaistvat vedelikku süstlasse 
ning sorkas selle endale vilunud liigutusega veeni. Vajutus. Kauge 
kumin ihus ja meeltes. Kõik oli õige. 

Ta läks. 

Valvurid vaatasid tema möödumist kahtlustavalt, ta naeratas 
neile vastu ja ütles, et kutsuti välja. Nad ei vastanud midagi. Kui 
kellelgi oli juba luba Esimesse osakonda tulla, siis siin sees enam 
erilisi piiranguid ei olnud. Siiski, vaid ühes kohas. 

«Seis.» 

«Mul oleks vaja vahetuse ülemaga rääkida.» 

«Berlioziga? Mis asjus?» 

«Meditsiinilistes küsimustes.» 

Pealiigutus suunas ta edasi. 

Ruum, kuhu Sergei sisse astus, oli täpselt ringikujulise põhi- 
plaaniga, seintel hoiatavad plakatid ning keskel signaalkolla- 
seks võõbatud torudega ümbritsetud luuk. Ukse kõrval nagis 



79 



Meelis Friedenthal 

rippusid mõned kaitseülikonnad ning nende all kõrged nööri- 
dega kummisaapad. 

«Milles asi?» 

«Hmm... Alustame siis nii,» ütles Sergei ja asetas ettevaatlikult 
väikese kilekoti lauale. «Ütleb see teile midagi?» 

Ohvitser tuli lähemale, avas koti ja kontrollis selle sisu peaaegu 
meditsiinitöötajale omase vilumusega. Pikaajalise harjutamise 
tulemus. Sergei teadis seda ning sellepärast tuligi. Siin oli lootust. 

«Mis see on?» 

«Heroiin.» 

«Pole kuulnudki.» 

«Parem kui morfiin.» 

«Seda pole eriti palju...» 

«Lugu on selline... see on palju parem kui kõik teised. Proovige. 
Ma tahaksin dotsentide kesklaborisse pääseda.» 

«Annab aja jooksul korraldada.» 

«Kohe.» 

«Keeruline.» 

«Proovige ja arutame siis edasi.» 

«Ega see ei tapa?» 

«Ei, see on täiesti ohutu.» 

Berlioz astus ukse juurde, lükkas riivi ette ja asus varrukat üles 
käärima. Tal olid treenitud käsivarred, lihaselised, sooned look- 
lesid sinakalt otse naha all, nii kerged leida - narkomaani unistus. 

«Tehnika on veidi erinev,» teatas Sergei ja asetas sametmusta 
süstlakarbi lauale. Võttis skalpelli ja tõstis selle otsaga plastkotist 
veidi pulbrit välja. «Kindlasti ei tohiks üks annus esialgu palju 
suurem olla,» selgitas ta. «Tegemist on tõepoolest väga tugeva- 
toimelise ainega.» 

Berlioz noogutas. 

Sergei naeratas julgustavalt ning lahustas pulbri pisikese piiri- 
tuslambi peal olevas kausikes. 

«Peab korralikult ära lahustama,» sõnas ta, kui segu hakkas 
mullitama. Veel keeva vedeliku imes ta siis läbi vatitampooni 
süstlasse ning tõmbas žguti harjunud liigutusega valvuri õlavar- 
rele, see pigistas paar korda kätt rusikasse, sooned paisusid lilla- 
kateks jõgedeks. Kõik toimus kiiresti, nagu sadu kordi harjutatud. 
Liigutused olid kaalutletud, kiired, kuid mitte kiirustavad, tege- 
vuse kooskõlastatust võis peaaegu aukartustäratavaks pidada. 

«Jõudsite jälgida?» 

«Mhhh...» sosistas ohvitser, kui vedelik veeni nõrises. 

«Kuidas on?» uuris Sergei ja keeras süstlanõela otsast. 

«...» 

«Kuidas selle laboriga nüüd siis jääb?» 

«Võta võtmed,» ühmatas Berlioz ning vajus aeglaselt põran- 
dale pikali. 

«Aitäh,» sõnas Sergei muiates, läks ruumi teise otsa, keeras 
luku lahti ja astus väikesesse koridori, kõndis seal kummargil 
paar meetrit ning kükitas siis madala terminali taha. Vaid väga 
vähestel oli siia juurdepääs. See tähendas tegelikult dotsentide 
ajuga, kogu nende mäluga otseühendust ning loa saamine selle 
kasutamiseks oli ebatavaline. See masin oli siin nendest aega- 
dest, kui dotsendid ja inimesed koos - dotsendid teadlikult, 
inimesed teadmatult - Kronost ehitasid. Dotsendid olid konst- 
rueerinud üldise struktuuri, aga selle jaoks, mis teeb elust elu, oli 
neil tarvis elu ennast, inimesi. Kirves ei oska tõrusid kasvatada 
ega kellakägu tuvimune muneda. Lasteaedades ja internaatides 
koolitatud inimesed pandi nende masinate taha istuma, et nad 
kujundaksid, arvutaksid, looksid. Puhuksid hinge sisse nendele 
osadele, millega dotsendid ise hakkama ei saanud. Inimesed olid 
loonud vaid killukesi, kindla eesmärgita. Elu aga saabki alguse 
väikestest asjadest. 

Sergei vaatas mõtlikult mattmusta ekraani enda ees. 

Kui ta õigesti küsib, siis antakse ka vastused. Siin pidi kõik 
kirjas olema. Aga teiste mõistuses sorimine on hädaohtlik tegevus. 
Sa võid näha asju, mida sa teada ei taha, võid õppida seda, mida 
sa poleks mitte kunagi oodanud. Mispärast ei räägita kellelegi 
oma salajastest mõtetest? Mispärast istuvad mees ja naine voodis 
teineteise vastas ja nende vahel on valgusaastad? Sest nad ei ole 
masinad. Dotsendid olid masinad. Tuli kiirustada. 

«Võimalike keskkonnamõjude elimineerimise mudelid,» ütles 
Sergei selge häälega. 

Masin näitas talle. 

«Sekundaarsete augmentatsioonide ülekandumine järgmistele 
põlvkondadele - Ahalya Kjabi näitel.» 

Masin näitas talle ja tema luges. Luges ja püüdis meelde jätta, 
julgemata pilku ekraanilt pöörata kartuses, et hetkel, kui ta valv- 
suse ja tähelepanu kaotab, hajub pilt ta silmade eest nagu õnnelik 
unenägu. 

«Aitab küll,» teatas valvur äkki tema õla tagant. «Kohe saabub 
kontrollpaar...» 

«Ma pole veel lõpetanud.» 

«Nad käivad iga tunni tagant. Lase jalga.» 

«Aga...» 

«Aitab juba.» 

«Mul oleks tegelikult veel asja. Ma maksan.» 

«Hmm... Olgu. Õhtul. Aga praegu lase jalga.» 

«Aitäh,» ütles Sergei ning taganes kummardudes, selg 
ees, ruumist välja. Miskipärast olid nende rollid vahetunud. 
Narkomaanist valvur oli nüüd valitseja ja Sergei paluja. Mitte 
vastupidi, nagu alguses tundus. Aga sel polnud tegelikult mingi- 
sugust tähtsust - Sergeil oli nüüd olemas midagi sellist, mille 
ihalus oli painanud peaaegu kõiki meditsiiniüliõpilasi. Tal olid 
olemas teadmised vaktsiinist. 

Sangje oli üllatunud kõigepealt sellest, et teda tõepoolest viidi laat- 
saretti, ning seejärel imestas, et haav ta seljal õmmeldi isegi kinni 
ja kaeti marlisidemetega. Süstiti läbipaistvat vedelikku. Võeti vere- 
proovid. Lausa hämmastas aga see, et pärast ei viidud teda edasi 
kuhugi maa alla - nagu ta oli sisimas kartnud -, vaid jäeti ööseks 
suurde ruumi koos teiste patsientidega. Jäeti, nagu oleks ta mängu- 
kann, millega jahmerdamisest ollakse tüdinenud. See pudeneb oota- 
matult käest suvalisse kohta, jääb vedelema ning korjatakse võib- 
olla kunagi hiljem üles, kui tekib soov jälle seda mängu mängida. 
Pole hirmu, et ta kaoks või temaga midagi juhtuks, sest kõik on 
kindlatesse piiridesse paigutatud, mänguasjad ei lähe siin niisama 
lihtsalt kaotsi. 

Ta vaatas enda lähedal lebavaid lelusid, vanglaametnike ja 
arstide mängukanne, kõhnu, sidemetes, veidraid. Nad kõik juba 
magasid ja mõned niutsusid läbi une. Erinevatest nurkadest 
kõlavate häälte järgi otsustades peaaegu poolsada meest ja naist. 

Kõike oli tema jaoks natuke liiga palju olnud. Liiga palju ringi- 
väntsutamist, erinevaid olukordi, inimesi. Ta ei oleks kuidagi 
suutnud öelda, millal see kõik algas. Nädal, kuu tagasi? Praeguses 
situatsioonis oleks see kõik võinud vabalt niimoodi olla. 

Pea käis ringi ja selg tulitas. 

Ettevaatlikult ajas ta end istuli ning kergitas lähima naabri 
karedast materjalist tekki. Seal all oli noor poiss, nägu aukuva- 
junud, silmaalused sinised ja kondid pinguletõmmatud naha all 
radiaatoriribidena välja paistmas. Pea ebaloomulikult kuklasse 
aetud, nagu püüaks silmitseda midagi reformvoodi peatsis, käed 
tugevasti rinnale surutud, ei liigutanud ta ka pärast teki kõrvale- 
tõmbamist ja Sangje uuriva pilgu alla sattumist üldse. Tardunud. 
Ta meenutas inimest, kes on külmunud kusagil kangialuses ilma 
tuttavate, sõprade või isegi politsei tähelepanuta surnuks - tundus 

olevat pühaduseteotus hakata kedagi sellist puudutusega või 
sõnaga häirima. Kortsus voodiriided nagu surilina ümber. 

Sangje pani teki hoolitsevalt tagasi ja vajus tasase käginaga 
oma voodisse. Pimedus, vaikne mõmin ja aeg-ajalt kostvad maga- 
jate oiged ajasid külmavärinad ihule. Näis, et ta on siin ainuke, 
kes julgeb või suudab üleval olla - kõik teised olid pikast kurna- 
misest ja ebainimlikust väntsutamisest vajunud une päästvasse 
mittetajumisse ja puhkasid seal, kuhu vanglaametnikud ei saanud 
neile järele tulla. Ka tema soovis kohutaval kombel ära. Minema. 
Haav seljal valutas. 

«No on ikka idioodid,» arutas Sangje endamisi. «Kas siis selle- 
pärast nad mind üles otsisidki?» 

Ta ei suutnud siiamaani päris hästi aru saada, millesse ta end 
seganud oli. Kui suur võiks olla selle ulatus ja miks seda üldse 
tehti. Ning ta ise? Tahtejõuetult oli ta kaasas tolknenud, lõpuks 
siia sattunud. Mis edasi? 

Sangje sulges silmad ja põgenes sinna, kuhu olid läinud kõik 
teisedki. Unne. 



Hommikul lahvatasid surinaga põlema lakke kinnitatud suured 
metallist lambid ja madal ruum ujus teravas, kõikenägevas 
valguses. Nagu sisselülitatud automaadid ajasid voodis vede- 
levad inimesed end istuli ning jäid hirmuseguse ootusega sisse- 
pääsu poole põrnitsema. Sangjet hämmastas, et väga paljud neist 
olid peaaegu lapsed: mõned veel päris väikesed, enamik teisme- 
lised, täikasvanud mehi oli kummaliselt vähe. Ei paistnud aga 
mitte ühtegi naist ja Sangje küünitas imestunult uurima. 

Tema naaber nihutas end voodil, köhis korraks ja ohkas lapse- 
liku häälega. 

Sangje võpatas. Muidugi! Need, keda ta eile oiete ja sosinate 
järgi naisteks pidas, olid tegelikult häälemurde-eelsed poisid, 
kõhnad, kurnatud. Ta põrnitses seda pilti - inimesi, noorukeid, 
kes öösel olid meenutanud pigem surnuid kui elavaid - ja tundis, 
et kõht on kohutavat tühi. Õõnes ja korisev - see lausa valutas 
ja ei lasknud tal mitte millelegi mõelda. Plaasterdatud selg andis 
selle kõrval vaid ähmaselt tunda. 

«Perse.» 

Nagu vastuseks tema kirumisele lõgises uks ning paugatusega 
saabus ruumi vänderdavate kummiratastega käru, mille keskel 
troonis suur pudrupott ja hulk alumiiniumist kausse. See hakkas 
triibulisse vangiülikonda riietatud mehe mitte sugugi vilka tege- 
vuse saatel edasi liikuma ning igaüks sai kätte oma portsjoni. 
Sangje võttis kausi, mees kraapis pika kulbiga potist mingisu- 
gust kleepuvat ollust ning nätsatas selle siis jõulise hoobiga tema 
pihkude vahele. Pudru sees paistsid hakkmasinaga tükkideks 
purustatud jahumardika vastsed. 

«Kört,» nentis Sangje ja hakkas isukalt sööma. See maitses 
jumalikult, oli võibolla ainult natuke üle soolatud. 

Käru pööras ümber ja hakkas teist ringi pidi tagasi tulema. 
Vangid püüdsid kiiruga oma portsu alla kugistada, enne kui kausid 
nende käes ära korjati, pühkisid käeseljaga suud ning olid siis 
sama apaatsed ja hirmunud ilmega nagu ennegi. Mõned poolikuks 
jäänud kördikamakad maandusid plartsatustega tagasi pudru- 
patta ning kausid kõlisesid. Kõik oli täpselt nii nagu internaadis. 
Sangje püüdis mõelda, kus ta on ja miks. Miks nii palju lapsi? 
Kas need on siin koolidest väljalangenud, kasvatusele mitteal- 
luvad õpilased? Milles seisneb nende süü? 

Kostis järjekordne login ning uksest astus sisse rühm valgeis 
rõivais mehi. Kordus peaaegu sama protseduur, mis ennist toidu- 
käruga - iga voodi juures peatuti, võrreldi väikestele tahvli- 

tele kirjutatud tekste, öeldi mingi sõnum ja liiguti edasi. Paljud 
voodiomanikud tõusid seepeale püsti ja läksid uksest välja. 

«Toodi eile?» 

«Viimati vaktsineeritud juunis?» 

«Juba paranemas?» 

«Kahtlustusi pole?» 

«Proovid negatiivsed?» 

«Tee oo!» 

Sangje jäi huviga mehe siledaks raseeritud nägu ja tõsiseid 
silmi põrnitsema. Mis siis nüüd? 

Valge kittel kortsutas pahaselt kulmu ja rehmas märkmetahv- 
liga, nagu püüaks visata seda üle vasaku õla. See oli universaalselt 
mõistetav žest ja Sangje kuuletus varmalt, tõusis ning sammus 
väljapääsu poole. Midagi polnud ju kaotada. 

Voodite vahel kõndides silmitses ta vaikselt istuvaid kogusid - 
mahajääjaid. Keegi neist ei naeratanud, mõned vaatasid võibolla 
kadedate pilkudega tema poole. Väga raske oli midagi nendelt 
nägudelt välja lugeda. Läbi triibuliste vangisokkide oli tunda 
põranda jahedust ning Sangjel tuli tohutu tahtmine kõndida 
ülejäänud tee kikivarvul. Ta oleks peaaegu avalikult muianud, 
mõeldes sellele, millise mulje, kontrasti ta siin masendunud selts- 
konnas looks. See tundus ebareaalne ning natuke hüsteeriline. 

«No olgu pealegi,» pomises ta omaette ja sikutas raske, plekiga 
ülelöödud ukse lahti. 

Seal taga kükitasid poisikesed tuimade nägudega nurgas, ei 
vestelnud ega isegi uurinud sisenejat. Paar meest seisid täpselt 
samasuguse ilmega, õlad toetusid väsinult vastu täiesti lage- 
daid seinu. 

«Mis nüüd saab?» küsis ta oma lähimalt naabrilt. 

«Mis mõttes?» 

«Noh, mis edasi?» 

«Sa olid puhas, jah?» 

«Öeldi küll, et proovid on negatiivsed.» 

«Hästi siis. Tõenäoliselt lastakse meid õue.» 

«Välja?» 

«Õue. Teise osakonda.» 

«Kust sa seda võtad?» 

«No need, kes on positiivse proovi saanud, lähevad kõigepealt 
maa alla. Esimesse osakonda. Siis nad puhastatakse. Ülejäänud 
aga Teise osakonda, kuni viimanegi kahtlus kadunud,» seletas 
mees õpetliku häälega. Ta paistis vanem olija. 

«Viimanegi kahtlus?» 

«Noh, vahel võib juhtuda, et need asjad kasvavad tagasi. 
Üldiselt on siis sitt lugu.» 

Sangje noogutas, ise ikka veel tegelikult taipamata. «Mis sul 
siis oli?» küsis ta siis. 

Mees osutas sinna, kus ta kõrvad olid kunagi olnud, ning vaikis 
tähendusrikkalt. Seal paistis kägardunud ja moonutatud liha, 
nagu oleks naha all midagi vahutama hakanud ning siis sellesse 
asendisse tardunud. Valkjas, muhklik, ebardlik. Sangje ei hakanud 
uurima, kuidas ta nendega midagi kuulda saab. 

«Sul kasvasid tagasi või?» 

«Ah,» ühmas mees tüdinult ja rehmas käega. 

Oli selge, et dotsendid olid käivitanud Kronosele vastuprog- 
rammi. Saades aru oma veast - kas nad said üldse millestki aru? 
-, otsustasid nad nähtavasti jätkata radikaalselt Kronose loomi- 
sele eelnenud programmi. Kaitsta inimeste geneetilist puhtust 
igal võimalikul juhul. Aga tegu oli juba tehtud ja vigu paran- 
dada ei ole niisama lihtne. Sangje ei olnud enam sugugi kindel, 
mis lõpuks õige on. Ta oli eluaeg uskunud, et kunagi oli liikide 
mitmekesisus tunduvalt suurem olnud. See paistis välja igast teks- 
tilõigust, igast lausest, mis neil oli õnnestunud terviklikult kätte 
saada ja ära tõlkida. Dotsendid pidid ju seda ometigi teadma, nad 
ei oleks mitte mingil muul tingimusel hakanud Kronost ehitama! 

Sangje ohkas ja vaatas veel kord vilksamisi oma naabri poole. 

Nad pidid taastama Vana Maa! Tahtsid seda üle kõige. Ja siis 
olid inimesed Kronose tegude tõttu surema hakanud. Sangje 
proovis mõelda sellele paanikale, mis oli tekkinud - tänavatel 
laibad, mädanenud jäsemed ja kehad. Nagu oleks keegi saatnud 
maale katku, mis on karistuseks inimkonnale kõigi pattude eest. 
Ja dotsendid on Issanda inglid, kes peavad uuele, pühale jäägile 
näitama teed lunastuse ja õndsuse juurde. Just sellest oli Kritias 
oma tekstis kirjutanud. Aga Kritias oli rääkinud ka tuvist! Linnust. 
Mitteinimesest. Lind oli neile teed näidanud... 

Ta ei suutnud sellest kuidagi aru saada ja võttis masinlikult 
sisse täpselt samasuguse apaatse ja tahtejõuetu poosi nagu kõik 
teisedki siin koridoris. See oli nähtavasti üks asjadest, mida õpib 
kõige kiiremini - lootusetus, tuimus käitumises. Mõistus ja tunded 
tulevad sellele alles veidi hiljem järele... 

Lõpuks, kui Sangje hakkas juba närviliseks muutuma, astus 
ruumi kunstnahast jakiga mees ja jäi neid kõiki hindavalt 
vaatama: «Nooh, sõdurid! Lähme siis.» 

Ta paistis kohatult reibas. 

Poisikesed tõusid ja kobardusid nagu lasteaiakasvataja selja 
taha, mehed seadsid end kohmakalt nende järele. Uks avanes ning 
nad suunati luugi juurde, kust kõigile anti oma vanginumbri ütle- 
misel paar saapaid. Kulunud, võibolla juba mitme jalapaari poolt 
sissekäidud ja sellised, mis hakkavad kindlasti kohe hõõruma. 

«Millest nad neid saapaid teevad,» arutas Sangje endamisi. 
«Autokummidest või?» 

Nad kõndisid piki kitsukest, okastraatidega piiratud teed, maa 
sisemusse viivatest koobastest mööda, läbi kahe värava ning 
jõudsid lõpuks lagedale väljale. Ühest küljest piirasid seda barakid, 
teisest traatvõrgud ja okastraadipuhmad. Päike paistis ning ilm 
tundus peaaegu soe, taevas oli hele ja avar, vaid mõned üksikud 
kiulised pilved venitasid end aeglaselt üle lõpmatu sina. See pilt 

oli rõõmus pärast ahastavat laatsaretti, õnnelik pärast teadmatust 
ning puhas pärast räpasust. Lapsed liigutasid end esimest korda 
nii, nagu nad tegelikult peaksid seda kogu aeg tegema. Keegi 
kummardus, võttis maast valget, öösel sadanud ja mitte veel 
poriseks muutunud lund, sõi naeratades. Keegi tegi paar jook- 
susammu. Sangje sirutas end ja selg tuikas vaid kergelt, saapad 
hõõrusid palju vähem, kui ta oli alguses kartnud. Miskipärast 
oli ka tema õnnelik. 



XI 

«Ahalya Kjab, ülevaatusele.» 

«Mina?» 

«Sina jah. Ei kuulnud või?» 

«Kas midagi on juhtunud?» 

«Hakka minema!» 

Ahalya tõusis aeglaselt, vastu tahtmist ning kasvava ärevu- 
sega südames ja suundus vastuvõtutubade poole. Tal polnud 
aimugi, miks teda peaks välja kutsutama. Seda polnud mitte 
kunagi juhtunud. Peas keerlesid ähmased mõtted, et äkki on 
Remediosega midagi halvasti, äkki on lõpuks jõutud otsusele, et 
tema on selles kõiges süüdi. Äkki nad on leidnud mingi augmen- 
tatsiooni ning siis kaotab tütar oma ema. Väike Remedios jääb 
siia täiesti üksi, arstide ja valvurite meelevalda. Ahalyal hakkasid 
pisarad mööda nägu voolama. 

Kop, kop. 

«Sisse!» 

«Teie?» 

«Lood on siis nii, et hakkame kohe minema.» 

«Ma pidin ju veel mõtlema. Ja kus mu tütar on?» 

«Lähme kohe sealt läbi, jääb tee peale... Kõik on valmis.» Sergei 
Dorian avas närviliselt kohvri ja kontrollis selle sisu. «Valvuritega 
on räägitud. Kõik on valmis.» 

«Ma ei tea... te leidsite vaktsiini?» 

«Mille?» 

«Vaktsiini?» 

«Jah-jah. Kõik on korras.» 

«Mingit ohtu ei ole?» 

«Jah, teeme kiiresti.» 

«Aga mu poeg? Kas saite midagi teada?» 

«Ah! Muidugi! Lasteaias 2/5. Sangje Kjabi nime all.» 

«On temaga kõik korras? Ja miks nad talle sellise nime panid? 
Ma oleksin tahtnud midagi muud. Ma ei tea...» 

«Lähme. Lähme, aega ei ole.» 

«Ma ei tea...» 

Sergei koukis kitlitaskust väikese tableti ning neelas alla. Ta 
oli peaaegu nelikümmend tundi järjest üleval olnud, teinud 
oma vahetuse, kolanud mööda osakonda, rääkinud valvuritega. 
Närvide rahustuseks teinud kaks süsti. Oli väga kiire. Peas keer- 
lesid veidrad kujundid, mõtted olid muutunud katkendlikuks, kui 
ta neid kohe välja ei öelnud, siis kadusid need niisama kiiresti, 
kui olid tema hägusesse ajju ilmunud. Selle kõige kõrval nägi ta 
peaaegu ilmsi Remediost oma kõrval, ees, silmade taga, nagu 
unustatud unenägu - painajalikult - pikad juuksed keerdunud 
ligases vees, konksus, nuttev ja üksida. 

«Aita mind,» sosistas see kummitus. 

«Jah, jah,» kohmas Sergei ning kihutas piki koridore edasi, 
Ahalya vaevalt temaga sammu pidamas, astus lastehoovi kahe 
poolega klaasuksest sisse ja jäi otsivalt ringi vahtima. 

«Emme!» hüüatas pruuni siilipeaga tüdruk ning jooksis nende 
poole. 

«Jah, jah,» pobises Sergei, vaatas, kuidas Ahalya lapse sülle 
võttis ning pöördus minekule. 

«Kuhu me läheme?» 

«Kiiresti, kiiresti,» sosistas Sergei. «Ma võtan tüdruku enda 
kätte, saame rutem.» 

Remedios vaatas teda suurte silmadega, sõdis kätega vastu, 
aga oli nõus siiski lõpuks minema hakkama. 

«Kuhu me läheme?» kordas Ahalya. 

«Alla. Seal on tunnel, kus nad Kronost kasvatasid.» 

«Hulluks olete läinud?» 

«Mingit teist teed ei ole.» 

«Ma ei tule. Ja laps andke siia!» 

«See on ainuke võimalus.» 

«Ma ei saa lubada, et midagi juhtub. Parem oleme siin.» 

«See pole enam võimalik.» 

«Teie jaoks võibolla jah mitte. Aga meie pole midagi teinud.» 

«Lähme, lähme.» 

«Andke laps siia!» 

«Ei anna!» 

Sergei tormas edasi, laps hakkas nutma, ühelt poolt kiskus teda 
ema ning teiselt poolt punetavate silmadega valges kitlis mees. 
Mees lisas sammu, tormas koridore pidi edasi, jooksis kõminal 
treppidest alla, Ahalya tema kannul, ikka veel aru saamata, mis 
toimub, miks on kõik muutunud äkki ebaloogiliseks ja jaburaks. 
Sergei kahvatust näost aga oleks saanud juba välja lugeda, et 
tema seosed maailmaga pole enam päris endised - ta nägi kõike 
nagu läbi mitmekordse kile, kuulis kõike läbi uste, tundis läbi 
teki. Tema kinnismõtetest olid saanud reaalsed hallutsinatsioonid, 
võimendatud reaalsete rohtude poolt - irreaalses maailmas. Ta 
oli hullunud. 

Sergei komistas äkki trepil, kukkus ja laps jäi tema peale kaksi- 
ratsa istuma. Ahalya jooksis lapse juurde, haaras ta sülle, hakkas 
teda lohutama ning taganes aeglaselt. 

«Ahalya, see on ainuke võimalus. Te mädanete siin.» 

«Hull. Me mädaneme seal all!» 

«Näe, uks on siin, lähme. Palun! Me oleme väga lähedal.» 

«Ei.» 

Just nagu märguande peale läks nimetatud uks aeglaselt lahti 
ning keegi väike ja jässakas valvur vaatas veidi ehmunud ilmel 
välja: «Mis siin toimub?» 

«Mul on Berlioziga räägitud,» alustas Sergei. 

«Ei taha!» karjus naine ja hakkas kiiremini taganema. 

«Seis!» karjatas valvur ja lõgistas püssilukuga. 

Ahalya jäi hirmunult seisma, vaatas ikka veel maas lebavat 
valges kitlis meest ning karjus: «Tõbras! Ilge värdjas! Idioot!» 

«Lähme, palun.» 

«Vait!» proovis ka valvur sõna sekka öelda. 

Sergei kobistas kohvris ning võttis sealt kilekoti: «Näe, see on 
sulle. Väärt kraam. Puhas.» 

Valvur viskas sellele kõõrdpilgu: «Nalja teed või?» 

«Ausalt. Puhas kraam. Otse laborist!» 

«Tead mida!» Valvur võttis püssikabaga löögiks hoogu. 

Sergei vingerdas edasi, haaras mehel jalust ning tõmbas ta 
pikali: «Võta, võta. Aga lase meid alla. Saad kas või maha müüa, 
kui endal tarvis ei lähe.» 

Tõenäoliselt karjumise, klõbistamise ja lapse nutu peale astus 
uksest välja vastutav ohvitser, vaatas hämmeldunult avanevat 
vaatepilti ning võttis kabuurist revolvri. Vangla kõige salajasemas 
piirkonnas oli toimumas tõesti midagi äärmiselt eriskummalist. 
Siin oli valvuril rinnust kinni hoidev arst, karjuva lapsega naine, 
ilmselge ja häbitu altkäemaksu pakkumine. Väga ebameeldiv. 

«Kõigil paigal olla!» 

Sergei tõusis püsti, astus ohvitserile sammu lähemale ning 
teatas usalduslikult: «Nii nagu me kokku rääkisime... Kõik on 
siin.» 

Berlioz vaatas arsti, kratsis pead ja ohkas. Talle ei meeldinud 
niisugune rahmeldamine. 

«Milles asi?» 

«Näed, saad selle koti. Sama kraam. Ja lased meid alla. Tead 
küll, eks?» 

«Mida!?» 

«Alla, jah.» 

«Lolliks läinud,» ütles Berlioz üllatunult ning vaatas Sergei 
kahvatusse näkku. Segane vist. Aga võibolla on võimalik see asi 
enda kasuks keerata, nii et ei oleks mingit jama? Kõik ju teadsid, 
et arstid võivad sulle üht-teist müüa. Selle eest sai omakorda 
vangidelt peaaegu ükskõik mida osta. Peletada üksindust, vältida 
igavust. See kraam oli igal juhul parem kui morfiin. Teravam. 
Väikeste üleastumiste peale pigistati ikka silm kinni. Kõik teadsid 
seda. Muidugi, ta võib ju sellelt arstilt rohkem välja pressida. Võib 
ju nii teha, et arst jääb talle eluaeg kraami tooma... Ja lõpuks võib 
ju ka põgenemisel maha lasta. Kõike tuleb ette. 

Berlioz sülitas mõtlikult: «Olgu... Aga sa ise jääd siia. Muidu 
saavad kõik tina.» 

«Aga laps? Ja naine?» 

«Las kaovad.» 

«Nõus.» 

«Ei,» karjatas niaine. «Mitte mingil juhul!» 

«Kaod siit alla,» sisistas Berlioz. 

Tunnistajaid ei ole tarvis. Kõik, kurat, lobisevad liiga palju... 
Ta võib öelda, et ei tea midagi sellest, kuhu naine ja laps kadusid. 
Ning pealegi tekib küsimus nende kadumisest alles hiljem ja 
siis saab süü juba arsti kaela ajada. Niikuinii keegi ei usu teda. 

Dotsendid veel eriti. Kui nad juba kedagi kahtlustavad, siis põhja- 
likult. Väga põhjalikult. 

«Minge nüüd,» viibutas mees naisele revolvriga suunda. 
«Jooksuga.» 

«Ma ei taha. Värdjas! Mida sa oled teinud! Tõbras,» karjus 
Ahalya ilma suunata, endale ja seintele, silmad läikimas pisaratest. 

Sergei vaatas naise vesiseid silmi ja mõtles, et tõesti ei 
kukkunud kõige paremini välja. Aga ta vähemalt saab nad ära 
päästa. Nad jõuavad alla ning seal saab elada juba väljaspool 
hädaohtu. 

«Vaktsiin, võta vakstiin!» Ta jooksis naisele järele. «Näe võta. 
See on originaal, mu oma varudest. Ajajooksul, tead küll... Sellest 
jätkub mitmeks aastaks. Ma tulen teile hiljem järele.» 

«Värdjas! Sa oled hull. Hull.» 

«Kaduge nüüd.» 

Valvurid tõukasid neid mööda väikest koridori edasi, avasid 
plekiga ülelöödud ukse, millele oli joonistatud pealuu ja selle 
alla punaste tähtedega kirjutatud: «Sissepääs rangelt keelatud. 
Elukardetav», kõndisid ruumi keskele, vinnasid raske luugi lahti 
ning lapse kõõksuva nutu saatel lasid alla liigendilise trepi. 

«Seal all on vesine, aga kusagil peaks kummipaat olema,» 
seletas Berlioz. 

«Ma ei ole kindel, et me peaksime seda tegema,» alustas lühi- 
kest kasvu valvur närviliselt oma ülemusele otsa vaadates. 

«Ole vait. Kiire on.» 

«Tõesti, sellest tuleb jama... Paat ja... tead küll.» 

«Sa tahad ise sinna alla minna?» 

«Misasja? Sa ähvardad või? Ma annan kõigest kohe teada,» 
ütles jässakas mees äkki solvunult vihastudes ning pöördus käbe- 
dalt seinal rippuva musta sisetelefoni poole. 

«Kurat!» karjatas Berlioz, võttis hoogu ja virutas väikesele 
mehele revolvri käepidemega vastu kõrva. 



94 



Kuldne Aeg 

Mehe pea nõksatas tagasi, ta isegi ei oiatanud, kui liigend- 
noana kokku varises ning imelikult kükkasendis põrandale kukkus. 
Berlioz virutas jalaga maaslamajale kõhtu, tõukas kannaga edasi. 
Korra. Veel. Könksus kogu nihkus kollaste piirete poole, takerdus 
hetkeks torude vahele, kuid varises siis hetk hiljem alla ning 
sekundi pärast kostis vesine plartsatus. 

«Tahate, et teiega samamoodi läheb või? Kaduge alla!» 

Ahalya nuttis lapsega peaaegu sünkroonselt. Värisedes, hirmu- 
nult ja täiesti abitult. See tekitas niigi ülepingestatud õhku veel 
närvilisema võbina, oli tunda, et miski on kohe katkemas. Kõik 
oli halvasti. 

«Ärge kartke, kõik saab korda,» seletas Sergei. 

«See on hullumeelsus. Ma ei tea, miks ma suga kaasa tulin. Sa 
oled nõdrameelne. Hull. Hull.» 

Sergei proovis naeratada, see kukkus välja tehtult ja abitult, 
lõi siis närviliselt pilgu maha ja kummardus luugist alla vaatama: 
naine haaras esimestest redelipulkadest, ronis, laps nuttis, valgus- 
kiir peegeldus all loksuval veel, valgustas kägaras valvurit. Kõik 
paistis tuttav, nagu oleks ta siin varem olnud, kõike seda juba 
korra - või sadu kordi - näinud. 

«Perse!!!» 

Sergei karjatas äkilises mõistmises - see siin oli ju tema isiklik 
õudusunenägu, tema igaöine painaja. Ta oli nii põhjalikult elanud 
oma painajas, et tegi alateadlikult kõik selleks, et see ka täide 
läheks. Ta oli siin nagu unenäos. Unenäos nagu elus. Samas 
kohas, sama valgus, samasugune hirm ja abitus. Mis oli valesti 
läinud? Miks see juhtus? Nii palju kordi oli ta täpselt sama juba 
näinud, õuduse peale võpatades ärganud, et ei osanudki nüüd 
enam midagi muud teha kui seda elada, seda täide viia, nagu 
oleks ta kõike plaaninud. Või kes plaanib. Kes viib unenäod täide? 

Ta pöördus valvuri poole: «Las ma lähen ka. Palun. Sul on 
endal lihtsam pärast seletada.» 

«Vait.» 

«Ma...» 

«Vait.» 

Sergei proovis hüpata. 

Berlioz haaras tal kitlist kinni ning tiris tagasi: «Sina sitt ei 
lähe siit kuhugi. Oled kenasti minu juures, annan su üle. Kompu. 
Sina oled mulle preemiaks. Kenaks preemiaks.» 

Sergei rabeles, vaatas lakke, pea käis ringi: «Miks?» 

Ta oli liiga väsinud, ta ei jõudnud. 



XII 

«Ma pole mitte midagi teinud!» 

Valges kitlis mees mühatas põlglikult ja võibolla natuke kurvalt 
ning jätkas oma toimetusi. 

«Tõesõna!» 

«Saage aru, te olete ohtlik inimkonnale. Me kontrollime teid 
ja teeme kõik mis võimalik, et te saaksite jälle täisväärtuslikuks 
ühiskonna liikmeks. See kõik on teie enda pärast.» 

Anna Karen laskis pilgul langeda: «Ma pole mitte midagi 
teinud...» 

«Nende pärilike muutustega te aga võite teha. Meie andmetel 
olete te sigimisvõimeline.» 

Naine naeratas kurvalt ning ei vastanud midagi. Mida ta 
olekski saanud teha? Tal polnud enam tavalisi kodanikuõigusi, 
ta oli eraldatud tuttavatest. Ta oli Esimeses osakonnas. 

«Kui sõrmed on paranenud, siis peame teid muidugi 
steriliseerima.» 



96 



Kuldne Aeg 

«Miks mitte juba kohe?» imestas Anna mõttes. 

Mees astus lähemale ning keeras ettevaatlikult lahti naise käte 
ümber mässitud marliribad. Mida lähemal oli side nahale, seda 
pruunikamaks ja just nagu räpasemaks see muutus, kuni lõpuks 
tulid nähtavale hüübinud verega kaetud, korbatanud sõrmeotsad. 
Seal all võis aimata pikki, ikka veel veritsevaid sisselõikeid ning 
helkivate, sirgete ja tugevate küünte asemel vaid ümarat liha. 

«Hmm,» kommenteeris arst. 

«Mis seal on?» 

«Väga halvasti paranevad. Mädavool on suurenenud ning ma 
kardan, et infektsioon on haavadesse sisse läinud.» 

«Kuidas nii?» 

Mees jättis küsimusele vastamata ning tegutses mõtlikul ilmel 
edasi. Anna vaatas teda ja tundis, et ei ole mingisugust mõtet 
hakata lähemalt uurima ning teisele peale käima. Oli kuidagi 
alandav olla niimoodi, amputeeritult ja vigasena siin kabinetis 
ning kuulda kommentaare oma puude kohta. Sest tema jaoks 
oli see nüüd puue - terve elu oli ta elanud teadmisega küüntest, 
hoolitsenud nende eest, puhastanud, lõiganud ning viilinud neid. 
Need tulid tema tahte peale sõrmedest välja, särasid valguse 
käes ja läksid siis vaikselt oma kohale tagasi. Ta mäletas nii hästi, 
kuidas esimest korda - siis, kui miskipärast oli tema jalge vahelt 
hakanud verd immitsema («Mis see on!? Mis see on!?» polnud ta 
tükk aega taibanud) - oli näppudes miski kibelenud ning tema 
ehmatuseks olid sealt väljunud pikad, kaarjad ning ilusad küüned. 
Ta oli hakanud sõrmeotstes peituvaid terasid ning seda igakuist 
naiselikkuse tunnust omavahel nii tihedalt seostama, et tundis 
nüüd, nagu ta polekski enam ise. Nagu oleks talt võetud tema 
naiseks olemine. Häbistatult. 

Arst muidugi ei teadnud seda. Tema tahtis vaid head ja ei 
hoolinud sellest, kas inimesed ise ka oskasid tema pingutusi 
hinnata. 

«Valmis. . . Homme vaatame uuesti üle,» teatas mees sõbralikult. 

Anna tõusis, astus koridori, heitis põgusa pilgu seal kössita- 
vatele sidemeis naistele ja tüdrukutele ning jäi väsinud moega 
istuma. Neid eskorditi kõiki koos siia ja tagasi ning tema oli nime- 
kirjas umbes keskel - oodata tuli veel kaua. 



Töö oli väga lihtne, rutiinne ning igav. Kuna ta sõrmede pärast 
- mis mitte kuidagi ei tahtnud korralikult paraneda - ei saanud 
ikka veel midagi keerulisemat teha, siis paigutati ta kvaliteedi- 
kontrolli. Kõrgharidusega inimene ja puha! Pikas reas jooksid 
tema ees õmblusmasinate alt väljunud, sageli lohakalt ja hooli- 
matult kokkuõmmeldud valged aluspüksid, maikad, käterätid, 
taskurätid - kõik, mida ülevaatajad suutsid välja mõelda. Kõik, 
mida oli võimalik lihtsalt ja odavalt valmistada. Tema ülesandeks 
oli otsida lahtisi niidiotsi, liiga kõveraid õmblusi, rebenenud riiet. 
Suurtesse plastikust, siltidega varustatud kastidesse läksid riide- 
tükid kenasti kokkuvolditult, igaüks oma sordi järgi. Hunnikusse 
üksteise otsa lendasid vigased produktid, suvalises järjekorras 
ja hoolimatult. Jumal teab, kui kaua oli ta neid juba voltinud ja 
loopinud. Kolm kuud? Neli? 

Arst oli vist alles mõned nädalad tagasi sidemed ära võtnud 
ja öelnud, et rohkemat tema võimuses enam ei ole. Et kui para- 
nevad ära, siis paranevad... 

Ega ikka ei paranenud küll ning tööpäeva lõpuks hakkasid 
haavad alati põrgulikult tülitama. Ja tema muudkui sorteeris, 
voltis ja loopis vildakaid riidetükke hunnikusse. 

Annal oli pidevalt tunne, et kogu see vangla ongi üks suur 
vigaste toodete hunnik. Dotsendid olid kvaliteedikontroll ning 
rutiinselt ja tüdinult saatsid nad temasuguseid puudega trussikuid 
üksteise otsa hunnikusse, et neid siis hiljem ümber töödelda. Ei 

saa enam korralikku maikat? No hüva, teeme siis midagi muud. 
Lõikame küljest, harutame lahti ja valmis. Mis siin ikka pikalt. 

«Minust ei saaks vist isegi taskurätti,» pobises ta endamisi. 

Kostis tarin ja vile ning liin jäi seisma. Tüdinult viskas ta 
viimased puseriti õmblustega riidetükid suurde hunnikusse: 
tema päev sai läbi. 

«Tšau,» hõikas ta hanereas saabuvatele naistele ja hakkas koos 
oma vahetusega - samamoodi hanereas - väravate poole minema. 

Pikk järjekord läks aeglaselt. Nad pidid ära andma oma 
tööriided, nende isik tuvastati, vormirõivais naised kontrollisid, 
et nad midagi keelatut kaasa ei võtaks. 

«Mida paganat me üldse saaksime välja viia?» mõtles ta siit 
läbi tammudes alati. 

Nad teatasid oma numbri, valvurid kobasid hooletult vangide 
külgi, lobisesid omavahel. 

«Tule kaasa,» teatas äkki heledate juustega naisvalvur. 

Anna vaatas naisele otsa ja tundis, kuidas kõhus miski külmaks 
tõmbus... 

Selle paari kuu jooksul, mil ta siin päevavalguseta koobastes 
oli elanud, polnud mitte ükski valvur tema vastu niisugust oota- 
matut huvi tundnud. Neid kõnetati alati kui massi, rühma, vahe- 
tust, naisi, likvideeriti nimed, viidi kõikjale koos. Arsti juurde, 
tööle, kõikjale. Huvi sinu - kui inimese - vastu tähendas alati 
halba. Sa olid rikkunud reegleid, keegi valvur himustas sinu keha, 
sa olid liiga haige, et edasi töötada... Tagasi ei tuldud rõõmsalt 
- kui üldse tuldi. 

Rohelise vormisärgiga naine keeras ta nagu nuku enese ette: 
«Hakka astuma.» 

Anna heitis kiire pilgu ümberringi, tegi käega abitu liigutuse 
ja alistus. Ta oli vangis veedetud kuude jooksul õppinud küsi- 
musteta kuuletuma. Moodne iseseisvus ja haritus ei olnud siin- 
kandis just kõrges hinnas. 

Nad läksid läbi sopiliste koridoride, üle metallist, kõlisevate 
treppide, avasid kriuksuvaid uksi ning jõudsid lõpuks igapäevase 
välimusega, anonüümset esikut meenutavasse kambrisse. Valvur 
lahkus sõnalausumata. Anna oli üksi. 

Tal oli väga halb eelaimus. 

Siin ei olnud pinke ega nagisid, oli vaid rohelise sünteetilise 
vaibaga kaetud tühi ruum ning kaks ust. Ühest oli ta just sisse 
tulnud ning teine oli täpselt vastasseinas. Vaibal olid mõned 
tumedad plekid. Vaikus. 

Ta pöördus ning sikutas lingist. Kinni. 

«Kurat.» 

Vaatas siis otsivalt ruumis ringi, proovis leida midagi, mis 
annaks silmale pidet, midagi sellist, mis lubaks otsustada, et kõik 
on hästi. Laes rippus lihtsa kupli all ümmargune pirn ning andis 
hämarat, salalikku valgust. Värv seinal oli paarist kohast kergelt 
murenenud, näis, nagu oleks millegi raskega sinna virutatud. 
Praod jooksid ämblikuvõrkudena, moodustades salakirja, mida 
ta ei osanud lugeda. Aga see nägi välja nagu kiri, mille nõiad, 
kuradikummardajad, sortsid on omavaheliseks suhtluseks välja 
mõelnud. Ükskõik, mida selliste tähtedega ka kirjutada, alati on 
nende välimus ärvardav, vägivaldne, perversne. Need kirjad ongi 
vaid selleks loodud. 

«Mul pole midagi karta,» sisendas ta endale. «Ma olen tubli 
olnud. Pole põhjust paanitseda. Tobedus!» 

Vastasoleva ukse tagant kostis allasurutud kohatus. 

Anna tardus liikumatuks. «Oi kurat.» 

Keegi oli tahtnud, et just tema seisaks siin esikus ja ootaks. 
Aga mida? 

Tegelikult ta juba teadis. 

«Tule siis sisse, mis sa passid,» ütles hääl. 

Äkki ülevaatusele? Arsti juurde? Viiakse teise osakonda? 
Pääseb välja? 

Kauem oodata oleks mõttetus. Ta astus edasi ja surus linki. 
Vaikselt vajus uks lahti ning veri tuksatas, adrenaliin voolas 
soontes, lihased tõmbusid pingule. Halli tekiga kaetud reform- 
voodil vedeles alussärgis mees, umbes neljakümnene, suitsetas 
ja naeratas talle laialt. Ei mingit ametlikkust, ei valgeid kitleid, 
komisjone, kinninööbitud vormiriideid. Reformvoodi ja alussärk. 

«Tere, virsik.» 

Anna jäi vaikides lävepakule seisma - tal ei tekkinud enam 
mingit kahtlust, mis nüüd ees ootab. 

Iseenesest polnud siin ju midagi ennekuulmatut - nende 
paari kuu jooksul oli ta korduvalt sellele mõelnud. Ta teadis, et 
naisi viidi vahel valvurite juurde. Kõik olenes viisist, kuidas sa 
reageerisid. Leppisid? Neid lugusid oli palju. Hakkasid vastu? 
Polnud ühtegi kuulnud. Siis ei tuldud vist tagasi. See oli reaalsus, 
millega pidi arvestama. Nii keeruline oli mõelda, mida ise sellises 
olukorras teha. Kuidas olla? Mitu kuud öösiti, pimeduses, maga- 
jate oiete, ohete, niutsumise saatel naril lesida ning peas kõige 
võimatumaid mõtteid keerutada. Enne magamajäämist uneleda, 
jalad harkis, ning meenutada, kuidas kunagi kellegagi koos on 
oldud. Senikaua, kuni üle keha valgus magus värin ja haava- 
dest veidi kohmakad sõrmed jalgevahes märjaks muutusid. Mis 
seal salata, sellistel hetkedel tundusid valvuritel «külas» käinud 
naiste lood isegi erutavad. 

«Aga nii,» mõtles Anna. «Nii pole õige.» 

Tal oli hirm, maika vahelt paistev karvane rind tundus jäle, 
ta oli üleni krampis. 

«Palun, võta šampanjat,» pakkus mees. 

«Misjaoks see?» püüdis ta oma häält kindlamaks teha. 

«Lõdvestu,» tuli muigelsui vastus. 

«Kui sa kavatsed mind siin vägistada, siis pole mingit vahet,» 
sähvas Anna äkki vihaselt. 

«Ise otsusta. Ma püüan vaid viisakas olla.» 

«Kas see on viisakus?» karjus naine, näidates oma sandistatud 
käsi. «See või? See, et mind tiritakse nagu odavat hoora?» 

Anna oli püüdnud end rahulikuks sundida - kõik viitas sellele, 
et närvitsemine teeb asja vaid halvemaks. Ta mõistus oleks 
tahtnud selle olukorraga leppida. Aga paraku ei suutnud end 
kontrollida, see oli nagu okserefleks, mis allub tahtele alles pika- 
ajalise harjutamise tulemusena. Aga ta ei olnud eriti harjutanud. 

Mees kargas püsti ja virutas kaalutletud hoobi naisele vastu 
nägu: «Valisid siis teise variandi. Noh, mis seal ikka.» 

Jõuga rebis ta Annal riided seljast, käristas puruks triibulised 
tunked, sakutas lühikestest juustest. 

«Noh, nüüd oled kohe palju ilusam,» nentis ta lõpuks, vaadates 
enda ees seisvat alasti naist. «Ja ma pole mingi tavaline valvur. 
Ohvitser!» lisas ta nimetissõrmega lae poole osutades. 

Anna suunurgast immitses verd, mis värvis tema huuled puna- 
seks, tilkus lõuale ning sealt paljastele rindadele. 

«Sitakott,» kriiskas ta ning vereplögaste hammaste vahelt lendas 
paar piiska mehe valgele maikale. Ta oleks tahtnud seda meest 
karta, aga ei suutnud. Ta ainult vihkas. 

«Oo, mul saab tore olema,» irvitas vägistaja ning hakkas 
vöörihma kallal kohmitsema. 

Täpselt siis, kui pikad vormipüksid olid langenud ja mees asus 
jalgu roheliste kalifeede kitsastest säärtest vabastama, tegi Anna 
kaks kiiret sammu ning virutas täiest jõust põlvega. Ootamatult 
tabatuna kaotas ohvitser tasakaalu, jalad takerdusid ning õhus 
abitult kätega poolkaart viibutades prantsatas ta istuli. Muljutud 
näol oli vihane grimass. 

«Ah nii!» 

«Nii jah,» kähvas naine, haaras laualt pokaali ja lõi sellega 
umbropsu istukil kogule pähe. Kuldselt sätendades paiskus 
šampanja mööda tuba laiali, piserdades lage, voodit ja lõpuks 
põrandal rabeleva mehe valget maikat ja - mitte väga puhta 

välimusega - aluspükse. Klaasist murdus välja suur tükk ning 
jättis Anna kätte pika peenikese varre otsas helkiva kühvlitao- 
lise killu. Ta nähvas sellega veel kord üle mehe näo. Tulemuseks 
oli pikk kriimustus üle kulmu, põse, suu. 

«Libu!» röögatas mees, vintskles mõned meetrid eemale ning 
hakkas hüsteerilisel moel pükse üles kiskuma. Kinninööbitud 
sääreosa aga takistas seda meeleheitlikku tegevust ning tema 
kisklevad ja rabelevad liigutused olid peaaegu koomilised. 

Anna vaatas vaid vilksamisi teise pingutusi ning hakkas otsima 
midagi rasket, midagi, millega saaks selle asja lõpetada. Juba inter- 
naadis oli ta õppinud, et kui kakluseks läheb, siis tuleb see viia 
lõpuni - samal hetkel, kui sa oma eelise käest ära annad, oled 
ise pikali, sind kepitakse või taotakse tüdrukute peldikus peaga 
vastu potti. Nii see käib. 

«Kusagil peab ju see neetud pudel olema!» 

Oligi. Voodijala juures, pooleldi vedelikuga täidetud, paksust 
klaasist. Anna haaras tinapaberisse mässitud kaela pihku, pöördus 
hooga ning sai terava obaduse ribidesse. Mees oli jalad vabaks 
saanud, püsti karanud ning treenitud liigutusega löönud. 

«Kuradi libu!» 

Kukkumise pealt taipas naine, et enam pole mingit võimalust. 
Ohvitser, õpetatud tapma või vähemasti metoodiliselt peksma, 
sõjaväelane, kelle instinktid on treenitud kõigepealt vägivallaks 
ning seejärel... 

«Vägistamiseks,» teadis Anna. 

Mees hüppas talle otsa, haaras ühe käega naise kõrist ning 
teisega askeldas enda jalgevahel: «Just nii, jah, kullake.» 

Naine karjus jõuetus vihas, sülitas, selg pingutus kaarde. 

«Kui sa siin rabeled, tapan ära! Ega see esimene kord pole. Häh!» 

Haare kõri ümber tugevnes, naise pärani silmad tõmbusid 
vesiseks, suust kostis abitut kahinat. Vaba käega peksis ta 

mehele näkku, vastu kiilanevat pead, see vaid irvitas ning surus 
tugevamini. 

Läbi pisarate ja lämbumise pingutas Anna kogu jõudu. Valus 
oli. Mees nohises ning siputas jalgadega, proovides pükse jalast 
ära saada. Nähtavasti ei olnud ta selliseks olukorraks valmistunud. 
Anna värises, silme ees keerlesid täpid ning siis, vastikusest ja 
vihast poolminestununa tundis ta äkki, kuidas sõrmeotstes miski 
kiheles. Ta ei suutnud uskuda. Hetkeks kadus meeltest kõik peale 
selle tänulikult torkiva tunde. Jah. Tema naiselikkus oli tagasi 
antud. Kõigest hoolimata. Või just tänu kõigele. Ta on jälle ise. 

Korbatanud haavad häirisid vaid vähe, kui mingi ime kombel 
tagasikasvanud küüned sealt vahelt välja libisesid. Peaaegu üldse 
ei olnud aga tunda, kuidas need vajusid sisse mehe pehmesse ja 
kaitsetusse kaela, konksudena rebisid liha. Purunenud soontest 
lahvatas verd nagu pangest, põrand ujus ning Anna nihutas end 
selles ligeduses kramplevast ning korisedes häälitsevast mehest 
kaugemale. Ta oli nähtavasti hingetoru puruks rebinud ning veri 
mullitas vägistaja tõmblevatel huultel, tilkus sealt maikale ja ikka 
veel erekteerunud sugutile. 

«Said nüüd! Kuradi türa. Vitt,» karjus Anna, võttis mahakuk- 
kunud šampanjapudeli ning virutas täiest jõust. 

Kostis tuhm mütsatus ning mees vabises. Naise verine käsi 
tõusis ning sellele järgnes uus mats. Veel kord. Veel kord. Pudel 
libises peost, veeres klõbinal üle põranda ning peatus tasase kilk- 
satusega seina vastas. 

Vaikus. 

Oli kuulda vaid kähinal hingamist ühest valusast kurgust. 
Verine ja läbitümitatud, pükstesse takerdunud mees oli nüüd 
juba täiesti hingetu, liikumatu. Surnud. Mehe pea oli purustatud, 
nagu oleks sellest trammiga üle sõidetud. 

Vaikus. 

Anna vaatas seda pilti kangestunult, ärevusest ja adrenaliinist 
hingeldades. Süda pumpas verd valusate tõugetena, sees keeras. 
Mis edasi? Mis saab? 

«Mõtle!» 

Peas tiirles vaid tühjus, lausekatked, küsimused. Sees keeras. 

«Mitte nüüd. Mitte veel!» sisendas ta endale. «Hinga! 
Sisse-välja.» 

Ta on siin. Üksida. Keegi ei näinud. Üksinda. Keegi ei näinud. 

«Võtmed.» 

Ta pidi välja pääsema. Kohe! 

Õnneks olid mehe sääre ümber takerdunud kalifeepüksid võrd- 
lemisi kuivaks jäänud ning kehast eemal. Anna polnud sugugi 
kindel, kas tal oleks julgust jätkunud taskutes ka sel juhul sorida, 
kui need oleksid korralikult jalas olnud. Ajada käsi võõra kubeme 
juurde ja tunda veel sooja ihu. Ihu, mille tema oli tapnud. Jäle. 

«Käes,» sosistas ta traadiga kokkuköidetud kimpu välja siku- 
tades ning ukse juurde joostes. 

«Pagan,» needis ta, kui mõistis, et oli ikka veel täiesti alasti. 

Samas puudus igasugune tahtmine naasta sinna ruumi ning 
veel kord näha pööritamaajavat pilti. Mitte mingil juhul. Anna 
hingas, ikka veel üle kere värisedes, sügavalt sisse-välja, keeras 
kohmakate ja veriste kätega ukse lahti ja jooksis. Paljad jalad 
jätsid linoleumile kummalise kujuga erepunaseid jälgi, ta libises ja 
oleks peaaegu täies pikkuses kukkunud. Uks. Lingist tuge saades 
rebis ta selle lahti ning jooksis otsa samale valvurile, kellega koos 
ta siia oli saabunud. 

«Aaa,» ehmatas Anna ning virutas võtmekimbuga. 

Hämmeldunud, lotakates vormiriietes naine taganes ning 
ühegi kehakatteta kogu sööstis tast mööda, üle väikese raudsilla, 
trepist alla ning pimedusse. 

«Häire!» kiljatas valvur ebasõjaväelise tiiskandiga ning vilistas 
väikese tinavilega pööraselt. 



105 



Meelis Friedenthal 

Anna jooksis. Tal polnud vähimatki aimu kuhu, milleks ja miks. 
Ta tahtis ära, põgeneda, eemale. Oli enam kui selge, et varem või 
hiljem saadakse ta kätte, sest siit koobastest pääses välja vaid läbi 
mitme raudvärava. Läbi turvakontrolli. Kõik ehitatud selleks, et 
see ei oleks võimalik. 

Edasi. Trepp. Koridorid ristuvad. Vasakule? Jah! 

Laetuled valgustasid veriste päkkade, punasetriibulise - nagu 
sõjamaalingutega kaetud - kehaga, lõhkise huule, lühikeste klee- 
puvate, igas suunas turritavate juustega naise pööranguid, pidur- 
dust, starti. Ta oli nagu olend muinasjutust - kaunilt ahvatleva 
kehaga, verine, metsik. Poolinimene. Haldjas. Deemon. 

Kitsas koridor lõppes plekiga ülelöödud uksega, millele oli 
joonistatud pealuu ja selle alla punaste tähtedega: «Sissepääs 
rangelt keelatud. Elukardetav». Anna surus ja tõmbas. Kinni. 
Närviliselt klõbistades proovis ta võtmeid. Ei... Ei. Ei! EI! Jah! 

Hääletult avanes uks pimedusse, ta kobas käsikaudu edasi, 
leidis midagi piirdetoru sarnast ja üritas alla kummardudes otsida 
jalaga astmeid. Tühjus. 

«Neetud!» 

Keegi rammis raske ukse hooga lahti ja paiskas Anna peale neli- 
nurkse valgusruudu, mille tagant tormasid robinal sisse valvurid. 
Kostis hõikeid, ärvardusi. Laetuli pandi põlema ning väike ruum 
joonistus teravalt detailideni välja - kastid, diagrammid seintel, 
kummalised, kaitseülikonna moodi tunked nagis rippumas, 
kõrged säärsaapad nende all losutamas, ruumi keskel, signaal- 
kollaseks võõbatud piirdetorudest kinni hoidev, verine, alasti, 
hirmunud moega naine. 

Anna vaatas torude vahelt alla ja nägi seal laelampide tuhmi 
peegeldust hõbedaselt helkival pinnal. 

Ta vaatas eredasti valgustatud valvureid, kiljatas, lasi käed 
lahti ja kukkus. 

XIII 

Aldous tõusis voodis istukile, silmitses barakis täielikus vaikuses 
magavaid mehi ning ohkas. Kõik oli rahulik, tavaline. Raskest 
tööst kurnatuna ei soninud ega sipelnud mitte keegi, näis, nagu 
oleks lavatsitele laotatud hunnik sinakaid surnuid. Ettevaatlikult 
libistas ta end voodist välja, võttis madalad lääpatallatud pool- 
saapad kätte ning hiilis paljajalu mööda vahekäiku välisukse 
juurde. Hetkeks plekktahvli ees peatudes kuulatas ta pingsalt, 
muigas siis põlglikult ning avas aeglaselt ukse - kostis vaid 
kerget naginat. Kiiresti lipsas ta välja ning pani saapad alles siis 
jalga. Lörtsine jahedus tungis kergesti läbi triibulise vangirüü 
ning sundis meest õlgu väristama. Ta tundis end ebamugavalt 
ning kogu ettevõtmine riivas väärikust, aga teist teed ei olnud. 

«Seis!» hüüdis käskiv hääl, kui ta oli jõudnud vaid paar meetrit 
plekkuksest kaugemale. 

«Juba seisan,» vastas Aldous selgelt. 

«Ümberpöörd ning tagasi!» 

«Ma tahan rääkida.» 

«Ma sinu sitaga räägin!» 

Valvur astus lähemale ning tääki umbes vangi kõhupiirkonnale 
suunates jäi talle küsivalt otsa vaatama. Tal oli öises valvekorras 
igav ja sellest närusest vangist ei olnud midagi karta. 

«No räägi siis!» 

«Mulle öeldi, et teie poole võib pöörduda,» alustas Aldous taot- 
luslikult ebaleva tooniga. «Oleks vaja üht-teist osta. Ma maksan.» 

«Maksad? Häh. Millega?» 

«Heroiiniga.» 

Sinelis mees virutas püssikabaga kiirelt vastu vangi pead. 
Sisseharjunud liigutus, mis tavaliselt ei tähendanudki rohkem 
kui meeldetuletust, kes on kes. Et need raisad ülbeks ei läheks, 
nagu valvurid seda omavahel põhjendasid. 

Aldous komistas põlvele ning krimpsutas valust nägu. 

«Kelleks sa mind pead, naljamees!» 

«Ma kuulsin,» seletas Aldous viha alla surudes. 

Mõte oli lihtne - seal, kus peetakse kinni vange, tegeletakse ka 
narkootikumidega, ning asjasse ei ole segatud mitte ainult vangid, 
vaid ka vangivalvurid. Sellist asja lihtsalt ei ole võimalik ära hoida. 
Edasi jäi üle vaid selgeks teha, kes müüsid, mille eest ja kellele. 

«Valetavad, tõprad. Maha löön,» sisistas valvur. 

«Sergei Dorian.» 

«Mida?» 

«Tema soovitas.» 

See oli muidugi vale - Sergei Dorian ei saanud enam kelle- 
legi mitte midagi soovitada. Ta oli surnud. Surnud üledoosi taga- 
järjel paar aastat tagasi. Aldous mäletas väga hästi mehe ühegi 
karvata kolpa, vakstuna pingul nahka, kurdudega kaetud nägu. 
Pikast heroiinisõltuvusest peaaegu mõistuse kaotanud, magu 
oli lõpetanud seedimise, käed ja silmad ei kuulanud enam sõna, 
hambad viimseni suust langenud. Vaid oma õpilaste abil püsis 
ta hinges: hommikul süst ja purk beebitoitu, lõunal süst, purk 
beebitoitu, lõpmatu ringkäik. Aga ta oli ainuke, kes oskas vakt- 
siini valmistada. Ta oli ikka veel kuulus. 

Sergei oli kõike seda õppinud muidugi vangilaagris. Vähesed 
teadsid, mille eest ta istus ja mis temaga seal tehti - Aldous 
teadis, ja teadis ka seda, et endisest arstist oli pärast vabanemist 
saanud sõltlane, hull ja autoriteetne rets. On hämmastav, aga 
nii mõnedki asotsiaalid, vargad ja kerjused olid kunagi olnud 
tegelikult puhtad, osavad ja targad - rahamaiad ametnikud, 
ambitsioonikad teadlased, keelatud katsetega tegelenud arstid. 
Potentsiaaliga inimesed. Nüüdseks olid nad, paraku, paadunud 
narkomaanid ning seetõttu muutunud täiesti ebausaldusväärse- 
teks. Enamasti valmistasid nad varastatud algmaterjalist mitmesu- 
guseid mõnuaineid ning süstisid end pimedates keldrites, mustade 

ning tilkuvate kanalisatsioonitorude vahel. Neil olid värisevad 
käed ning sadadest süstlatorgetest paksu musta ja veritseva 
korbaga kaetud veenid. 

Otsingute, luuramiste ja arhiivides tuhlamiste käigus sai 
Aldous aga kuulda, et keegi neist keldris elutsevatest keemiku- 
test suudab oma selgematel päevadel ka eluks vajalikku vakt- 
siini valmistada. Kahjuks küll mitte päris nullist, vaid kusagilt 
apteegist varastatud kraamist. Aga seegi oli ime! Ta sai teada, et 
Sergei Dorian oli kunagi ammu, kümme või enamgi aastat tagasi 
varastanud dotsentidelt retsepti ja istunud siis oma aja, varjates 
seda teadmist. Ametlikult pandi talle süüks valvuri tapmist ning 
vaktsiini varastamist. Dotsendid ei osanud kahtlustadagi, et ta 
ise teadis, kuidas seda seda. Võibolla vaid see hoidiski Sergeid 
veel hinges. 

Nüüd aga elas tema oskuse najal kogu asotsiaalne, töötu ja 
kuritegelik kiht. Oli ju üldteada tõde, et kui sind aastas vähemalt 
korra ei vaktsineerita, siis oled surnud mees. Dotsendid uskusid, 
et on niiviisi lahendanud tööhõive probleemi. Sa pidid töötama, 
selleks et elada. Sõna otseses mõttes. Vaktsineerimisprotseduur 
oli seetõttu saavutanud peaaegu religioossed mõõtmed - tehaste 
töölised kogunesid sadade kaupa haigla juurde, ootasid kannat- 
likult järjekorras, käeveenid puhastati vatitupsuga, nad pöörasid 
pea harduses kõrvale, nõel sorgati sisse ning nõrutati neisse elu 
vedelikku. See oli nagu pattude andeksandmine: sa teadsid, et 
vähemalt aastaks on sulle kingitud armuaega, veel ühe aasta võid 
teha oma töid ja toimetusi, sest sinu nimi on kirjutatud elu raama- 
tusse. Aga kui sa järgmisel aastal kohale ei jõua, siis dotsendid 
ohkavad ning tõmbavad su nime maha. Sa ei ole nähtavasti 
täitnud oma kohustusi kiriku ees, pole maksnud maksu ning pole 
käitunud, nagu üks vaga ja usin usklik käituma peab. Õnnetu on 
inimene, kelle nimi kustutatakse elu raamatust! 

Ja õigus ka. Sa võisid olla küll töötamata, varastada toitu ja 
raha, vältida valu ning kord aastas kellegi pesemata ning vigase 
narkomaani käest armulauda osta... Aga see oli vilets aseaine. 
See polnud elu. 

Aldous sai sellest väga hästi aru, ja kui Sergei Dorian oli talle 
kõik vaktsiini valmistamisse puutuva - ning lisaks veel ka oma 
eluloo - täpselt ära seletanud, lahkus ta viisakalt kübarat kergi- 
tades, jättes mehele tänutäheks pool kilo strühniiniga segatud 
heroiini. Ta ei teadnud aga seda, et Sergei uuris pakki, maitses sisu, 
ohkas kergendunult ning süstis soojaks aetud vedeliku mõnuga 
enda veresoontesse - ta oli juba aastaid tundnud, et tema aeg 
on ümber. Ta ei suutnud oma teadmistega midagi peale hakata, 
ei leidnud väljapääsu. Alguses oli veel lootus, et äkki ta vabaneb, 
äkki saab ta minna ning otsida üles Ahalya ja Remediose. Ta oli 
vaadanud, kuidas Sangje kasvab, vaadanud nii, nagu vaatavad 
sind tänaval räpased vanamehed, korraks, vilksamisi, just nagu 
huvitult. Ta teadis kõike, aga ei suutnud midagi. Ta pidi süstima. 
Olgu siis. Võibolla suudab Aldous tema asemel. Keegi teine tema 
ümber ei suutnud, ta ise ei suutnud. Ta tahtis puhata. Ta teadis 
täpselt, mida on vaja selleks teha. 



«Tõpranäod. Ma topin nad kõik ise sinna auku,» ütles mustas 
dressis mees rõhutatult aeglaselt ning võttis pika peenikese orgiga 
vaagnalt kollase virsikulõigu. Puuvilja puruks hammustamisel 
paistis ta näost vaoshoitud raevu. 

«Mismoodi siis?» 

Vastuseks oli vaikus ja unelev ilme, ootus, et virsikusse kasva- 
tatud aine jõuaks peenikeste veresoonte kaudu ajju imenduda ning 
teha oma töö. Lihased lõtvusid ning mees pani varda ettevaatli- 



110 



Kuldne Aeg 

kult tagasi vaagnale. Tema liigutustest paistis end iga viimse kui 
rakuni kontrolliva inimese kaalutletud hoolikust. 

«Mismoodi?» 

Aldous tõstis laual vedelenud, sinisele lehele trükitud sedeli 
kahe sõrme vahel üles ning lehvitas seda Sokratese silmade ees: 
«Annaga on siis kõik.» 

Sergei Doriani aegadest saadik olid valvurid ning lõpuks 
ka dotsendid jõudnud järeldusele, et lootusetud juhtumid on 
targem alla Kronose juurde saata. Looja peaks ise vastutama 
oma ebatäiusliku loodu eest. Või siis antud juhul liialt täiustatud. 

«Mismoodi?!» 

«Ohverdati! Nagu nad ikka ohverdavad,» käratas Aldous 
korraks ülirahuliku inimese rollist välja langedes. «Nähtavasti 
ei allunud ta ravile ning dotsendid otsustasid ta Kronose juurde 
saata. Seal oli mingi jama - raportis kirjutatakse muidugi vaid 
«protseduurireeglite eiramine». Igatahes sai üks ohvitser surma 
ning paar niinimetatud tuvi pääses üles.» 

«Ja Anna?» 

«Loe ise.» 

Sokrates rabas lehe enda kätte: «Mida, kas ta ei jõudnudki 
kohale... Põgenes, põgenes... Tunnelisse! Kurat.» 

«Paistab jah, et jõudis ikkagi pärale. Kahju. Nii et temaga ei 
saa me enam arvestada. Võiks veel Kronosele kirjutada... Aga 
ma ei usu, et sellel mingit tulemust on.» 

«No ma ei tea... Tundub, et oleks mõistlik.» 

«Muidugi ma kirjutan!» kähvas Aldous. 

«Sitt lugu,» kohmetus Sokrates. 

«Pahasti jah. Mulle üldiselt ei meeldi inimesi niisama kaotada,» 
nõustus mees mustas. «Saad aru, me ei tohi unustada, milleks 
me selle asja üldse ette võtsime. Eesmärk peab olema kogu aeg 
silme ees, sest muidu võime kergesti eksida sinna, kuhu enamik 

kõntsast on vajunud. Anna oli läbiproovitud ning lojaalne. Teda 
oleks tulnud hoida... Aga meil on lootust.» 

«Jah?» 

«Ma tean, kus need tuvid on. Paigutasid hoidla kahte. Oks 
meie meestest on seal valvuriks. Me võime selle asja veel enda 
kasuks keerata.» 

«Mis sa mõtled? Diversioon?» küsis Sokrates teotahteliselt. 

Aldous silus mõtlikult vuntse ning ohkas raskelt. Ta paistis veidi 
pettunud nii labasest plaanist: «Jah. Kuidagi on vaja dotsentide 
tähelepanu kõrvale juhtida ning siis tegutseda. Meil on viimane 
aeg siit välja saada.» 

«Ma hakkan kohe pihta. Mul on paar inimest olemas, kes 
võiksid abiks olla. Neile peab muidugi linnutoitu tooma.» 

Aldous noogutas mõtlikult peaga ning õngitses endale veel 
ühe virsikulõigu, vaatas seda pikalt ja naeratas viimaks sära- 
valt, nagu oleks milleski otsusele jõudnud. Mehe hambad olid 
valged, vurrud korralikult piiratud, nägu rõõsa, küünealused 
puhtad, vangide tavaline triibuline kostüüm kadunud - lühi- 
dalt, oli näha, et ta oli suutnud mõne kuuga end vanglahierarhias 
kõrgele kohale upitada. Tema linnas asuvates laborites toodetav 
puhas heroiin tegi siin imesid. Nii valvurite kui ka vangide seas. 
Sellega oli õnneks läinud enda poole meelitada suur osa asot- 
siaalidest ja kurjategijatest, peamiselt need, kes olid ühe korra- 
liku süsti nimel valmis tegema mida iganes. Ta oli loonud võrgus- 
tiku, mis elas vägivallast, ähvardustest ja surmast, ja oli selle 
vastu teada saanud Kronose täpse asukoha, leidnud üles tunneli, 
teinud kindlaks, et dotsendid on sõlminud omaenda lepingud 
Kronosega. Kõik oli palju keerulisem, kui ta alguses oli ette kuju- 
tanud. Kuid nüüd oli ta vähemalt peaaegu võrdväärne mängija... 
Aga ometigi ei meeldinud talle praegune olukord. Õhtuti naril 
lebades mõtles ta kõigele sellele, mille pärast ta üldse siin on. 
Kordas oma programmi endamisi, vaikselt nagu mantrat, sest 

vangis olles - viibides pidevalt inimeste hulgas, kes on valmis 
tapma tühise asja pärast, suheldes omamehelikult valvuritega, 
kes süstivad end kolm korda päevas ja vägistavad naisvange - 
kõige selle sees elades kadus vahel eesmärk silme eest. Miks? 
Miks ta üldse tahab neid aidata. Kõik muidugi ei olnud sellised. 
Aga enamik... nagu juurviljad! Kui saaks selle põlvkonna hävi- 
tada ning jätkata puhtalt lehelt, mitte võtta kaasa kogu mineviku 
taaka. Aga ei. Minevik oli paratamatult olemas ning rõhus neid. 
Ja nad isegi ei teadnud, milline see tegelikult on. Olid vaid frag- 
mendid, katked, aimdused. 

«Mis sa arvad, kui suured me võimalused on?» küsis Sokrates 
tuimalt enese ette põrnitsevat ülemust uurides. 

«Suured,» ärkas Aldous mõtisklustest. «Kui juba selline asi 
juhtus, tuleb seda ka ära kasutada. Me oleme liiga kauaks siia 
jäänud.» 

«Aga Sangje ja Akira?» 

«Sangje las rabeleb ise. Panin tema peale suuri lootusi... aga 
pettusin. Midagi tas ju nagu oleks, Sergei rääkis ka, aga... Jah. 
Väga hea, et ma teda kõigisse üksikasjadesse ei pühendanud. Aga 
vanamees? Hmm. Akira on pärast seda intsidenti ebastabiilne, 
võibolla isegi ohtlik. Aga kedagi on vaja, kes selle vaktsiiniga tege- 
leks. Tõenäoliselt tuleb ta kaasa võtta. Aga kui on mingeid prob- 
leeme, siis...» Aldous vaatas Sokratesele paljutähenduslikult otsa. 

«Annast on kahju,» kohmas see vastuseks. 

«Mis sul temaga on? Läks, siis läks. Oli väärtuslik töötaja - 
aga elu läheb edasi. Võibolla saame tänu sellele jamale siit välja. 
Suhtumine on tähtis!» 

Aldous noogutas peaaegu võidukalt ning ulatas Sokratesele 
puuviljaorgi: «Ole lahke.» 

Mees naeratas kohmetult, täitis käsu ja asus kuulekalt virsikut 
mäluma. 

See juhtus kevadel. Millal täpselt, sellest polnud Sangjel aimugi, 
sest päevad, ööd ja kuud läksid siin väga kergesti segamini. Päike 
paistis kõrgemalt ja enam ei sadanud väljas lund. Madalates 
barakkides oli soe, vahel isegi liiga palav, kui selle tõrvatud 
katused tõmbusid pehmeks kuumavast päikesest ning sees higis- 
tasid vangide kehad leitsakulist auru. Küllap oli hiliskevad. 

Ta suundus koos teistega suurte tellisepõletusahjude juurde, 
et alustada oma igapäevast tööd. Sangje ülesandeks oli väikestes 
vagonettides saabuva, juba puhastatud ja segatud savi patsuta- 
mine kandilistesse vormidesse. Edasi laoti need päikese kätte 
kuivama ning hiljem saadeti ümmargustesse põletusahjudesse, 
tuhandekraadise kuumuse kätte tahenema, kuni sai valmis 
punane ja tugev kivi. Autokummide ja olmeprahi põlemise hais 
mattis hinge, lohakalt laotud põletuskuplite alt kerkis musta suitsu, 
see keerles, tungis kopsudesse, ajas läkastama. 

Sangjel oli veel vedanud - ta ei pidanud ligases saviaugus 
rassima, mudases vannis veega lohistama, jalgadega segu ühtla- 
seks sõtkuma. Seda tegid teised. 

Ometi polnud ta sugugi kindel, et nende tööd - üldse - peaksid 
tegema inimesed. Olid ju dotsendid ise kogu linna ehitanud: ise 
valanud, tassinud ja projekteerinud kõik hooned, valmis ehitanud 
oma jõududega. See, et nüüd pidid toormaterjali inimesed tegema, 
näis kuidagi kohatu ja ebavajalik. Võibolla oli see mõeldud vaid 
vangide alandamiseks, et nad ei unustaks, kes nad on ja miks nad 
siin on. Kuigi selle viimase koha pealt ei olnud Sangje sugugi 
kindel, kas ta seda teab. Ta lihtsalt oli siin. Kõik. 

«Miks need kuradi masinad seda ise ei võiks teha,» kirus 
Tšingis tüdinult, kui nad koos kallutasid järjekordse vagoneti 
vormiresti tühjaks. 

«Töö teeb vabaks,» muigas Sangje vastu. 

«Kurat. Nemad ehitasid ju kogu selle värgi!» 

Tšingis oli alati valmis needma ja siunama. Talle ei meeldinud 
dotsendid, Kronost ta vihkas ja selle kõrval jõudis põlgust jagada 
veel enamikule inimestest. Raske iseloom. 

«Jah... Aga kui kaua nad seda tegid? Ma olen aru saanud, et 
üle saja aasta,» püüdis Sangje oma tegevusele põhjuseid leida. 
Sisimas kartis aga temagi, et nad teevad mõttetut ja tühist tööd. 
Ahastamapanevalt mõttetut. 

«No vahet pole. Praegu nad lihtsalt passivad ja sunnivaid meid 
tagant. Oled sa mõnda dotsenti näinud üldse tööd tegemas?» 

«Sa võta asja sellest küljest, et inimeste ehitatud hooned on 
palju ilusamad. Kas või need uued kohvikud ja muidugi Valtari 
torn.» 

«Minu poolest võivad nad need persse pista. Mulle see moodne 
arhitektuur ei istu,» sülitas Tšingis trotslikult ja kuidagi tehtult. 

«No vaata, vaata seda. Ja räägi siis uuesti,» ütles Sangje pigem 
endale kui kaasvestlejale. Nad olid sarnase sisuga jutuajamisi 
pidanud juba siiasaabumisest alates. 

Tšingis aga ajas end ootamatult sirgu ning tõepoolest vaatas... 
Muidugi, ka tema nägi. Kui siin, kuumust õhkavate ahjude juures, 
end kikivarvukile ajada, siis paistis linna kohal kõrguv torn 
peaaegu täies pikkuses: väikeste, madalate ja töntsakate majade 
keskel sihvakad, taevasse püüdlevad kaared, punakalt kumav 
peahoone, kõrval kaks väiksemat heledamat torni. See oli nagu 
monument möödunud aegadele. Kaunis ja valusalt kurb mälestus. 

Torni saamislugu teadsid kõik siin linnas: keegi üliõpilane 
oli kunagi raamatukogus uurimistöö tarbeks materjali kogudes 
sattunud ühe kummalise pildi peale, mis kujutas lagedal väljal 
jämeda tulejoa peal seisvat masinat. Ei varem ega hiljem polnud 
keegi midagi sellesarnast leidnud. Pilt ilmus kohe ajalehes koos 
ekspertide kommentaaridega ning tekitas terves linnas keeva- 
lise arutelu selle võimalikest funktsioonidest. Peale jäi lõpuks 

arvamus, et see on rakett. Masin, mis lendab taevas. Kuigi selle 
pildi leidnud üliõpilane pakkus välja, et tegemist on väga suure 
dotsendiga. Tagaselja hakati teda selle eest pugejaks sõimama. 

Ärimees ja kunstihuviline Mikael Valtari oli aga raketti esma- 
kordselt nähes nii vaimustusse sattnud, et oli kohemaid otsustanud 
lasta projekteerida samasuguse hoone, samasuguste proportsioo- 
nidega, sama kõrge. Nii võimas ja enneolematu plaan oli algul 
linnavalitsuse ja dotsendid segadusse ajanud ning tekitanud suurt 
vastuseisu - arvestades asjaolu, et Kronose augmenteerimispro- 
jekt oli just avalikuks tulnud ning keegi ei teadnud, mis täpselt 
edasi saab. Samas aga ei saanud keegi eitada, et selline torn 
sümboliseeriks hiilgavalt Vana Maa kaunist minevikku, meenu- 
taks neile kadunud hiilgust... Veel enam, selle ehitamine andis 
võimaluse näidata, et ka nemad - praegu, hoolimata segadus- 
test - on juba suutelised midagi suurt ja ilusat tegema. Olema 
esivanemate väärilised. 

Töö lõpetamiseks kulus peaaegu kümme aastat. Kahju oli kõige 
rohkem sellest, et kogu selle ettevõtmise eestvedaja ei jõudnud 
maja lõplikul kujul oma silmaga enam näha, vaid suri, kui oldi 
vaid kuuenda korruse kõrgusel. 

Sangje vaatas koosTšingisiga seda ilu ja talle tundus uskuma- 
tuna, et vaid mõni aeg tagasi oli ka ta ise selle kauni hoone kahe- 
kümnendal korrusel pidutsenud. Kui kaua sellest möödas oli? 

Tema hea tuju lahtus: «Sa üldse virised liiga palju, Tšingis.» 

«Noo, noo,» kergitas teine kulme. «Ära ärritu. Ma tean küll, et 
sa oled seal üleval käinud.» 

Sangje mühatas vastuseks pahaselt ning tõmbas kangist, lastes 
rohkem poriga sarnaneva savi lodinal valuvormi. 

Just selle tõttu jäigi tal kuulmata esimene püssipauk. Küll 
aga olid väga hästi kuulda järgnevad plaksatused. Ta võpatas, 
tõmbas pea õlgade vahele ja kükitas automaatselt. Juba turvali- 

selt pori sees kohutava Tšingisi silmad vaatasid talle kohkunult 
otsa: «Mis lahti?» 

Nõutu pearaputus. 

Viimane kord oli ta kuulnud vintpüssidest tulistamist Voltaire'i 
kohvikus ning siis tõi see endaga kaasa tõmbleva ja klaasist ukse- 
poolte vahel viskleva keha. Ta teadis, et lasti vaid äärmise häda 
korral, mitte kunagi niisama. Aga nüüd. Paugud. Lakkamatult. 

Ettevaatlikult ümbrust uurides sai selgeks, et lasud kostavad 
piirdeaia lähedalt, tornist, värava juurest. Kõikjalt nende ümbert. 

«Tulistavad õhku,» näitas Sangje näpuga. 

Valvetornis oli väga hästi näha vormiriides sõjaväelase 
profiil, vintpüss vastu õlga toetatud, sihik taevasse pilvede poole 
suunatud. See oleks võinud olla pilt õpikust, niivõrd täiuslik oli 
laskeasend, niivõrd keskendunud oma tegevusele. Pauk. Uus 
padrun rauda. Pauk. 

Sangje vaatas püssisihikuga ühes suunas ja jäi uskumatul ilmel 
põrnitsema: «Näed!» 

Käsi värises, kui ta proovis Tšingisile sinise taeva taustal 
liikuvat kogu osutada: «Näed?» 

Tšingis kissitas silmi ja vandus: «Oi, perse. Keegi on põgenenud.» 

Väga raske oli nii kaugelt kindlaks teha seda väikest tumedat 
objekti, imelikku pilveräbalat, mis kiiresti liikus, tõusis ja langes. 
Paanikas. 

«See pole inimene,» sosistas Sangje lõpuks. «Saad aru, pole 
inimene!» 

Tšingis vaid vaatas ja raputas pead - ta polnud näinud kunagi 
midagi mardikast suuremat lendamas. 

Äkki oli näha, kuidas väike lendaja oma kursilt hälbib, kerkib 
nagu visatud kivi ning siis ootamatult laperdades ning pekseldes 
maapinna poole langeb. Paugud vaikisid. 

Sangje kargas püsti ja pistis jooksma. Ta oli näinud Kritiase 
teksti glossides ühte kritseldust, mis võis olla sarnane selle lenda- 
jaga. Ta pidi seda olendit nägema. See oli tema uurimisala. 

Ka teised jooksid, kuigi mitte keegi neist ei olnud sellise olen- 
diga tõenäoliselt isegi pildi peal kokku puutunud. Aga puhtakuju- 
line uudishimu on sageli see, mis inimesed tegutsema paneb. Kes 
tahab õelusest näha pihtasaanud põgenejat, kes soovib vaadata 
surnut vangipäevade igavuse peletamiseks, kes jookseb lihtsalt 
teistega kaasa. Selleks, et mitte maha jääda. 

Sangje tormas mööda tellisepõletusahjudest, mööda porist 
teed, põikas kõrvale saviaukudest, jooksis üle lageda välja, haaras 
laagri traadist punutud piirdevõrgust kinni ning vedas end üles- 
poole. Oks, kaks, kolm tõmmet ning juba ulatus ta vaatama pilti, 
kuidas rohelistes vormipluusides mehed longivad aeglaselt tagasi 
sissepääsu poole, ühel käes ripnemas midagi, mis meenutas oma 
segipaisatuses räbaldunud nuustikut. Vaevalt käelabast suurem, 
tiivad (tiivad!) õieli, veidralt kõveraks venitatud kaela otsas väike 
pea. Oks sulgjas jäse tõmbles kramplikult. 

«See on tuvi,» karjus Sangje ikka veel jooksust hingeldades. 
«Tuvi, lind! See elab!» 

Ta tahtis neid hoiatada, et nad ei tapaks sellist haruldust, et nad 
tooksid selle ettevaatlikult ülikooli uurimislaboratooriumisse, et 
ta saaks seda vaadata, leida kinnitust sellele, mida ta oli lugenud 
ja salajas lootnud. Kogu tema uurimistöö tilpnes praegu vangi- 
valvuri käe otsas ja võibolla koos sellega kogu nende tulevik... 
ja minevik. 

Oks tagasipöörduvatest valvuritest seisatas hetkeks, miski 
vingus Sangje kõrvadele väga lähedal ning seejärel jõudis temani 
ka vintpüssi kajav plaksatus. Käed lasid instinktiivselt võrest 
lahti, jalad kraapsasid vastu traati ning ta kukkus otsa all seis- 
vatele inimestele, lõi pea vastu kellegi õlga ning prantsatas näoli 
maha. Hetke lamades püüdis ta kindlaks teha, kas on pihta saanud 

või mitte, ning ajas siis end istuli. Pea käis saadud obadusest 
ringi ning nägu oli üleni poriga kaetud. Kusagilt mujalt aga ei 
valutanud. 

«Ainult hoiatuslask,» jõudis ta järeldusele. 

Vihaselt kraapsas ta käeseljaga silmi puhtamaks ning seletas 
ärritunud häälega ümberseisjatele: «Saate aru. See oli lind. Lind. 
Tuvi. Mitteinimene. Selliseid oli olemas Vanal Maal. Saate aru! 
Kõik, mida raamatud kirjutavad, on tõsi.» 

Nad kuulasid teda hetke vaikides ning siis hakkas keegi naerma: 
«See oli mingi augmenteeritu. Nad püüdsid selle lihtsalt kinni.» 

Sangje vaatas kõnelejale otsa: «Mine perse.» 

Tüüp kummardus ülbe naeratusega ning haaras tal rinnust 
kinni: «Sina ei saada mind nüüd küll kuhugi!» 

Porine ja tige, ajas Sangje end poolpüstakile ning virutas 
siis täiest jõust irvitajale rusikaga kubemesse. Kui mees maha 
kukkus, hüppas ta kaksiratsi selle rinnale ning hakkas meeletult 
taguma. Pähe, kaela, rinnale. Keegi püüdis teda takistada ning 
sai tagankätt hoobi. Siis haarati tal kõrist ning kisti jõuga tagasi. 
Rägisedes ning viseldes õnnestus Sangjel ümber keerata ning 
teda tirinud mehele otse näkku virutada. See oli Tšingis, nagu 
ta sekund hiljem märkas. 

«Vaban...» jõudis ta öelda ning siis neelas paarimehe rusikas 
sõnalõpu. 

Pea kumises ning hammaste vahel oli vere maitse. Sangje 
sirutas käed, et end kaitsta ja vabandust korrata, teised tema 
ümber parvlesid äkki, kostis hõikumist, kehad rähklesid, kusagilt 
vibutus jalg ning ta tõrjus selle automaatselt. Löök selga sundis 
ümber pöörduma. Ta ei saanud aru, kes see oli. Ebatavalise püssi- 
paugutamise ajal kogunenud pinged, vangis veedetud kuude 
tüdimus ning tuimus, mõttetute ülesannete täitmise rutiin, valvu- 
rite mõnitused - kõik lahenes ootamatult rusikavõitluses. Poris 

sumpamine ja huupi antud löögid. Mehed aelesid maas ning 
tagusid üksteist. 

See kõik jõudis kesta võibolla vaid paarkümmend sekundit 
ning siis hakkasid langema hoobid, mis polnud enam huupi antud. 
Mis polnud enam rusikad ja paljad jalad. Langesid rautatud püssi- 
pärad, plastikust nuiad. Korrakaitsjad jõudsid pärale. 

Plaks, virutati Sangjele nuiaga vastu pead ning ta võttis viivi- 
tamatult sisse harjunud poosi - kõhuli maas, käed kuklal. Selle 
asendi saavutamine ei võtnud kellelgi rähklejatest kuigi kaua, sest 
nad olid drilli teinud juba esimestest vangipäevadest peale: iga 
kord, kui hakati tümitama. Sa kas olid pikali - või sind tümitati. 

«No nii.» 

Valvurite saapad jalutasid kõhutavate kehade vahel ja peal, 
silmad hindasid olukorda. Keegi lamajatest ei oianud, keegi 
ei liigutanud, mis sest, et oli valus, kui rautatud kirsad astusid 
vahel sõrmedele, surusid kriginal vastu koljut. Oigamine oleks 
hullemaid tagajärgi kaasa toonud. Nad teadsid. Õnneks oli maa 
porine ja pehme. Külmunud pinnal niiviisi näoli lebada oli sada 
korda hullem - ninast hakkas verd jooksma, põsenahk rebenes. 
Hea, kui hambad suhu jäid. Kiitkem kevadet. 

«Tahtsite siin etendust vaadata, mis? Kultuurihuvilised,» 
alustas hääl ülalt. «See oli põgenenud vang, alt koobastest. Keegi 
augmenteeritu sünnitas värdja ja kuidagiviisi pääses see alt üles. 
Esmakordne juhtum muide.» 

Sangje tajus hääles väikest ebakindlust ning isegi asjaolu, et 
neile midagi seletati, oli ebatavaline. Ta naeratas ning huulte 
vahelt pressis sisse veidi porisegust vett. 

«Selle segaduse eest siin saab kogu teie barakk õhtul vaid 
poole toidunormist. Ja nüüd kõigil rahuneda ja oma tööle tagasi 
pöörduda.» 

Vangid hakkasid end peaaegu rõõmsalt püsti ajama. Karistus 
oli tavatult leebe. 



120 



Kuldne Aeg 

«Ja joostes käib see asi,» käratas valvur, näidates neile kummi- 
nuiaga suunda tellisepõletusahjude poole. Nagu oleks tal häbi 
oma liigse inimsõbralikkuse pärast. 



XV 

Anna kukkus oma kolm meetrit. Nii lühike ja nii pikk aeg. Ta 
proovis tasakaalu säilitada, valmistus kokkupõrkeks ja sirutas 
käed tugeotsivalt ette. 

Plaks. 

Jalad maandusid millelgi kõval ja veidi vetruval, libisesid ning 
keha kukkus räntsatusega orgaanilisest klaasist plaadile. Peopesad 
võtsid löögi vastu ning terav valu lõi õlgadesse. Silmanurgast 
märkas ta sillerdust endast allpool. 

Terav vilin, plaks, kõmisev kaja. 

«Jätta! Idioodid, tulistamine jätta!» 

Anna ümber hakkas alguses vaikselt, nagu hiilimisi, kostma 
rebenemise krigisevat ning murdumise praksuvat häält. See 
muutus järjest kõvemaks ja julgemaks, ta proovis end vaeva- 
liselt püsti ajada, sumpas, nagu oleks vajunud ootamatult läbi 
õhukese jää, püüdis end kindlama pinna peale upitada. Asjatult, 
kõik murdus ja prigises ning... 

Plinn. 

Ta kukkus jälle. Täiesti tasakaalu kaotanult langes Anna veel 
paar meetrit ning plärtsatas lõpuks madalasse vette. Vesi loksus 
vastu nägu ning maitses hapukalt nagu halvaksläinud supp. 
Ümberringi kostis plaginat, vurinat ja kuristamist. Mitu rasket 
ja teravat klaasitükki kukkusid sulpsatusega tema kõrvale, üks 

põrkas vastu jalga. Ta tõmbus valust kõverasse ning keeras end 
ehmatusega selili, jäi vaatama oma pea kohal hõbedaste serva- 
dega ümmargusest august allatulvavat valgust, orgaanilise klaasi 
tükid ripendasid. Ähmaselt jõudsid tema poole närvilised ning 
läbisegi karjutud hõiked. 

«Kinni, kiiresti luuk kinni!» 

«Kas ta kukkus läbi?» 

«Juhmardid! Kes tulistas?» 

«Tulevad välja! Kiiresti!» 

«Sina lähed järgmisena, ma ütlen.» 

«Kus on Berlioz? Keegi kurat peab ju selle üleandmise eest 
vastutama!» 

«Berliozil on pea otsast ära.» 

«Pea otsast ära? Mine perse!» 

Kaugel ülal surisevate lampide kiirguses sätendasid puruks- 
rebitud luugi sakilised servad päiksena. August tulvavas valgus- 
koonuses lendasid parvena väikesed pruunikad karvased olendid, 
pekslesid tiibadega, püüdlesid ülespoole. 

«Kiiresti, kõik uksed sulgeda!» 

Kriginaga ja kõlinaga liikus metallist katteluuk ning nagu 
varjutuse aegu ilmus taevasfäärile tehtud avause ette äkitselt 
kaarjas, tume serv; see nihutas end edasi, heledast valgusest oli 
näha veel vaid kitsas sirp, ning siis - hetkel, kui päris taevas oleks 
lahvatanud päikesekroon - saabus täielik pimedus. Kostis meele- 
heitlikke, ebainimlikke viiksatusi, plaginat, tümpsatusi. 

Naine pilgutas mitu korda silmi, nuuksatas. Ta ei näinud mitte 
midagi. Pimedus oli totaalne. Ümberringi kostis plaginat, vurinat 
ja kuristamist. Peale selle vaid tema enda värisevate käte poolt 
tekitatud solin ja vaikus - valvurid üleval kas ei tahtnud või ei 
julgenud talle järgneda. Tegelikult nad teadsid, et kui oled kord 
juba alla sattunud, siis tagasiteed naljalt enam pole. 

Anna tõusis pingutusega püsti, keha valutas ja meenutas 
talle, et on peksa saanud, põgenenud ja kukkunud. Ta kobas 
kätega enda ümber. Tühjus. Mitte midagi. Leige hapukas supp 
ning plagin. Vahel jäi talle mulje, et miski on näost väga lähe- 
dalt mööda vuhisenud, oli tunda kerget õhuliikumist. Ta laskus 
poolkükakile ja ettevaatlikult jalaga kompides hakkas suvalises 
suunas edasi liikuma. Vesi solises, tundus kleepuv ning rasvane, 
ulatudes kohati üle põlve. Jalad nagu oleksid aeg-ajalt astunud 
libedate ja vahel võibolla karvaste esemete peale, ta ei julgenud 
vaadata, võpatas ja kiirustas edasi minema. 

«Ai!» 

Kostis prõks, midagi teravat tungis paljasse talda ning ta 
oleks peaaegu tasakaalu kaotanud. Ühel jalal hüpeldes rapsas 
ta kleepuva puntra minema ning ilma igasuguse ettevaatuseta 
lonkas edasi - järgmisel sammul käis tuhm mats, silmade taga 
lõi korraks välku ja keha lõtvus. Anna oli peaga vastu seinaku- 
merust põrganud ning nagu niidetult maha langenud. Vett oli 
siin vähem, võibolla vaid paari sõrme jagu ning lõpuks sai ta 
pikali olla. Lõpuks. 

Ta keeras end selili, rasvane ning kleepuv vesi oli soe, ta oli 
nii väsinud. 



«Kas ma magan?» mõtles Anna. «Kas mul on silmad kinni või 
lahti? Kas mul on päriselt valus või toimub see kõik unes?» 

Ta ei teadnud, kui kaua oli möödas hetkest, mil ta siia pikali 
vajus. Alates kummalise tehispäikese varjutusest oli aeg kaotanud 
oma lineaarse ning tiksuva rütmi. Jäi mulje, et siin all seda enam 
ei ole, või kui hea fantaasia puhul tõsiselt pingutada, siis võis ette 
kujutada, et aeg on nagu klimp, vedel ollus, mille sisse on sind 
kastetud ning kus sa sihitult ringi hulbid. See oli nagu hapukas 

vesi, mille sees ta lamas. Ta ei saanud aru, kas aeg - ja tema 
selle sees - liigub edasi või hoopis tagasi, kas ta seisab paigal 
või kihutab kiiresti. Kurin ja plagin ümberringi oli ühtlane ning 
korduv. Nii sarnane unenäohäältega, unenäoajaga. Võibolla veidi 
ka tühja kõhu korisemisega. 

Anna ajas end istuli ning libistas kätega mööda seina, põrandat. 
Ligase vedelikuga kokku puutudes tegid värsked haavad sõrme- 
otstes haiget, kõrvetasid ja tuikasid, oli tunne, et see valus vesi 
roomab veresooni pidi kehasse edasi. Ümberringi oli kivi, liiva- 
terad, betoon. Sõrmed sattusid pehmele ja karvasele tombule. 

Ta tõmbas käed kiiresti tagasi ning püüdis neid instinktiivselt 
kuivaks hõõruda. Sisemuses keerles midagi vastikut ja õudset. 

«Jäikus...» 

Anna ei suutnud aru saada, mida kujutasid endast need vees 
loksuvad räbaldunud känkrad. . . Väljas ju ei olnud linde ega loomi. 
Olid vaid mõned putukad, kes suvel sumisesid ning talvel kuhugi 
ära kadusid, surusid end keldritesse ning kuivasid seal krõbise- 
vateks kestadeks. Need olid ainukesed lendavad olendid, kogu 
elusloodus ja nende söök. Inimestele tarviliku toidu kasvatasid 
dotsendid kusagil kasvulavades, tehaste vaheseintes - seal uitasid 
rohutirtsud, termiidid, jahumardika vastsed, proteiinirikkad 
prussakad. Need, jah, olid talle vägagi tuttavad. Neid poleks ta 
kartnud. Suurtest torudest valgusid putukad köökidesse, panni- 
dele, kõrvetavasse õlisse, sealt edasi plastikkarpidesse ning kaup- 
lustesse. Äädikaga rohutirtsud olid väga head... 

See mõnevõrra ühekülgne menüü oli alles Kronose loomisega 
veidi vaheldust juurde saanud: dotsentide ettevõtmise algstaa- 
diumis - siis, kui Kronos oli vaid tuksuv tombuke ümmarguses 
klaaskolvis - olid poelettidele hakanud ilmuma tomatid, kurgid, 
viinamarjad. Väike ja alguses vaid taimse loodusega eksperimen- 
teeriv Kronos oli kuidagi välja mõelnud, kuidas võiksid need 
ehitatud olla, mismoodi võiks edaspidi köögivilju kasvatada. 

Inimesed rõõmustasid! Dotsendid rõõmustasid võibolla isegi 
rohkem. Veel enam, nad olid peaaegu uhked: elu areneb ja muutub 
paremaks, Kronosest saab tõhus abi ühiskonna arendamisel! 
Masinad olid ju loodud peamiselt lapsevanemateks, inimestele 
toeks - hellad, head, hoolitsevad. Tundide kaupa võisid nad istuda 
pisikeste beebide või maimikute juures, vaadata laste mängu 
ja müramist ning sellest siirast rõõmu tunda. Aga ühiskonna 
juhtimine ja haldamine ei olnud dotsentide ala... Ei. Nad poleks 
tahtnud ei ehitada ega juhtida - aga teisiti ei saanud. Võibolla oli 
probleem ka selles, et dotsentide sekundaarne mälu, see, mis pidi 
talletama informatsiooni kõigest muust peale lastekasvatamise, 
oli tuhmunud ning segane. Need isendid, kes olid pikast unest 
ärgates enam-vähem mõistuse juures, püüdsid mitme peale kokku 
klapitada informatsiooni, mis kunagi oli nii selgelt ja arusaada- 
valt ajudesse kirjutatud. Võrdlesid ja analüüsisid, mõtlesid, pingu- 
tasid. Paraku, ka need oskused olid kõvasti kannatada saanud. 

Midagi neil siiski õnnestus. Nad taastasid pisimate detailide 
täpsusega maailma, mida nad mäletasid ja tundsid. Seal oli palju 
segast ja tarbetut... aga olgu. Selle, mida nad ei mõistnud, ilmu- 
tasid masinad mikrofilmidele ning paigutasid suurde raamatu- 
kokku inimestele lugemiseks. Nad lootsid, et inimesed saavad ise 
hakkama, sünnitavad palju terveid lapsi, kellega neil oleks tore 
mängida. Saabub aeg, kui inimesed ise hakkavad juhtima ning 
ehitama. On töökad ja ausad. 

Aga juhtus nii, et inimesed ei olnud seda mitte, lapsi sündis 
vähe ja Kronos kasvas suureks. Hakkas oma peaga mõtlema. 

Dotsendid tundsid ebaõnnestunud lapsevanema abitut ängi 
ning jõudsid järeldusele, et lapsi tuleb karmimalt kasvatada. 
Vabakasvatus toodab kurjategijaid! 

Nende vanemliku hoolitsuse tagajärjel vedeles Anna nüüd 
hapukas vedelikus ning tundis, kuidas sees keerab. Ta tõepoolest 
ei olnud enam võimeline ühtki pahandust korda saatma. 

«Olgu...» 

Peaaegu trotslikult ajas ta end püsti ning hakkas seinast tuge 
otsides edasi koperdama. Jalatallad olid miskipärast valusaks 
muutunud ning iga samm mööda betoonist valatud põrandat 
oli ebameeldiv. Nagu oleks ta jala ettevaatliku mahaasetamise 
asemel mööda liivapaberit liugu lasknud. Selg kuumas, peas 
kumises, kondid valutasid. Aeglaselt kogunes ja kasvas mõistu- 
sesse kallerdunud ärritus ja viha. 

«Aah....» 

Jõuetult püüdis ta oma raevule mingisugust suunda leida - 
tahtis taguda seinu, aga need olid nii kõvad ja karedad, taguda 
seda äraneetud vett, aga sõrmedel oli nii valus... 

Miski lendas väga lähedalt näost mööda ning ta virutas rusi- 
kaga täiest jõust, huupi. Mööda. Uuesti tasakaalu kätte saades 
luukas ta edasi, viha muutus kiiresti meeleheiteks, ta nuttis ja 
kirus. 

«Värdjad, vittu, vittu!» 

Hääl halises tunnelis edasi, põrkus vastu seinu, võimendas 
ja kordas tema ahastust. Ta ei näinud mirte midagi, ümbrit- 
seva pimeduse ja koopa raskus vajutas järjest tugevamalt. Ta ei 
suutnud mõista, mis toimub. 

«Näe, sinna pugend,» ütles äkki hääl. 

«Pugend, pugend... gend...» kordas kaja mõnitavalt. 

«Siia,» karjatas Anna. 

Keegi näitas valgust, see pimestas, ta jäi juhmistunult seina 
äärde seisma. Lüheldane kummisäärikutes ja tunkedes kogu 
hüppas plärtsti vette ning oli paari sammuga Anna juures. 
Väikesed teravad sõrmed tõukasid teda edasi, ta komistas, 
koperdas põlvili. Hallikas kortsuline käsi krahmas tema lühi- 
kestest juustest, lodinal tuli kuklast lahti suur tükk peanahka. 
Kostis vandumist ja itsitamist. 

«Noh, selle oleks ta nüüd peaaegu ära seedinud.» 

«Paistab jah, et on üleval mingi pahandusega hakkama saanud. 
Tavaliselt löövad ikka enne maha, kui niiviisi alla viskavad.» 

«Vaata, seljalt juba nahk täitsa maas, on teine siin päris kaua 
vedelenud.» 

«A mis me tast üldse veame?» 

«Kronos tahtis, et me kõik elusad ikka kohale tooksime.» 

«No kurat, see on ju raske.» 

Tule peale lendasid kohale karvased tuvid, tiirlesid ümber- 
ringi ning püüdsid võimalikult kaua viibida taskulambi valgus- 
koonuses. See tähendas pidevat Anna lähedalt möödavuhisemist, 
linnud parvlesid näo ees ja muutsid niigi väga segase arusaa- 
mise toimuvast veelgi segasemaks. Äkki klammerdusid teravad 
küünised talle pähe ja karvane tuvi proovis kratsides ning nahk- 
jate tiibadega meeleheitlikult plagistades end seal kinni hoida. 
Valgusvihk nihkus korraks kõrvale, tegi laes kaare ning siis kostis 
tume mütsatus. Hetkeks oli valgus veel vees siplevale kogule 
suunatud, kuid kohe pöördus jälle Annale tagasi. Taskulambiga 
olend oli tuvile - tuleb tunnistada, et üsna osavalt - äianud. 

«Noh, sitt, sure seal.» 

«Kronosele kah midagi kõhtu...» 

Kostis nilbe naerupahvak. 

Anna vaarus, pilgutas totralt silmi ja vajus mehikeste ponnis- 
tuste kaasabil lõpuks poolminestunult paati. Alles siis, kui lamp 
ootamatult kustutati, linnud jätsid rabelemise ning ta kuulis vaid 
vee vaikset loksumist vastu kummipaadi täispuhutud külgi, suutis 
ta peas korratult kihisevaid mõttekatkeid veidigi jälgima hakata. 
Ta sundis end mõtlema. Selg oli nagu tules, pea valutas ja huugas, 
veri tuksus läbi vigastatud kohtade valusalt, rebestas sooni. Jäi 
mulje, et iga südamelöök surub kehas ringlevat vedelikku selja, 
pea ja jalataldade kaudu välja. Tal hakkas selle pildi peale paha, 
kõhus kramples ning valulikud spasmid proovisid maost midagi 
välja ajada. Huulteni jõudis vaid ilge maitse. 

«No ära tõmble siin!» karjatas solvunud hääl ja virutas talle 
mingi tömbi esemega. Tõenäoliselt oli tegemist sellesama tasku- 
lambiga, mis oli nii osavalt tuvi uimastanud. 

Ja Anna - erinevalt tuvist - oli pisarateni tänulik, kui mõistus 
kustus. 



XVI 

Sangje istus voodiserval ja sõi kuivikut. Kõht oli tühi. Väga tühi. 
Ja tühja kõhuga inimene ei suuda mõelda mitte millelegi peale 
söömise. Luuletajad, teadlased, filosoofid, ka need lõid tõenäoli- 
selt oma parimad teosed täis kõhuga. Siis, kui nende kamber oli 
soe, neid ei kihutatud tagant ning lasti niisama olla. Vaba aeg, see 
on kõige olulisem. Shole - moment, kui sul on aega õppimiseks, 
sa saad kasutada ülimat luksust ja tegeleda mõtlemisega ning 
kooliga. Vaid inimene, kellele kunagi on antud vaba aega ning 
siis see ära võetud, teab, kui hirmus on karistus. Vaba aeg ei ole 
logelemine, vaba aeg on avatud, vaba, täis võimalusi. Vangla aeg 
on aga kinnine ring, lõpmatult korduv ning väsitav, täpselt niiviisi 
planeeritud, et ei jääks hetkegi avatust ja avarust. Täiuslikult auto- 
matiseeritud, minimaalselt ressursse tarbiv, oodates paratama- 
tult liikuvate osade kulumist. Aga neid saab ju välja vahetada. 

Sangje ei suutnud enam oodata. Ta tõusis püsti, pani kuivi- 
kutüki taskusse ning kõndis baraki ukse poole. Jõuetu olemi- 
sega mehed põrnitsesid enese ette, mitte keegi ei teinud temast 
välja. Ka siis, kui ta ukse avas, kui kostis kääksatus ja tõmbe- 
tuul plagistas naride ette pisukesekski privaatsuseks riputatud 

kaltse, ka siis ei reageerinud mitte keegi. Kõik olid oma nälja ja 
väsimusega liiga ametis. 

Väljas hõljus märg ööõhk, kostis valvurite lühikesi hõikeid 
ning prožektorite vihud otsisid midagi huvitavat, millel pidama 
jääda. Aga olid vaid tuttavad madalad ja pikad barakid, sirged 
teed, mahajäetud, nagu igaveseks unustatud telliskiviahjud, sada- 
dest jalgadest trambitud pori. Sangje kõndis suvalises suunas, 
tegelikult mitte midagi mõtlemata, lihtsalt tungist saada eemale. 
Valgusvihk liikus talle vastu, jõnksatas ning pöördus oma kind- 
laksmääratud rajal tagasi. Ta jalutas hõõguvvalgele laigule järele, 
mitte keegi ei peatanud teda, mitte keegi ei hõiganud. Ta liht- 
salt kõndis. 

Sangje mõtles sellele, kus Anna võiks praegu olla, mis on 
temaga siin tehtud? Kas naine peab samuti kandma telliskive, 
kas ta on juba pääsenud maa peale? Aga ei... tõenäoliselt on ta 
ikka veel Esimeses osakonnas, nii kiiresti neid tavaliselt üles ei 
lasta. Ta ise ei tundnud mingit süüd ega kahetsust siinolemise 
pärast, kõik oli muutunud kuidagi kaugeks ja hämaraks. Praegu 
ei olnud ta ei vihane ega kurb. Tuim. Võib olla, arutas ta, et see 
ongi vangivalvurite eesmärk. Muuta meid tuimaks ja elutuks, et 
me ei sooviks, ei tahaks enam midagi. Masinatena tõuseksime 
hommikul üles, viletsate pooltöötavate masinatena, ja asuksime 
tegema lihasse ja luusse salvestatud liigutusi. Need vähesed 
korrad, kui ta siin olles üldse oli und näinud, nägi ta peamiselt 
seda, kuidas ta muda valuvormi kallab ning ahju lükkab. Ka unes 
ei pääsenud ta vangistusest. Temasse oli kõik siinne nii põhjali- 
kult imbunud. Ja uni... mis see on? Kas tegemist on päevaste tege- 
vuste, soovide manifestatsiooniga? Või on tõesti nii, et inimene 
unustab unes. Mida rohkem ta magab, seda rohkem unustab, sest 
vastasel korral läheks ta hulluks. See, kes ei suuda unustada, on 
hull. Ja see, kes kõik unustab, kõnnib pidevalt nagu unes - kõik 
on uus, ootamatu, ebaloogiline. Vahelduvad paigad ja kohad, 

ühest reaalsusest teise minek toimub sujuvalt ning ilma küsi- 
museta «ons see võimalik». Lihtsalt juhtub. 

Aeglaselt logistas mööda suur veoauto, kast pingul present- 
riidega kaetud, alt raudkarkass ribidena esile tungimas. Selle 
presentse nahaga ja raudse luustikuga olendi kõhus kükitasid 
inimesed, sõjaväevormis. 

«Neetud, selle kamba põgenemise pärast on kogu öiste vahe- 
tuste jant täiesti perses.» 

«Noh, põhimõtteliselt on mul paar ideed siiski.» 

«Ah?» 

«Tss, tasa, hiljem räägin.» 

Sangje kõndis mõne sammu veoautoga peaaegu kõrvuti, siis 
sai aga selle kiirus temast võitu ning ta lonkis jälle üksinda edasi. 
Hakkas tekkima tunne, nagu teda ei olekski siin. Et ta on juba 
kusagil mujal. Võibolla ta näeb juba und ning uneskõndija usku- 
matu tasakaalu ning vilumusega võib balansseerida katuseräästal, 
kõnnib mööda elektritraate ning läheb, kuhu jalad iganes viivad. 
Samas võib muidugi ka haledalt kukkuda. Ta läks. 

Pehmele maale jäid vaid kerged palja jala kontuurid, ta kõndis 
mööda autorataste poolt jäetud roopaid, kumisevate ja surise- 
vate prožektorite kiired liikusid tema eest ja tagant mööda, ta 
ei pannud neid ning need ei pannud teda tähele. Nagu oleks 
Sangje ümber teine reaalsus, mis on eelmisest eraldatud nii 
õhukese kihiga, et seda peaaegu ei ole. Olematuse kihiga. Polnud 
murdumist, piiri, oli vaid trantsendentsuse tajumus - nagu siis, 
kui vaadata inimest, kes magab, silmad lahti. Keha on lõtvunud 
voodisse, lihased näos nagu lapsel, kes jõllitab ennastunustavalt 
teatrietendust, suu lahti, silmad... silmad on aga kõikenägevad, 
mittemidagitajuvad. Tühjuse taga on võivad olla unenäod, aga 
seda ei ole võimalik kindlaks teha. Mitte keegi ei suuda ära arvata, 
mis toimub lahtiste silmadega magava inimese peas. 

Sangje komistas, lõi end valusalt vastu koguka kandilise 
eseme nurka ning ärkas tuimusest. Ta oli jõudnud mingisuguse 
poolvalmis putka juurde ja tema paljad jalad külmetasid, olid 
muutunud punaseks ning torkivaks. Need jalad olid ta enese 
teadmata, omaenda soovidest ja teedest juhindudes siia kandnud. 
Ümberringi vedelesid madalad betoonpaneelid. Sangje ohkas 
vaikselt ning istus kiviplokile. 

«Neetud.» 

Kohe putka juurest algas võrkaed, keerdus okastraat ning 
paistis korralikult riisutud, ühegi jalajäljeta liivariba. Selle taga oli 
peegelpilt eelmisest aiast ning sealt edasi algas juba päris maailm. 
Maailma algus tõusis kergelt, kaardus üles künkaks, kasvatas enda 
sisemusest välja mõned kidurad põõsad ning moodustas silma- 
piiri. Sangje püüdis ette kujutada, kuidas see samamoodi, kord 
künklikult, siis laugjalt, mägiselt edasi kestab, vahepeal on jõed, 
järved ookeanid... Ümmargune kera, millel pole ei algust ega otsa, 
ning tema on selle peal traataiaga piiratud väikesel territooriumil. 
Nii väikesel, et seda võib peaaegu punktiks pidada. Algus ja lõpp. 

Ta tõusis püsti, ronis betoonplokile ning surus näo vastu traat - 
aeda. Kui ta siit ennast üles vinnaks, ei hooliks teravatest kida- 
dest ülal, jookseks kiiresti üle liivariba, väldiks selleks ajaks juba 
kindlasti vihisevaid kuule, roniks veel ja jookseks, siis jõuaks ta 
vabadusse. Sinna kohta, mis asub teisel pool. 

Traadid kõbisesid tasakesi vastamisi. Sangje tõstis pea kuklasse, 
lasi keha tahapoole rippu nagu ahastavaks karjeks ning jäi pärani 
silmi vahtima okastraadi keerdude peal kükitavat tumedat kogu. 
Hetkeks kangestunult jõllitas ta kummalist vaatepilti, lasi siis 
käed väga ettevaatlikult võrgust lahti, astus sammu tagasi ja 
oleks betoonploki pealt peaaegu maha kukkunud. Ei olnud mingit 
kahtlust. Tuvi. 

«Nuuh,» sosistas Sangje tasakesi. Nii endale kui ka tuvile. Ta 
oli kuulnud küll, et põgenejad olid mitu tuvi lahti lasknud, aga et 

vastu kõiki ootusi oli üks pääsenud ja tulnud tagasi sellesse kohta, 
kus teda tulistati - seda ta küll poleks uskunud. See oli peaaegu 
sama imeväärne nagu Sangje enda sattumine öisel ajal traataia 
vahetusse lähedusse. Terve vangla territoorium oli täis inimesi, 
et sellist asja mitte juhtuda lasta. See ei saanud niisama juhtuda. 

«Nuuh,» kostis tuvi vastu. 

Sangje sirutas käe välja ja tegi liigutuse, nagu tahaks ta lindu 
kutsuda. Meelitada enda juurde. Aga kuidas meelitada kedagi 
sellist, kellest sa mitte midagi ei tea? Meelitada saab ju vaid tuntut, 
seda, kelle kombeid ja käitumisviise sa oled kontrollinud, kellega 
tülitsenud ning kelle meeldimusi ja mittemeeldimusi tundma 
õppinud. Sangje ei teadnud tuvist midagi. Ta sirutas lihtsalt käe. 

Tuvi tõusis krabinal lendu ning maandus lühikest tiiru tehes 
Sangje ette kiviplokile. Tal olid väikesed pilkuvad silmad, pisike 
kitsas suu, räsitud, karvane ja nahkjate tiibadega keha. 

«Sind on valesti kokku pandud,» märkis Sangje. 

Ja siis ta mõistis. 

See siin ei olnud tuvi, sest selle ehitaja ei teadnud, kuidas teda 
peaks tegema. See ei olnud meelega valesti ehitatud, see oli vigane. 
Kronos sai dotsentidelt informatsiooni ning püüdis oma bioloo- 
gilise vaistuga ehitada sellest midagi, mis sarananeks kirjutatule. 
Aga ta ei suutnud kirjutatut mõista, ta ei saanud sellest korrali- 
kult aru või ehitas endale vaid ühekülgse pildi, piirdudes väheste 
materjalidega. Kritiase tekstis oli ju selgelt öeldud, et tuvil on 
nokk. Nokk on luuline moodustis, tavaliselt otsast teravnev. Sellel 
siin oli aga suu. See polnud tuvi, vaid midagi muud. Harpüia? 
Ei olnud. Harpüial on naise nägu, linnu keha, jalad ja tiivad. 
Sulelised tiivad. Ba? Ba nägi ka teistmoodi välja. See siin polnud 
aga mitte midagi. Mingi väljamõeldis, monstrum, kes on valesti 
kokku pandud. Kronos ei teadnud, mida ta tegi. Ja Aldous oli ära 
unustanud kõige olulisema: nad peavad taastama Vana Maa, mitte 
elama selle hulluse järgi, mida Kronos neile suudab pakkuda. Kõik 

oli valesti. Kõike oleks pidanud alustama kirjandusest. Aga võib- 
olla olid käes uued ajad, ajad, mil inimesed pidid uuesti loodud 
olenditele jälle kord panema nimesid, et neid hiljem ära tunda. 
Kas on algamas uus maailm? Uus looja on teinud mullast inimese 
ja uus looja on teinud inimese ümber loomad ja linnud ja need, 
kes roomavad kõhu peal. Kuhu maailma ta ise tahtis kuuluda? 
Kas sellesse müütilisse kangelaste ajastusse, kust pärinevad kõigi 
asjade ideed, või sellesse ajastusse, kus demiurg (ei ole tähtis, kas 
heade või kurjade kavatsustega) tahab luua pooliku informat- 
siooni abil korda. Kas uskuda seda Jumalat, keda sa tajud enda 
ümber reaalselt tegutsevat, või uskuda seda, kellele esiisad on 
andnud lubadusi? Mida teha? 

Sangje võttis maast prahti ning viskas tuvi suunas: «Mine! 
Kao ära!» 

See hüples paar sammu tagasi, kuid ei tõusnud lendu. 

«Mis sa tahad siit?» karjus Sangje uuesti. 

Tuvi keksles jalalt jalale ja saputas siis ootamatult tagumikku, 
urvitas end veidralt ning munes betoonplokile väikese hallikas- 
valge muna. 

Sangje jõllitas seda uskumatult. 

«Söö see ära,» ütles tuvi äkki krigiseva häälega. Tõusis siis 
lendu, rapsas paar korda tiibadega, klammerdus Sangjele näkku 
ja hammustas põsest. Mees taganes ootamatusest, vehkles kätega 
ning proovis olendit enda küljest vabastada. Lind peksles. Sangje 
sai selle pehmetest ja nahkjatest tiibadest kinni, kiskus ta eemale 
ja virutas vastu traataeda. Tuvi pöördus, tõusis lendu. Mökitades 
tuli peenike hääl kortsuliste ja heleõhukeste huulte vahelt: «Sangje, 
saaangje.» 

Niiviisi kisades tegi lind paar tiiru ümber jahmunult tuiutava 
mehe ja lendas siis madalalt üle traataia, laskus veel madalamale, 
siksakitas kavalalt ning lendas nagu rohu lainetus minema. Tema 

tiivad ei teinud öös absoluutselt mitte mingisugust heli ning 
jõnkseldes kadus ta peaaegu sama ootamatult, kui oli ilmunud. 

«Raisk,» pobises Sangje endamisi ja hõõrus väikest tulitavat 
haava põsel. 

Mis see nüüd oli? Kogu skeem tundus sedavõrd sarnane kohtu- 
misele Annaga uusaastaööl, et ta ei suutnud ebameeldivat katse- 
aluse tunnet tagasi hoida. Mida nad temast tahtsid? Mida tahtsid 
temast augmenteeritud ja need, kes augmenteeritutega tegelesid? 

«Paranoia?» 

Anna. Aldous. Tuvi. Aldous oli öelnud, et tal on ema ja õde. 
Ema. Õde. Ta ei tundnud neid. Tal oli vaid tema ise ning tema 
väike maailm, mida ta oli aastate kaupa, tükk tüki haaval loonud. 
Alates lasteaiast ja internaadist oli ta iga päev ehitanud ennast 
ja oma maailma. See ei sisaldanud ühtegi sellist elementi. See 
sisaldas vaid minevikku. Kellegi teise mälestusi ja mõtteid. Ta 
ei osanud teistmoodi elada. Ta elas vaid minevikule ning teda 
võimalik tulevik ei huvitanud. Nende maailma kogu idee oli tege- 
likult minevikus, selles õndsas olekus, mis kunagi oli olnud. Nad 
peavad selle taastama. Peavad. 

Ta võttis muna, ohkas ning hammustas seda. 



XVII 

«Kas kohe praegu?» küsis Sokrates veidi murelikult. 

«Jah, kohe. Me ei saa endale lubada varjus redutamist ja oota- 
mist, et dotsendid ise midagi ette võtaksid. Me peame nüüd 
tegutsema.» 

«Ikkagi natuke ootamatu.» 

«Midagi pole teha.» 

«Ikkagi...» 

«Vaata, Sokrates, kogu meie üritus on kompromiteeritud. Me ei 
saa enam loota sellele, et dotsendid silma kinni pigistavad. Vangla 
tähendas tegelikult seda, et ettevalmistusaeg sai otsa. Oleksin 
tahtnud küll ühte-teist pikemalt läbi mõelda, aga kahjuks... ei ole 
selleks enam mingit võimalust. On saabunud hetk nad hävitada.» 

«Ja kuidas?» 

Aldous silus mõtlikult vurre. «Mnjah. Ma olen sellele palju 
mõelnud. Rahvast mässule õhutada, selgitada neile, et dotsendid 
vaid pidurdavad arengut - seda ei saa. Nad kõik suhtuvad neisse 
masinatesse, nagu need oleksid isad ja emad. Ja paraku ei saa 
neid selles ka süüdistada. Nii ongi, enamikule nad ongi isa ja ema 
eest. Isa ja ema tapma ei saa kedagi sundida. Isa ja ema võivad 
ainult vanaks jääda, vanaks ja jõuetuks, ning lapsed peavad 
hakkama nende eest hoolitsema. Siis taluvad lapsed vanemate 
veidrusi, nende vanadusest ja ebakindlast mälust tulenevaid 
hullusi, taluvad neid sõbralikult ja mõtlevad, et nad täidavad 
oma kohust. Nii peamegi tegema.» 

«Jah, aga kuidas?» 

«Vanadekodu, hullumaja, vangla. Mis vahet seal on? Peaasi, 
et nad eest ära oleksid ning kõigil oleks samas tunne, et neil on 
seal hea olla.» 

«Raisk, ma pole kindel. Me oleme ju vangist põgenenud, keegi 
ei usu meid,» ütles Sokrates mõtlikult. 

«Meie ei teegi seda. Seda teeb linnavalitsus. Meie ainult 
maksame. Ikka juhtub, et mõni dotsent muutub liiga labiilseks, 
unustab, läheb rikki. Seda tuleb ette. Me lihtsalt teeme ettepaneku 
ehitada sellistele dotsentidele vanadekodu, kus nad saavad kössi- 
tada ning kuhu neid saab vaatama tulla. Dotsentidele meeldivad 
lapsed? Noh, hästi - lasteaiad hakkavad neid külastama ning 
vaatama nagu muuseumieksponaate. Erinevatel põhjustel saab 

sinna üha rohkem ja rohkem dotsente saata, kuni ühel hetkel on 
reaalne võim meie käes. Ja ei tasu unustada, et see võibolla ongi 
dotsentide enda soov. Et inimesed võtaksid asjad oma kätesse.» 

«Ja-jah. Kui sa nii arvad...» 

«Jah. Arvan küll.» 

«Mis veel?» uuris Sokrates Aldouse hääles kõlanud noodi peale 
äkitselt teenistusvalmiks muutudes. 

«Sa mine ja räägi meie omadega, selgita ning vaata, kuidas nad 
reageerivad. Ma ise tahan veel emaga nõu pidada, äkki oskab ta 
häid soovitusi anda. Alustame aeglaselt.» 

«Saab tehtud.» 

Sokrates pani mantli selga ja astus kabinetist välja ning Aldous 
jäi tühja pilguga vaatama kinnilangenud ust. 

«Nii et siis Sokrates on kah mõtlema hakanud. Vaata aga, kus 
tuli ninatark välja. Tuleb meeles pidada,» ümises ta omaette. 

Ta oleks hea meelega hoopis ise läinud, isiklikult kõike kontrol- 
lida tahtnud. Aga ta ei saanud. Tal oli veel vaja mõelda, mõelda 
sellele, mis tuleb ja mis on olnud. Mõnest küljest oli see lühike 
vangis veedetud aeg teinud temast teise inimese. Täiskasvanu, 
oleks ta ise selle kohta öelnud. Täiskasvanud olek aga tähendab 
seda, et sa suudad ise oma tegude eest vastutada, elada sõltu- 
matult vanematest. Dotsendid, ema - nad võisid ükskõik mida 
rääkida, aga otsustama peab nüüd ikkagi tema üksi. Kui paljudel 
see tegelikult õnnestub? Kui paljud saavad hakkama sellega, 
et lähevad oma rada mööda ja elavad oma elu. Ning siis tekib 
muidugi küsimus, mis on üldse «oma elu». Kas on üldse võimalik 
midagi iseseisvalt otsustada? Kõik sinu otsustused on ju paika 
pandud kasvatuste ja mälestuste poolt. Iseloom? Ons seda üldse 
olemas? Kus asub geneetikale peale laotud kasvatuse piir, millal 
saab sinu sisse kasvatatud minast sinu vanemate ja ühiskonna 
mängukann? Vahest on tõesti nii, et fanaatiliselt laste abil oma 
unistusi teostavad vanemad keeravad lapsed enda vastu ning siis 

hakkavad need teadmatult - aga sihikindlalt - hävitama endas 
kõike seda, mida isad-emad on püüdnud neid tegema panna. 
Ikkagi on kõik vanemate ja ühiskonna poolt ette määratud. Ette 
määratud heale või kurjale. Kahekordselt predestineeritud? 

Peaaegu pahaselt valis ta telefonil neljakohalise numbri ja 
pikki kutsuvaid toone kuulates hakkas neurootilise hajameelsu- 
sega vurre siluma. 

«Ema? Mina siin.» 

« » 

«Jah, olen tagasi küll, aga... Ma tahaksin sinuga rääkida. Oled 
sa kodus?» 

« » 

«Jah, kõik on hästi, ära muretse.» 

« » 

«Muidugi.» 

« » 

«Ahah, selge. Varsti jõuan.» 

Ta pani toru hargile ja kõndis mõned närvilised sammud 
edasi-tagasi. Esimese öö pärast põgenemist olid nad Akira ja 
Sokratesega laborites veetnud. Ta teadis, et oleks kohe pidanud 
emale teatama, aga... ta kartis veidi. Kogu oma karjääri jooksul 
oli ta tähtsate otsuste puhul alati emaga nõu pidanud. Nüüd oli 
kõik muutunud. Aga ikkagi ei saanud ta sellest kombest, peaaegu 
rituaalist, niisama lihtsalt loobuda. Samas heidutas asjaolu, et 
otsus oli tegelikult juba tehtud. Sellel küsimisel ei olnud mitte 
mingisugust muud mõtet kui vaid enda südametunnistuse rahus- 
tamine. Või mis ta peaks tegema, kui ema nõus ei ole? Talle vastu 
hakkama? Saatma vanadekodusse? Tegema läbi selle sündmuse 
peaproovi, mis peab paratamatult tulema? 

«On jama...» 

Aldous hingas otsustavalt sisse-välja, võttis nagist kaabu, 
tõukas ukse lahti ja astus sekretäri laua juurde: «Ma usun, et 

mingisugusel hetkel tulevad dotsendid mind siia otsima. Võibolla 
kuulasid ka telefonikõnet pealt. Üsna tõenäoliselt kuulasid. Aga 
sina eita kõike. Eks ma ise klaarin. Ma käin ära ning pole teada, 
millal jälle siia satun. Sa tead küll, mida teha tuleb.» 

Ta puudutas õrnalt neiu juukseid ja siis lõuga, naeratas mõtli- 
kult ning astus uksest välja. See kõik oli avantüür, aga tal ei olnud 
ühtki paremat ideed. Mida ta siis pidi tegema? Mida? 

Tänavale jõudes sikutas ta mantlikrae üles, tõmbas kaabu 
sügavamale pähe ning kiirustas kühmus seljaga edasi. Ühest 
küljest oli ohtlik niiviisi ringi kõndida, kõigile avalikult. Teisest 
küljest kartis ta aga seda, et muutub samasuguseks nagu need 
ülejäänud pääsenud, põgenenud, ärajooksnud vangid. Räpaseks 
keldrielanikuks, kes mitte millestki muust ei hoolinud kui ainult 
ühest või kahest järgmisest süstist. Selliseks, nagu kamp, keda 
tema nüüd käsutas. 

Aldousel oli ebamäärane hirm, et kui ta hakkaks ennast 
inimeste, tsivilisatsiooni eest varjama, siis langeks ta varem või 
hiljem ise asotsiaalsuse mülkasse ning sellest väljapääsu - ta oli 
ju näinud - enam ei olnud. Olgu siis nii. Pigem riskida vangis- 
tusega kui täieliku hävinguga. Pigem muuta ennast üheks tava- 
liseks kiirustavaks tööliseks kui narkomaaniks. Ta ei saa lasta 
kellelgi teisel enda eest otsustada. 

Oma maja juurde jõudes ta peatus, vaatas üles ning mõtles, et 
kas äkki ootavad seal teda sõjaväelased. Seisavad mornilt kardi- 
nate varjus, piiluvad tänavale ja kisuvad suitsu, kiruvad järje- 
kordset tüütut tööd, kiruvad ootamist. Võibolla on tema suure ja 
avara korteri kõik nurgad juba läbi tuhnitud, ema vangi viidud 
ja nüüd jäljendas keegi dotsent teises otsas ema häält, et teda 
koju meelitada? Põhimõtteliselt oleks see kõik ju võimalik, isegi 
loogiline. Aga dotsentide tegevus ei allunud tavaloogikale. Vahel 
jäi mulje, et nad isegi ei suutnud omavahelist tegevust enam 
edukalt koordineerida. Võis tõesti tõsi olla - nii vähemalt räägiti 

-, et viga nende süsteemis üha suurenes ja suurenes ning aasta- 
aastalt muutusid nad järjest jaburamateks. Ehitasid Kronose, 
läksid omavahel tülli, leppisid ära, proovisid midagi heaks teha, 
läksid tülli. Tegutsesid iseseisvalt. Võibolla oli see nende polii- 
tika, et põgenenud vange ei otsitud? Äkki oli neil tekkinud mõte, 
et kui põgenenud vang saab omapead hakkama, siis ei olegi teda 
enam mõtet taga otsida? Või puudus nende arusaamises üldse elu 
jätkumine pärast vanglast põgenemist? Äkki tõesti olid nad nii 
kindlad selles, et kui sind ei vaktsineerita, siis sa sured paratama- 
tult? Milleks otsida hukule määratud inimest? Aga teisest küljest, 
milleks siis üldse vanglad? Milleks hoida inimesi müüride, traat - 
aedade taga kinni, kui oli teada, et vaktsineerimata nad sureksid? 
Sisseprogrammeeritud austus elu ees? Võibolla. 

Õlgu kehitades avas ta ukse ja hakkas treppi mööda üles 
minema. Astmed olid nii tuttavad, nii palju kordi oli ta mööda 
neid kõndinud, rõõmsalt, murelikult, ükskõikselt. Nüüd sisal- 
dasid nad endas mingisugust veidrat barrikaadi, ta ronis tead- 
likult vastu võimalikule kinnivõtmisele, võimalikule läbikuk- 
kumisele. Mitte kunagi ei olnud ta tundnud nii suurt võõristust 
selle koha suhtes. Ta nagu oleks sammunud siin esimest korda. 

«Ema?» 

«Jah?» 

«Sa oled kodus?» 

«Muidugi, sa ju ütlesid, et tuled.» 

«Ja siin pole kedagi?» 

«Ei, muidugi mitte, ära muretse. Las ma hoopis kallistan sind. 
Tule siia. Ma kuulsin, et kõik on hästi?» 

«Sa tead, ma olen hädas.» 

«Sa oled vanglas kõhnaks jäänud,» ütles vana naine, toetas 
käe nagu veidi ebalevalt uksepiidale ja naeratas. Ta paistis rahul- 
olev, reibas ja mitte üldsegi murelik. Vaid sinine side üle silmade 

muutis ta teistest vanadest ja elukogenud naistest erinevaks. Aga 
Aldousele oli just see pilt kodune. Nii oli ta ema kogu aeg näinud. 

«Ah jah. Võibolla.» 

«Tule sisse. Jah, ma tean, et sa oled hädas, kallike.» 

«Vaata, ema, me peame midagi dotsentide vastu ette võtma. 
Me ei saa muidu enam mitte midagi edasi teha.» 

«Muidugi. Muidugi. Ma tahtsingi sellest rääkida. Ja ma mõtlesin 
selle peale väga palju. Põhjalikult. Ja ma tean lahendust.» 

«Ema... ma jõudsin ise otsusele,» ütles Aldous veidi teravalt ja 
riputas mantli nagisse. «Ma arvan, et dotsendid tuleb paigutada 
vanadekodudesse nagu vanaraud. Nii nagu nad ikka saadavad 
neid, kes peast enam päris korras pole. Ma saatsin tegelikult juba 
Sokratese seda korraldama. See on otsustatud ja tegelikult tahtsin 
ma sellest sulle vaid ise teatada.» 

«Kahju... Kas sa kohvi või teed tahad? Kohvi ikka, jah? Tule. 
Aga jah... ma mõtlesin ise ka sellele variandile. Aga see on liiga 
keeruline, liiga pikk protsess. Ja ma ei usu, et see tegelikult midagi 
head teeb. Kõik jääb lõppude lõpuks endiseks ja sa ei suuda luua 
uut korda. Aga ma tahaksin, et sa suudaksid.» 

Aldous silmitses kasvava murelikkusega sinist sidet, linti, mis 
talle oli juba lapsest saadik asendanud ema silmi. Tal oli tekkinud 
tunne, et see side võib ka talle endale otsa, vastu vaadata. Praegu 
kuulutas selle riidene pilk ähvardust. 

«Ema, palun jäta.» 

«Näe, siin on sinu tass... Sa ei saa aru,» jätkas ema nii, nagu 
ta poleks oma poega kuulnudki. «Nad võivad sind taga otsida, 
võivad ka mitte, aga selle plaani teostamiseks ei ole sul piisavalt 
aega. See võtab aastaid...» 

«Jäta. Nad tahavad seda tegelikult. Nad saavad aru, et nende 
aeg on ümber. Nad lähevad ise.» 

«Dotsendid võivad seda ju tahta, kes teab, mida nad tahavad. 
Aga sind nad ei usu.» 

«Olgu, ema, mida sa siis soovitad? Ah?» küsis Aldous ebaleva 
irooniaga hääles. Ta oli päevade kaupa sellele mõelnud, aga 
polnud suutnud ühegi teise vettpidava idee peale tulla. «Räägi 
mulle.» 

«Aldous, kullake. See asi on juba otsutatud. Ma kardan, et enam 
ei ole tagasiteed. Sa pead nad hävitama. Ja kohe. Alatiseks. Nii, 
et mitte midagi ei jää enam alles.» 

Aldous vaatas oma leebele ja targale emale hämmastusega 
otsa. Nad olid kõike kogu aeg kahekesi koos otsustanud. Mitte 
kunagi enne ei olnud juhtunud, et Aldous oleks üksi või ema oleks 
üksi midagi ette võtnud. Ning nüüd siis olid mõlemad võtnud 
vastu otsuse teineteise seljataga. Siin oli midagi veidrat, veidrat 
ja rahutukstegevat. 

Ta püüdis siiski naeratada: «Ja kuidas siis on see asi otsus- 
tatud? Mida sa kavatsed teha?» 

«Mitte mina. Sina. Alusta otsast peale. Kõik meie ümber on 
valesti. Ma sain sellest siis aru, kui sind vangi viidi. Minu juurest 
ära. Tehti nii, nagu seda alati on tehtud, nagu me võime nendest 
vanadest ja segastest ajalooraamatutest lugeda. Ja just selle 
ajaloo pärast, mida sa tahad nii hirmsasti taastada. See on vale 
ajalugu. Segapudru ja täis valesid, kõike seda, mida meil tege- 
likult vaja ei lähe. Mõttetust. Kui palju räägitakse, et me peak- 
sime ajaloost õppima. Ja sellest, et tegelikult mitte keegi ei õpi. Ei, 
kallis. Ajaloost ei õpita selle pärast, et see tegelikult annab meile 
käitumismudelid, kuidas ja mida teha. Me kopeerime ajalugu. 
Aga et elada vabana ajaloost, mitte korrata selle vigu, on vaja 
see kõik unustada. Ja luua uus ajalugu, mille järgi käituda. Seda, 
mu poeg, sa peadki tegema....» 

«Mismoodi?» 

«Ma näitan sulle,» ütles ema ning muutus justkui veidi nukraks. 
«Tule.» 

Nad läksid elutuppa ning Aldous märkas kohkumusega, et kõik 
tema isiklikud mikrofilmid on riiulitelt kadunud, kõik hoolega 
kogutud teadmised ajaloost ja põnevusega loetud raamatud. Kõik. 

«Mida sa oled teinud?» 

«Põletasin need ära. Sul ei lähe selleks, mida sa pead tegema, 
ajalugu enam tarvis. Kõik on siin olemas. Inimestes. Masinad 
õpetavad meile valesid ning elavad mälestustes. Nad ei suuda 
aru saada sellest, mis toimub, sest see ei ole enam nende maailm.» 

«Sa oled hulluks läinud! Ema, kuule, tule mõistusele. Nii ei 
saa. Meil pole siis enam mitte midagi. Me sureme!» 

«Sureme? Jah, sureme küll. Sureme selle pärast, et dotsendid 
on meid aastaid oma vaktsiinidega poputanud, me ei ole suutnud 
iseseisvalt, ilma nende abita siin maailmas ellu jääda. Me oleme 
nende orjad. Kuulekad hullumeelsete orjad. Ja mina enam seda 
taluda ei taha,» ütles ema toonil, mis viitas sellele, et tegemist 
on harjutatud kõnega. 

«See ei ole võimalik,» vastas Aldous vihaselt ning pöördus 
aknast välja vaatama. Ema on mõistuse kaotanud. See oli nii oota- 
matu, ebanormaalne. Ta oli oodanud midagi muud. Ema oli ju 
alati usaldusväärne, tasakaalukas, kindel. Jah, ta teadis, et omal 
ajal oli ta haige olnud, põdenud läbi augmentatsiooni. Silmad olid 
aeglaselt peast välja kulunud, kraapides olid laud kihthaaval maha 
koorinud sarvkesta, valuga oli mädanenud silmamuna, närvid 
olid kärbunud. Ta oli paranenud ja siis sünnitanud ning dotsendid 
olid tunnistanud Aldouse normaalseks. Aldous ei teadnud, kes 
on ta isa või kas tal üldse isa on. Ema ka ei rääkinud. Aga see 
ei omanud tegelikult mitte mingisugust tähtsust. Neil kõigil siin 
linnas oli sarnane minevik. Keegi ei teadnud tegelikult, mis juhtus, 
kõik rajanes vaid oletustel ning kõik olid sellega rahul. Aga kui 
üldse millelegi kindel võis olla, siis oli see sinu ema. Ema, kes 
oli kogu aeg olemas, ema, kes oli sinu privileeg, kes seadis sind 
kõrgemale kui teised. Sest ta oli olemas. Vaid mõnisada sündinut 

elas siin. Mõnisada, kes said toetuda oma isiklikule minevikule. 
Ja nüüd on seegi hulluks läinud. 

«Ema, palun.» 

«Ma tean, mis on mäletada, mäletamine on piin. Ma mäletan 
valgust, mäletan valu. Sellest ajast peale tean ma aga ainult 
sõnu. Helisid. Ma oleksin palju õnnelikum, kui mul poleks seda 
minevikku. See on kõigiga nii. See on nii selge, nii lihtne... Ma 
teadsin, et sa mind niisama ei usu. Tule siia, las ma kallistan 
sind veel kord...» 

Aldous astus vihaselt aga kuulekalt sammu lähemale ning 
tundis, kuidas ema tal väga kõvasti ümbert kinni võttis. «Pea 
palun mu sõnu meeles,» sosistas pime naine talle kõrva ning 
lasi siis käed lahti. 

«Mis on?» 

Vastuseks tuli pearaputus: «Sa ei saa enam midagi teha. Ma 
teadsin, et sul pole nii palju julgust. Aga et sa kõrvale ei pööraks 
ja ei unustaks, tegin ma seda ise. Mitte et see midagi paremaks 
muudaks, vaid selle pärast, et sa teaksid ja näeksid. Mina julgesin 
seda teha ja sa pole mu poeg, kui sina ei julge. Hävita dotsendid, 
raamatukogud ja Kronos. See on surm.» 

«Jäta. Ma ei tea... Palun.» 

«Oh, kallis. Sa tead, ma valisin meelega sellise mürgi, mis eriti 
ei piina ning lõpp tuleb kähku. Ma loodan, et pilt lõpus väga 
inetu ei jää.» 

«Mida sa oled teinud!?» 

«Kui sa täpselt teada tahad, siis võtsin mürki. Tegelikult oli see 
mul kapis juba mõnda aega. Sa ise tõid selle mulle... Ah, mis me 
ikka enam. Ole siis tubli poiss.» 

«Appi. Hulluks läinud, milleks see,» karjatas Aldous, tormas 
telefoni juurde ja käratas torm: «Anna mulle labor, kiiresti. Ema 
on vist mürki võtnud. Tee kähku!» 

«Aldous, Aldous. Jäta. Sa enam ei jõua. Aga tee, mida ma 
palusin, sest muidu on mu surm asjatu.» 
«Kurat! Hull!» 



XVIII 

Teadvus taastub hoobist kui unest. Kusagilt olemise-mitteolemise 
piirilt õngitseb välismaailm välja su hämardunud tajud ning tirib 
neid pingul tamiiliga ülespoole. See võib olla ehmatav nõksakas, 
ai! ja sind ongi kistud mittetajumisest tajude hulka. See võib 
olla pikk ja väsitav sikutamine, vastupuiklemine, tagasilange- 
mine, uued katsed... 

Just nii oli Annaga. Silmi vidutades nägi ta valgust, mõistus 
kustus ning ta aimas vaid hägusalt elu enda ümber. Siis veel veidi 
valgust ning jälle natuke pimedust. Valgus. Kusagilt kaugelt kostis 
justkui vaikset vulinat ja linnulaulu. Ta ei julgenud silmi avada. 

«Kõik saab korda.» 

«Ah? Kes?» 

Keegi nagu oleks naeratanud: «Mina olen Remedios.» 

«Remedios?» 

«Jah.» 

«Kuidas... Kus ma olen?» 

«Kuhu sa enda arvates sattusid?» 

«Ma ei tea...» 

Anna püüdis meenutada kõike seda, mille tagajärjel ta nüüd 
siin oli. Aga ei suutnud. Mälust jooksid läbi vaid ähmased pildid 
põgenemisest, kukkumisest, veest, valust. See oli juba eilne päev, 

möödanik, unustatud. Hoop taskulambiga oli talle kinkinud 
vajaliku distantsi sündmustest ning nüüd sai ta alustada oma 
teekonda sealt, kus see eelmisel hommikul oli pooleli jäänud. 
Päeva, ärkamise algusest? See on nagu väike elu algus, väljudes 
pimedusest jõuad läbi une-ärkamisvaeva maailma ning sul on 
võimalik järjekordse väikese surmani ajada omi asju. Ja nii otsast 
peale. Ringi, ringi. 

«Tõesti, ei tea...» 

«See on Kronose tunnel. Aga nad seal üleval kasutavad seda 
nagu prügikasti. Viskavad kõike, mida neil endil tarvis ei lähe, 
siia alla, hoiavad luugi kinni ja tavaliselt siia ukerdama ei tule. 
Seetõttu muidugi on siin ka hea rahulik.» 

«Kronos?» 

«Jah.» 

Anna ajas end vaevaliselt istuli, vaatas voodi kõrval istuvale 
naisele vilksamisi otsa - selle ümarast näost paistis siiras ja lahke 
naeratus, helepruunid silmad uurisid teda sõbralikult. Remediose 
paksud roostekarva juuksed olid ülalt punutud patsidesse, need 
jagunesid õlgade kohalt keerukalt väiksemateks palmikuteks, 
sõrmejämedusteks põimikuteks, ülipeenteks kiududeks, tihedalt 
kootud kangaks - katsid kogu tema keha läikiva siidja rüüga. 

«Sulle meeldib mu kleit? Jah? Ma võin sulle ka samasuguse 
teha.» 

«Ah? Aitäh. Aga kuidas sa seda korras hoiad?» 

«Aga see ei lähegi mustaks ega rasvaseks. Nad pesevad ennast 
ise ja kõik augud ja rebendid paranevad ise ära. Väga mugav.» 

Anna langetas pilgu oma sõrmedele ning ohkas. Need tule- 
tasid talle kõike eelnevat meelde. Aga... sõrmeotsad ei olnud 
enam veritsevad ja korbaga kaetud. Polnud jälgegi sellest lihu- 
nikutööst, mida arstid üleval olid teinud, mida ta ise oli teinud. 
Automaatselt tõstis ta käe ja libistas sellega üle kukla, sealt edasi 
kaelale. Ei olnud tundagi, et alles äsja - millal tegelikult? - oli 

sealt ära kistud tükk nahka, selg oli kipitavas tules olnud, ta oli 
elu ja surma vahel vaakunud. Nüüd tundus sõrmede all kõik terve 
ja uus. Nagu oleks keegi tulnud ja tema haavad ära parandanud... 

«Kas...» 

«Jah?» 

«Kas Kronos tegi...» uuris Anna ning tõstis käe Remediose 
silme ette. 

«Jah. Ära pane tähele. Sul oli selg üsna viletsas olukorras ning 
me vaatasime, et selline karv sobib sulle kõige paremini.» 

«Milline?» 

«Oota.» Remedios kummardus voodipeatsisse, krabistas riiulil 
ning võttis sealt peegli. «Palun vaata. Meeldib?» 

Anna vaatas kõigepealt iseendale otsa - ei paistnud mingisu- 
gust nähtavat muutust, pruunid silmad... Pruunid silmad? Kas tal 
olid pruunid silmad? Ta pingutas, tuletas meelde ja ei suutnudki 
täpselt vastust leida. Need olid kogu aeg olnud kirjud, rohekad, 
kollakad, vahel peaaegu hallid. Nüüd siis pruunid. Miskipärast 
ei häirinud see teda sugugi. Noh, olgu peale. Aga kaelalt, juus- 
tepiirist edasi olid toimunud hoopis selgemad muutused - sealt 
sai alguse lühike lame karv, mis paistis piki selgroogu allapoole 
ulatuvat. Anna küünitas peegliga üle õla vaatama ning tegi kind- 
laks, et see tume riba ulatus peaaegu vöökohani välja. 

«Miks?» 

«Ah, niisama. Vaatasime, et sobib.» 

Ja Anna, kes võinuks imestada, isegi kohkuda, ei osanud seda 
teha. Ühtäkki tundus see tallegi loomulikuna. Tõesti, miks ka 
mitte? Kui sobib. Ja paistis tegelikult päris kena. 

«Kas sina oled see Remedios, kelle Sergei Dorian siia alla tõi?» 

«Jah. Kust sa teadsid?» tuli reibas ja sugugi mitte eriti ülla- 
tunud vastus. 

«Aldous rääkis.» 

«Haa. Ma arvasingi. Kuidas Sangjel läheb?» 

«Sa tead?» küsis Anna ja vaatas kõigepealt teisele otsa ning siis 
libistas pilgu üle ruumi. See oli väike betoonist kuubik, valgeks 
värvitud seintele oli hõbedase ja pruuni värviga joonistatud lilli 
ja liblikaid. 

«Eks ikka. Sangje on ju mu noorem vend. Ma olen tast peaaegu 
pool tundi vanem,» muigas Remedios kavalalt. 

«Jah, ma tean küll seda lugu. Aga kuidas...» 

«Ah, ega me siin päris kotis ka ei ela.» 

«Sa tahad öelda, et Kronos teab kõike, mis seal üleval toimub? 
Ma tean, et Aldous kirjutab talle aeg-ajalt, aga...» 

«Nojah. Kronosel on siin tegelikult väga ilus maailm tehtud. 
Palju ilusam kui seal väljas. Aga need pagana dotsendid oma lolla- 
kate reeglitega. Tead. Meil on siin kõik olemas. Tule, ma näitan.» 

Anna ajas end vaevaliselt püsti, jalad ning selg olid Kronose 
tööst hoolimata - võibolla aga just selle pärast? - ikka veel kanged 
ning ta pidi Remediose õlale toetuma. Naise rüü tema sõrmede 
all tundus pehme ja puhas, õrn, voogav, imeline. 

«Kas ma võiksin tõepoolest samasuguse saada?» 

«Kleidi? Muidugi. Ma kasvatan iga kuu umbes sellise valmis. 
Ma pean ainult vaatama, et ma sinu mõõdus teen. Mul on neid 
palju. Aga võibolla sobib sulle seegi? Tule, ma vaatan...» 

Nad olid enam-vähem ühepikkused, kuid Remedios oli puusa- 
dest veidi ümaram. 

«Hmm, sellest pole midagi,» ütles naine, läks ruumi taganurga 
juurde, avas üksteise järel paar sahtlit ning tuli siis kääridega 
tagasi. «Ma arvan, et läheb küll. Kahju ainult, et see värvimist 
ei kannata. Aga pole midagi.» 

Ta lõikas kärme liigutusega paksud patsid läbi ning sõlmis 
tekkinud lahtised otsad vilunult kinni: «Valmis. Noh, vaatame.» 

Anna võttis veidi kõheldes pakutud rõiva vastu, hakkas seda 
kuulekalt selga ajama ning püüdis jagu saada äkki tekkinud 
ebamäärasest võõristusest. Need olid ju kellegi teise juuksed! 

Talle oli alati tundunud, et juuksed kuulusid vaid selle kandjale, 
ning ta ei soovinud nendega väga lähedases kokkupuutes olla. 
Juuksed võisid ju olla rasvased, mustad, karedad. Nagu käed või 
sõrmeküüned... Brr. Tekkinud tunne aga hajus kiiresti, sest see, 
mida ta nüüd selga pani, ei näinud hoopiski välja nagu juuksed. 
Ei olnud juuksekarvade jõhvilist kangust, imelikku rasvasust, 
mitte midagi sellist - tegemist oleks justkui olnud mingisuguse 
palju peenema materjaliga, sellise materjaliga, millest võis lugeda 
raamatutes, kus räägitakse imelisest siidist, mida peab kaugetelt 
maadelt tooma, mille saladusi valvatakse kiivalt ning mida saavad 
lubada endale vaid väga privilegeeritud. Mõnes mõttes see oligi 
nii. Kõik, mida tootis siin all Kronos, muutus üleval vaid privi- 
legeeritutele kättesaadavaks lõbuks. 

«Aitäh.» 

«Sobib väga hästi. Tule lähme.» 

«Aga sina?» 

«Ära muretse, siin on soe. Ja sina oled külaline. Tule.» 

Väike betoonist süvend avanes tunnelisse, mis hämarusse 
käändudes ei paistnud veel niipea lõppevat. Nad jäid uksepa- 
kule seisma ning Anna tajus oma paljaste jalgade all mater- 
jali, mida ta mitte kunagi enne ei olnud tundnud ega näinud. 
Ta kükitas, libistas käega üle selle - see oli sile, sooniline, nagu 
kivistunud liha. 

Anna patsutas seda küsivalt: «Mis see on?» 

«Puu.» 

Tõenäoliselt aga oli selles liigutuses ja küsimuses rohkem 
abiotsimist kui uudishimu. Sest sellest pakust algas maailm, mis 
nägi välja nagu autistist kunstniku maalitud pilt. Otse nende 
jalgade juurest kerkis niiskest pinnasest piimjas ribadena veniv 
udu, mis moodustas justkui omaette saarekesi, liigutas ümbrit- 
sevat maastiku, helendas kergelt mullast kerkivate rohututtide 
ümber. Rohukõrred näisid voogavat uduga kaasa, väga sarnased 

nende unenäoliste lintidena venivate kiududega ja üldsegi mitte 
sarnased karedate ja torkivate võrsetega, mis kasvasid väljas, 
seal kusagil kaugel üleval, kahvatu kevadpäikese all. Õhk oli soe 
ilma päikeseta ja niiske ilma vihmata. Hääletult ilmusid udust 
kümmekond valkjat liblikat, pikkade kitsaste tiivapooltega, kahe- 
haruliste väljavenitatud sabadega, parvlesid ühe lühikese hetke 
Anna ja Remediose ümber ning läksid keereldes oma teed. Just 
nagu oleksid teinud kindlaks, kes siia maailma on sisenenud, ja 
vastusega rahule jäädes lahkusid oma tähtsaid tegemisi toime- 
tama. Aga võibolla läksid nad kellelegi kõrva sosistama? Läksid, 
et rääkida naisest, kellel on selja peal ruuge karvatriip, sõrme- 
küüned nagu kassil ja imestunud ilme? Anna vaatas neile järele, 
liblikad põiklesid siia-sinna, udus paistsid veel üksikud tiivaväl- 
gatused ning siis polnud neist enam märkigi. Kostis vaid kumma- 
list kõrgehäälselt laulu, Anna ei suutnud täpselt sõnu eristada. 

«Sõnad?» mõtles ta. 

Remedios naeratas ja lasi tal rahulikult vaadata ja mõelda. 
Anna kükitas tagasi pakule ja ei öelnud midagi. Vaatas, kuidas 
otse tema paljaste varvaste juures oli pehmete rohukõrte peal 
suur pruunikas, käelaba meenutav leht. Selle peenike vars ning 
soonilised rootsud meenutasid sisalike lennuseid, inimestele külge 
poogitud tiibu, mida ta oli näinud vanglakorpuses. Ta võttis selle 
kätte ja keerutas sõrmede vahel. 

«Kas...» 

Udust ilmusid äkki nahkjad lennused, hambuline suu, ning ta 
tõmbus instinktiivselt kössi. Kõrvu kostis väga lähedalt leelota- 
mine, üksikud mõttetud silbid. 

«Sü, lii, kee.» 

See lendaja paistis väga sedamoodi kui tuvid pimedas ja ligases 
käigus, kust ta oli läbi tulnud. Samasugune, aga laulis? Anna 
vaatas nahkse tuvi vonklevat lendu, otsis, kuhu see võiks istuda, 
ja nägi ootamatult udust sammastena kerkivaid puid. Need pidid 

olema puud, need puud, millest vanad tekstid rääkisid... Puud, 
mis olid kerge õhupuhangu peale udust nähtavale tulnud, nagu 
oleksid nad enne end tema eest varjanud, seisnud nurga taga, 
et siis välja astuda, kui ta seda kõige vähem ootas. Hõbedased, 
peaaegu luminestseeruvad, paljude keerulise kujuga okste ja 
suurte tumedate lehtedega. Perfektselt siledatest tüvedest kasvasid 
välja alguses jämedamad, siis järjest peenemad jätked, need 
moodustasid nagu mingisuguse imetabase rüü, ning Anna taipas 
äkki, et nende hõbedaste puude võrad olid peaaegu täpne vaste 
sellele, mida ta praegu oma seljas kandis. Samamoodi uskuma- 
tult keeruline, isegi samamoodi sätendav - udu välja hingavate 
puude ümber keerlesid väikesed helendavad putukad, keerlesid 
peaaegu hääletult ning valgustasid kogu maastikku. 

Anna vaatas sõnatult. Ühest küljest tekitas see pilt arusaamatut 
õudust. Kogu maailm oli pruunikasvalge, hõbedane, väikeste 
virvendavate tulukestega, täis sädistavaid olendeid, kelle sugu- 
lane oli talle tunnelis pähe klammerdunud. Ükski vari ei püsinud 
paigal, kõik tundus pidevalt värisevat, jäi mulje, et midagi on 
silma sattunud ning vesi ja pisarad panevad kogu vaatevälja veid- 
rasse perspektiivi. Vaateväli, mis oli justkui ehitatudki ebatõeline. 
Täiuslikult võõras. Ja samas täiuslikult ilus. Nagu elavale nahale 
maalitud maailm - maailm, kus on osavalt ära kasutatud liiku- 
misel tekkivaid murdumiskohti, võimendatud olemasolevat valge 
ja hõbedase värviga ning välja toodud uusi, ootamatuid ja kujut- 
lematuid kujundeid. Maailma pinna all on verd täis lihased, mis 
liigutavad seda kõike, tõmbuvad pingule, lõtvuvad, elavad... Nagu 
metsalise seljale tätoveeritud ikoon. Või aken. Sest sa vaataksid 
nagu läbi pärgamendist akna. Läbi pärgamendi kumav maailm. 
Teispoolsus. 

«Ma ei saa aru...» 

«See on Kronos,» viipas Remedios käega. «Kõik meie ümber 
ongi Kronos.» 

«Ikkagi...» 

«Ära muretse, küllap näed isegi. Meil on aega.» Remedios 
naeratas talle lõbusalt ning ringutas. 

Tema keha tundus olevat pruunikasvalge nagu kõik muugi, 
aga peale selle pani Anna tähele, et rindade ümber leidus heleda- 
mate jõgedena rasedusarme ja kõhu peal triipe, mis viitasid sealt 
väljunud lastele. Ta oli sünnitanud, võibolla rohkem kui üks kord. 
Kus ja millised on need lapsed? Anna mõtles sellele, et tegeli- 
kult ehitasid, sünnitasid Kronose mitte ainult dotsendid, vaid ka 
inimesed. Masinad üksi ei oleks suutnud luua uut elu, nad olid 
sellest ise aru saanud ja seetõttu meelitasid elavad inimesed oma 
nõusse. Masinad said inimese ehitamisega hakkama vaid valmis 
maatriksite põhjal, valmis ehitatud inkubaatorites, valmispandud 
algmaterjalide põhjal, ise aga ei suutnud luua. Ainult ehitada. Aga 
elu on midagi keerulisemat kui vaid ehituskivide summa. Ja see 
oligi ilmsiks tulnud Kronose juures. Dotsentide ettekujutus kuule- 
kast masinast oli kiiresti ekslikuks osutunud ning inimeste tead- 
matult edasi antud elujõud hakkas omasoodu arenema. Kasvama. 

Anna raputas pead. Aga see pole see. Ta oli raamatukogudes 
näinud pilte Vanast Maast. Seal olid hoopis teistsugused puud ja 
teistsugused linnud. See siin oli aga midagi täiesti võõrast. 

Oks põõsas nende lähedal sabises ootamatult, oksad kummar- 
dusid alla maapinnani ning seal küljes rippuvad väikesed valged 
tupsud siputasid, piuksusid ja näksisid rohtu. 

«Lambad,» seletas Remedios. 

«Oota... Oota nüüd,» raputas Anna pead ja püüdis mõtteid 
koondada. «Ohh. Sa tahad öelda, et me oleme Kronose sees? 
Nagu parasiidid?» 

«Ah, ma ei tea. Ma olen siin nii kaua elanud ja pole end kunagi 
parasiidina tundnud. Kas sina tunned end praegu millegi para- 
siidisarnasena? Mh?» 

«Peaaegu...» Anna tundis ennast väga lollina. 

«Ma ei oskaks nii hästi seletada. Sa pead Kronose endaga 
rääkima.» 

Jälle sahises miski rohus ning udust ilmus äkki nähtavale puls- 
tunud ja lokkis juustepahmaka siluett, imelikult valkjalt läigatasid 
seal sees kollakad silmad. Kostis vaikne kohatus. Anna ehmatas. 

«Tere, Remedios,» ütles keegi. 

«Tere.» 

Rohi lainetas veel kord, sahises ja järjest selgemaid piirjooni 
võttes loivas nende juurde neljal suurel käpal karvutu olend, 
just nagu inimene, just nagu loom. Anna võpatas ning astus 
sammu tagasi. 

«Ah, ära karda. See on lõvi.» 

«Ma mõtlesin äkki, et need... Homunkulused. Oks lõi mind 
ennist seal tunnelis taskulambiga, vist.» 

«Oh, need on jah tülikad. Ukerdavad tunneli alguses... teevad 
musta tööd. Kuidas nüüd öelda. . . Kronos tegi nendega algust ning 
nad pole eriti intelligentsed. Kui sa minu arvamust teada tahad, 
siis on nad mõistuse poolest rohkem sinna dotsentide kanti... 
Aga Richard, tule siia.» 

Lõvi astus aeglaselt lähemale ning sõnas naeratades: «Tere. Ma 
kuulsin jah, et keegi on juurde tulnud. Väga rõõmustav.» 

Tema kõnemaneeris ja näoilmes paistis suur tahtmine meel- 
dida, aga peale selle ka mõjuvõimsat autoriteeti ja sellega seoses 
midagi lausa uskumatult tuttavat. Nagu siis, kui kohtud mõne 
võõra inimesega, näed teda tänaval või bussis ning tekib välti- 
matu, peaaegu koomiline tunne, et see inimene peab olema 
seotud kellegi teise inimesega, keda sa väga hästi tead. Liigutuste 
sarnasus, hääle tämber, näoilmed, kõik nagu viitaks sellele, et 
tegemist on kellegi koopiaga. Vaimse või füüsilise, seda ei oskagi 
kohe otsustada. 

«Ehh...» Anna naeratas natuke totakalt ja peaaegu oleks 
küsinud, et kas me oleme varem kohtunud. 

Remedios vaatas tema kimbatust lõbustatud ilmega ning sasis 
siis sõbralikult lõvi lakka: «Ma vaatan, et sa märkasid. Täpselt 
nii, Richard on tõepoolest Aldouse laps.» 

Richard naeratas seepeale ja viskas siis räntsatades külili, saba 
hakkas aeglaselt põntsuma vastu maad: «Ma tahaks teda näha. 
Aga ega ta vist väga meeldiv inimene pole.» 

«Ei. Päris tore on.» 

Remedios heitis kõigepealt Richardile ja siis Annale pika 
pilgu: «Olgu, ma lähen. Ma pean veel koristama ja söögi valmis 
panema. Teie olete ju ühest liigist. Ma olen umbes poole tunni 
pärast tagasi.» 

Richard turtsatas veidi põlglikult ja Anna vaatas segaduses 
ringi: «Mis nüüd?» 

«Ah, tead küll.» 

Remediose alasti kuju suundus betoonkuubiku tagaseinas 
oleva ukse juurde, avas selle ja kadus vaateväljalt. Nad olid nüüd 
vaid kahekesi, naine ja lõvi, ning nende ümber lendasid liblikad, 
põõsaste küljes hüplesid väikesed lambad ning imelikud nahksed 
linnud leelotasid mõttetuid silpe. 

«Ei tea.» 

Lõvi ajas end püsti, astus talle sammu lähemale, nuusutas kleiti 
ja noogutas siis heakskiitvalt: «Enam-vähem õige aeg on küll.» 

«Milleks?» 

Lõvi tõusis tagakäppadele, tõukas teda õrnalt õlgadest ning 
Anna vajus istuli. Rohi oli pehme ja siidjas nagu kleit ta seljas, 
muld oli niiske. Richard tõmbas sooja ja pika keelega üle ta näo 
ning surus end lähemale. 

«Hei! Mis siis nüüd?» 

«Meid pole siin väga palju.» 

«Oota.» 

«Pole midagi,» ütles Richard ning tõukas teda veel kord. Lõvi 
kere peaaegu kolmesajakilone raskus paiskas naise käpuli, nagu 

oleks ta jäänud auto alla. Loominimese lihaselistest käppa- 
dest sirutusid pikad ja kaarjad küüned, tagakäpad kraapisid 
maapinda, esimesed rebisid Anna vastomandatud kleiti - selle 
ruuge pinna alt tuli nähtavale valge ihu, pruunikas karvariba 
ulatus piki selgroogu peaaegu ristluudeni välja. Kleidi imeliselt 
peenikesed juuksekarvad siuglesid ning püüdsid koesse rebe- 
nenud haavu parandada, lõvi urahtas madalalt, Anna ohkas 
vaikselt ja alistunult. 



XIX 

Uue päeva hommik ei erinenud eelmisest mitte millegi poolest. 
Keegi tagus otse nende baraki ukse taga lühikese raudtoruga vastu 
metallplaati ning käratas igaks juhuks veel sinna juurde, et kõik 
loendusele. Nagu nad ei teaks. Vahel jäi mulje, et ebavajalikku 
informatsiooni on siinkandis kõik vägagi helded jagama. Kui sa 
aga midagi küsid - midagi tõepoolest teada tahad, siis on teine 
lugu. Mitte midagi. Rutiin on oma iseloomult selline, et sunnib 
kiiresti unustama kõik ebatavalise, mis kunagi on juhtunud, ning 
rõhutab masinlikkust. Pühib puhtaks mälu, tasandab uudishimu. 
Peaaegu nagu nirvaana. Vaibumine. 

Sangje lülitus sisse nagu automaat, hõõrus masinlikult tuli- 
tavat korpa põsesarnal ning ei mõelnud mitte millestki enne, kui 
oli koos teistega väljas. 

«Juba läheb,» sosistas ta endale. 

Ta oli juba mõnda aega tagasi tähele pannud, et kõik päevad 
on nii eristamatult ühtmoodi, et kui järgmisel hommikul eelne- 

vale tagasi mõelda, siis ei oska mitte midagi selle kohta rääkida. 
Sest ei juhtunud mitte midagi. Mitte midagi. 

Sellest oli tegelikult ainult paar nädalat möödas, kui ta oli nii 
kummalisel moel nahkse tuviga kohtunud ja hammustada saanud. 
Kogu see episood tundus unena, mida ta kurnatusest jabur aju oli 
miskipärast pidanud päriselt juhtunuks. Ta olekski parema meelega 
uskunud, et see oli uni, kui poleks olnud väikest haava põsel. Need 
pisikesed hambajäljed ei tahtnud mitte kuidagi paraneda ning 
kipitav valu oli muutunud ta igapäevaseks kaaslaseks. Aga ta ei 
mäletanud peaaegu mitte midagi muud kui seda haava. Kõik päevad 
olid nii ühtemoodi, tuim töö ja tuim valu. Või vastupidi. Ringi, ringi. 

«Niiviisi,» ütles valvur. «Marss minu järel. Ja kiiresti!» 

Nad hakkasid astuma ning keerutasid lohisevate jalgadega 
üles väikeseid tolmupilvekesi, pead longus ja käed rippu. Nagu 
oleks nende barakk otsustanud väikest auruvedurit mängida. 
Puhisedes ja lohisedes liikusid nad mööda etteantud roopaid 
edasi, vääramatult oma etteantud teed mööda ja... pöördusid 
äkitselt teisele rajale. 

«Noh, raisad, liigutage end!» 

Kogu rongkäik värahtas, pead pöördusid otsivalt tolmus vasa- 
kule-paremale, vahetati lühikesi ja küsivaid lauseid. 

«Vait seal!» 

Sumin jäi võibolla vaid pooltooni võrra vaiksemaks ja valvurid 
paistsid sellega rahule jäävat. Imelikul kombel näisid nad kuidagi 
närvilised ja ebakindlad - tavalisest hoolimatust ükskõiksusest 
polnud jälgegi ning vangid said vaiksel häälel omavahel arutada, 
miks just täna ei läinud nad - nagu tavaliselt - tellisepõletus- 
platsile, vaid suundusid hoopis tunnelisuu poole. Sinna, kus asus 
Esimene osakond. Ühest küljest tekitas see vangides ärevat rahu- 
tust, aga teisalt oli see midagi, mis võis anda päevale hoopis uue 
ilme. Mitmel korral oli juttu olnud, et neid ei ole juba tükk aega 
meditsiinilisele ülevaatusele viidud, ning paljud arvasid, et on 

ehk oma aja ära istunud. Selles ei saanud tegelikult kunagi päris 
kindel olla, sest vaid väga vähestele oli määratud kuupäevaliselt 
karistusaeg. Oli veider, et mõrvarid, vargad ja kaabakad teadsid 
enam-vähem täpselt, kui kaua nad peavad siin tolmuses laagris 
viibima. Kõik teised... kõndisid nagu mingit tundmatut teed 
mööda. Nad teadsid, kust nad on teele läinud, aga polnud mitte 
mingisugust aimdust sellest, kui pikk, kui keeruline ja kui vaeva- 
line võiks sihtmärgini viiv rada olla. Teadmatus. Ja see nüristaski 
kõige rohkem. Sest teadmata oma saatust võis iga järgmise nurga 
tagant loota tee lõppu. Vabanemist. Aga tulid hoopis pettumused. 

«Midagi on väljaspool lahti,» sosistati Sangjele. 

«Mis täpselt?» 

«Ei tea, viies barakk viidi täies koosseisus tunnelisse. Räägitakse, 
et vangid koristatakse igaks juhuks jalust ära.» 

«Gaasikambrisse või?» 

Tšingisi selja tagant pisteti vahele: «Ei paista sedamoodi. Siit 
ülevalt osakonnast pole veel kunagi kedagi gaasitatud. Aga mine 
sa tea.» 

«Kurat, mina lasen jalga,» vandus Tšingis. 

«Ära ole loll. Saad kohe kuuli.» 

«Ähh.» 

Nad jõudsid okastraadiga piiratud teerajale, mis põrmustas 
efektiivselt viimasedki mõtted põgenemisest. Mõlemale poole 
nende kolonni jäi vaid pool meetrit liikumisruumi ning sealt edasi 
olid risti-rästi tõmmatud kidalised traadid, metallvõrk ja betoon- 
postid. Põgeneda polnud kuhugi. Nad kõndisid otse. 

«Öeldi, et dotsentide käsk.» 

«Persse, ikka gaasitamisele.» 

«Ma ei tea.» 

Ärevalt küünitasid nad ümbrust vaatama, paistis harjumatult 
palju tühje veoautosid, valvurid kiskusid närviliselt suitsu, tolm 
keerutas platsil. Nurga tagant ilmus salkkond sõjaväelasi, tõsiste 

nägude ja ühtlase sörgiga suundusid nad peaväravate poole. Kõlas 
trillerdav vile ning paar lühikest käsklust. 

«Midagi on teoksil. Seda pole ma enne küll näinud.» 

«Mingi jama on jah.» 

«Raisk, nad gaasitavadki meid ära!» sosistas keegi paaniliselt 
ja vangide rivi lõi lainetama. 

«Kuule, vast ikka mitte. Eks nad oleks enne öelnud.» 

«Arvad või?» 

Vangide sosistamine läks järjest valjemaks ning juba korrapä- 
ratuks muutunud rivi lagunes hoopiski. 

Esimene vaht pööras järsult ümber: «Kes veel lärmab, saab 
kuuli.» 

Keegi karjus vastu: «Vahet pole, kui me kambrisse läheme, siis 
sureme niikuinii.» 

«Kes mölises?» röögatas valvur. 

Paar hetke kestis ärev paus ning siis küsis keegi: «Ütle vähe- 
malt ausalt. Kas me läheme kambrisse või?» 

Valvur köhatas veidi kohmetult, vaatas küsijale silma ning lõi 
siis pilgu maha: «Meil on käsk teid vaid tunnelisse viia. Ma ei 
tea, mis edasi saab.» 

Vangide summ elavnes, kostis vandumist ja äkki tekkinud 
rüseluses karjatas keegi pikalt ja läbilõikavalt. 

«Perse, raisk, mulle aitab. Sitale kerige, sitale, sitale.» 

Vandus, nägu pisaraid täis, ja tormas siis rabeledes nagu koilib- 
likas okastraatidesse, proovis nende vahelt läbi ronida, jäi kinni, 
vingerdas, hõõrus oma räbaldunud särki vastu kidasid, kiskus 
kätega, raputas. 

«Sitale, sitale, sitale... Raisad... Sitale... Laske mind siit välja! 
Sitale...» 

«Hull raisk,» sosistati summas. 

Valvurid vahetasid omavahel pika pilgu, esimene kehitas 
küsivalt ja võibolla pisut kahtlevalt õlgu ning võttis siis kiirete 

ja rabedate liigutustega kabuurist revolvri, astus rutakalt paar 
sammu, sirutas relva välja ja vajutas päästikule. 

«Plaks!» kajas lask okastraatide vahel. 

Äkki saabunud vaikuses vaatasid kõik, kuidas vangi keha 
kramples hetkeks, kiikus paar korda traatidel edasi-tagasi ning 
siis ristseliti maha langes. Valvur pani samasuguste kandiliste 
liigutustega - nagu paraadil või õppustel suurte ülemuste ees - 
revolvri tagasi kabuuri ja pöördus ümber. 

«Persevestid, rivvi! Aitab esinemisest. Kebige edasi! Arvate, et 
mul pole siin muud teha või.» 

Vaiksemalt kostis, kuidas ta sinna lõppu, vaevukuuldavalt - 
võibolla vaid endale, võibolla meelega vangidele informatsioo- 
niks - lisas: «Niigi sitt jama nende mässajatega.» 

Vangid kuuletusid ja moodustasid jälle korrapärase rivi. 
Valvurid asusid oma positsioonidele. Kõik nägi välja nagu 
tavaliselt. 

«Niisiis, mehed, lähme,» võttis esimene valvur kogu juhtunu 
ootamatult inimliku häälega kokku ja vaatas vange isegi veidi 
kahetsevalt. «Mujale minna pole teil mingit võimalust. Saate tina.» 

Vangid silmitsesid vaikides oma tapetud kaaslast ning lasid 
pead norgu. Väike lootus, mis oli tekkinud seoses tavapärase 
rutiini rikkumisega, oli asendunud veelgi suurema lootusetusega. 
Enam ei olnud kahtlust. Neid viidi tapale. Võibolla siiski oleksid 
nad suutnud kambakesi läbi murda, traadid lõhkuda ja valvuritelt 
püssid ära võtta, väravateni välja murda ning sealt edasi vaba- 
dusse pääseda... kuid neil polnud enam niipalju algatusvõimet. 
Seda oli suretatud pikalt ja süstemaatiliselt, nende kõigi viima- 
negi teotahte kübe vedeles praeguseks hetkeks okastraatide vahel 
vereloigus. Nad löntsisid tahtejõuetult edasi. 

«Linnast tuleb tossu,» ütles keegi loiult. 

Nad vaatasid jälle kord üles ja nägid musta peenikest ja õhu 
käes värelevat suitsusammast, mis lagedal maastikul nägi välja 
nagu küngaste vahelt koolduv õunavars. 

«Ahah,» ümiseti apaatselt vastuseks. Mis neil sest? 

«Midagi on teoksil,» nentis ka Sangje ja löntsis edasi. 

Traadist koridor avardus ning juhtis neid vastuvõtuplatsile. See 
oli koht, mida Sangje oli näinud siis, kui teda vangla territooriu- 
mile esimest korda toodi, ning seest käis läbi valus nõksatus. Siit 
viisid teed barakkidesse, tunnelitesse, vabadusse. Kõikjale, kuhu 
teed võisid viia - niipalju kui ta praegusel hetkel suutis ette kuju- 
tada. Platsi nägemine tuletas talle äkki nii selgelt meelde, mispä- 
rast ta üldse siin oli ja kuivõrd jabur see kõik on. Olgugi et see oli 
võibolla kõige paremini valvatud piirkond kogu laagris, tekkis tal 
tahtmatult tunne, et on pääsemisele lähemal kui kunagi varem. 
See oli ju olnud tema teekonna algus. Siit olid nad laiali läinud - 
Aldous, Sokrates, Akira, Anna, Sangje. Ta mõtles tõsimeeli sellele, 
et kui ta ometi oleks nende lootusi õigustanud ning suutnud tiivad 
avada, siis oleks tema olukord hoopis teistsugune. Poleks olnud neid 
vanglakuid siin ning ta poleks praegu koos teistega gaasikambri 
poole läinud. Surma läinud. Sest seal all ei oodanud ju neid mitte 
midagi muud peale pimedate käikude, kongide ja massihaudade. 
Mürgise draakoni kõri, kust keegi tagasi ei tulnud. Polnud enam 
mingit kahtlust. Ta tahtis nii väga siit ära. 

«Seeeeis!» hüüdis valvur. 

Nad jäid masinlikult paigale ning vaatasid, kuidas avati metal- 
liga ülelöödud väravad. Pääs allilma. 

Sangje tahtis nii kohutavalt siit ära. Haav kipitas põsel. 

Kaks valvurit astusid pimedusest esile ning viipasid käega. 

«Maaarsss edasi!» hüüatas üks. 

Selja taga krabises miski. Just abaluude kohal oli tunne, et 
lihased on kangeksjäänud, ning Sangje liigutas õlgu, nagu tahaks 
ta millestki lahti saada. Triibuline vangisärk tundus äkki väikseks 

jäänud olevat ning poos kõri, ta rabeles kätega ning rebis selle 
teiste hämmastunud pilkude saatel seljast. 

«Ähh!» Sangje viskas särgi eemale ning tajus, kuidas vangid 
kohkunult eemale tõmbuvad. 

Ta ei saanud midagi aru. Kõik oli toimunud nii ootamatult, 
et ta ei suutnud veel mõelda. Aga see-eest reageerisid valvurid. 

«Pikali!» käratas lähim neist ning püssid tõusid palge. 

Sangje viskus sissekasvatatud harjumuse jõul koos teistega 
kinnitrambitud tolmu pikali ja hakkas juba käsi kuklale panema, 
kui sai aru, et see kõik toimus tõenäoliselt tema pärast. Sõrmeotsad 
riivasid midagi kilejat ja märga ning nägu peaaegu kukla taha 
keerates märkas ta nelja veidralt läbipaistvat, peenikeste vere- 
soontega kaunistatud putukatiiba oma seljalt välja kasvamas. 

«Ai sitt,» karjatas Sangje, sööstis püsti, kaks sammu edasi 
ning sealt õhku. 

«Plaks... Plaks, plaks,» kostsid lasud, Sangje kõrvus vilises ja 
äkki tundis ta, kuidas midagi kuuma lendas õla kohalt lihasse ja 
sealt teist otsa pidi välja. Silmanurgast märkas ta, et kuuli poolt 
jäetud avausest immitseb verd. Ka jalga lõi valu. Ta karjatas. 

Ta tahtis nii hirmsasti ära. 

Madala, peaaegu kuulmispiiril kumiseva kurja põrinaga tõusis 
ta üha kõrgemale, tiibade servad plagisesid klõpsuvalt üksteise 
vastu. 

«Thhht,» tungis veel üks kuul Sangje kehasse. 

Ta kahvatas, lihased lõtvusid, aga tiibade mootorid töötasid 
edasi, kalgenduvad silmad nägid all kobarduvaid majasid, traat- 
aedu, keerlevat tolmu, ning iseseisvunud tiibadel kihutas tema 
keha ebakindlalt ja kontrollimatult, põikles, riivas klabinal valve- 
platvormi, planeeris selle alt läbi ja maandus räätsakil okastraa- 
tidele, kriimustades kõhtu. 

Püssid plaksusid lakkamatult, valvurid needsid ning ammuli 
sui vahtinud vangid tormasid äkitselt hooga väljapääsu poole. 

Kuldne Aeg 

Karjudes kappasid nad edasi, hambad ristis ning seljad kuuli 
ootamisest pingul. Valvurid pöörasid püssitorud nendele. Kostis 
vilin, keegi rabas kätega õhku, hüüdis munne ja vittu appi, sülitas 
ja püüdis põlvili edasi roomata. Talle astuti käte peale, keegi 
komistas mehele selga ning siis oli ta teistest juba maha jäänud. 
Vaatas, kuidas vangide summ sikutab ukse lahti ja peaaegu paani- 
liselt end sisse pressib, kuidas ikka ja jälle keegi karjatab, kukub. 
Lasud kostsid järjest edasi, aga nüüd ei olnud uste juures enam 
vilgast liikumist. Haavatud üritasid end vaikselt valvurite silme 
eest ära lohistada, liikumatult vedelesid surnud. Neid oli palju. 

Sangje rippus kõhtupidi traatidel nagu ämblikuvõrku jäänud 
sääsk ja püüdis tagajärjetult end lahti rebida. Käed olid põge- 
nemist takistada püüdvatest ogadest verised, õrna kõhunahka 
surusid kidad järjest valusamini sisse, ta oigas. Meeleheitlikult 
üritas ta oma tiibu sundida, kuid need vaid plagisesid ja põri- 
sesid, aga ei tõstnud teda kuhugi. 

«Ai,» sosistas ta. 

Nihutas end sentimeeterhaaval edasi, proovis leida toetus- 
punkti, jalad ei kuulanud sõna, igalt poolt tilkus verd. Nii lähedal 
algas rohumaa, kare rohi ja madalad põõsad. Vabadus. Silmade 
vesisusest hägune maastik, laugjad künkad, valkjas-kruusane kivi- 
klibu, helehall taevas. Ta vaatas seda igatsevalt, nii ilus, keeras 
ja kukkus. Tiivad rabistasid, kandsid teda äkki jälle, siksakitasid 
mõttetult ning sööstsid siis peadpööritava hooga edasi. Jalad 
tõusid hooga maaga peaaegu paralleelseks, riivasid põõsaid, alla- 
vajunud põlv käis valusa plaksakuga vastu kivi, püksisäär rebenes 
ja plagises nagu verine lipp. Aga ta lendas. Lendas ära. 

